(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΞΣΤ΄

Δευτέρα, 18 Ιουλίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Συζήτηση επικαίρων ερωτήσεων:
 α) Προς τον Υπουργό Υγείας:
 i. με θέμα: « Άμεση επίλυση των σοβαρών προβλημάτων που αντιμετωπίζει το Γενικό Νοσοκομείο Χανίων Κρήτης», σελ.
 ii. με θέμα: « Άμεση λήψη μέτρων για την αντιμετώπιση των διαταραχών πρόσληψης τροφής ως σοβαρής ασθένειας», σελ.
 β) Προς την Υπουργό Παιδείας και Θρησκευμάτων, με θέμα: «Μαθητές της Γ΄ Λυκείου που διακρίθηκαν στη Διεθνή Ολυμπιάδα FIRST GLOBAL Ρομποτικής αποκλείονται από τα ευεργετήματα του ν. 4692/2020, άρθρο 40», σελ.
 γ) Προς τον Υπουργό Δικαιοσύνης, με θέμα: «Πειθαρχικός έλεγχος για την παραπλάνηση της κοινής γνώμης από ανώτατες δικαστικές πηγές σε σχέση με την κατάρρευση της δήθεν "σκευωρίας Νοβάρτις"», σελ.
 δ) Προς τον Υπουργό Εργασίας και Κοινωνικών Υποθέσεων:
 i. με θέμα: «Η Κυβέρνηση οφείλει να αναλάβει τις ευθύνες της από την επιχειρούμενη ανατροπή του προγραμματισμού ζωής μερικών χιλιάδων εργαζομένων μέσω της αύξησης των ορίων ηλικίας συνταξιοδότησης», σελ.
 ii. με θέμα: «Ανάγκη ευελιξίας και προσαρμογής των προγραμμάτων του ΟΑΕΔ στη Μεγαλόπολη για να είναι αξιοποιήσιμα στα πλαίσια των μέτρων της δίκαιης μετάβασης στη μεταλιγνιτική περίοδο», σελ.
 ε) Προς τον Υπουργό Οικονομικών:
 i. με θέμα: «Αποκλεισμός οποιασδήποτε μορφής ιδιωτικοποίησης του χώρου του Αεροδρομίου "Ν. Καζαντζάκης" του Ηρακλείου Κρήτης και εξασφάλιση της αξιοποίησής του για την κάλυψη των λαϊκών αναγκών», σελ.
 ii. με θέμα: «Παιγνίδια με την β€β€προίκα’’ που θα λάβει ο επενδυτής από την πώληση του πλειοψηφικού πακέτου μετοχών του Οργανισμού Λιμένος Ηρακλείου», σελ.
 iii. με θέμα: «Ατελέσφορη η «δεύτερη ευκαιρία» του εξωδικαστικού μηχανισμού για φυσικά και νομικά πρόσωπα του νέου πτωχευτικού νόμου», σελ.
 iv. με θέμα: «Μισό δισεκατομμύριο ευρώ στην εταιρεία εξόρυξης χρυσού στη Χαλκιδική από το Ευρωπαϊκό Ταμείο Ανάκαμψης;», σελ.
 v. με θέμα: «Γιατί δεν γίνεται το Ποικίλο και Αιγάλεω όρος περιφερειακό φυσικό πάρκο;». , σελ.
 στ) Προς τον Υπουργό Περιβάλλοντος και Ενέργειας, με θέμα: «Ακύρωση των σχεδιασμών για ορυχείο γύψου στο Στόμιο του Δήμου Κισσάμου Χανίων», σελ.
 ζ) Προς τον Υπουργό Αγροτικής Ανάπτυξης και Τροφίμων, με θέμα: «Αναγκαία η αύξηση του προϋπολογισμού για το πρόγραμμα νέων αγροτών-7,2 εκατομμύρια ευρώ υπολείπονται για την Περιφέρεια Ανατολικής Μακεδονίας-Θράκης», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση σχεδίου νόμου:

Ο Αντιπρόεδρος της Κυβέρνησης, οι Υπουργοί Ψηφιακής Διακυβέρνησης, Οικονομικών, Ανάπτυξης και Επενδύσεων, Εξωτερικών, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Προστασίας του Πολίτη, Πολιτισμού και Αθλητισμού, Δικαιοσύνης, Εσωτερικών, Υποδομών και Μεταφορών, Επικρατείας, οι Αναπληρωτές Υπουργοί Οικονομικών, Ανάπτυξης και Επενδύσεων, Εξωτερικών και Εσωτερικών, καθώς και ο Υφυπουργός στον Πρωθυπουργό κατέθεσαν στις 15/07/2022 σχέδιο νόμου «Αναδυόμενες τεχνολογίες πληροφορικής και επικοινωνιών, ενίσχυση της ψηφιακής διακυβέρνησης και άλλες διατάξεις», σελ.
2. Κατάθεση Εκθέσεως Διαρκούς Επιτροπής:

Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Μετανάστευσης και Ασύλου «Εθνικό Σύστημα Επιτροπείας και Πλαίσιο Φιλοξενίας Ασυνόδευτων Ανηλίκων», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί διαδικαστικού θέματος:
 ΑΒΔΕΛΑΣ Α. , σελ.
 ΣΑΚΟΡΑΦΑ Σ. , σελ.

Β. Επί των επικαίρων ερωτήσεων:
 ΑΡΣΕΝΗΣ Κ. , σελ.
 ΑΧΜΕΤ Ι. , σελ.
 ΒΕΣΥΡΟΠΟΥΛΟΣ Α. , σελ.
 ΓΙΑΝΝΟΥΛΗΣ Χ. , σελ.
 ΚΕΦΑΛΙΔΟΥ Χ. , σελ.
 ΚΟΚΚΑΛΗΣ Β. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΜΑΚΡΗ Ζ. , σελ.
 ΜΑΜΟΥΛΑΚΗΣ Χ. , σελ.
 ΜΟΥΛΚΙΩΤΗΣ Γ. , σελ.
 ΠΛΕΥΡΗΣ Α. , σελ.
 ΡΑΓΚΟΥΣΗΣ Ι. , σελ.
 ΡΑΠΤΗ Ζ. , σελ.
 ΣΚΡΕΚΑΣ Κ. , σελ.
 ΣΚΥΛΑΚΑΚΗΣ Θ. , σελ.
 ΣΤΥΛΙΟΣ Γ. , σελ.
 ΣΥΝΤΥΧΑΚΗΣ Ε. , σελ.
 ΤΣΑΚΛΟΓΛΟΥ Π. , σελ.
 ΤΣΙΑΡΑΣ Κ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΞΣΤ΄

Δευτέρα 18 Ιουλίου 2022

Αθήνα, σήμερα στις 18 Ιουλίου 2022, ημέρα Δευτέρα και ώρα 15.03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Η΄ Αντιπροέδρου αυτής κ. **ΣΟΦΙΑΣ ΣΑΚΟΡΑΦΑ**.

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 15-7-2022 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΞΕ΄ συνεδριάσεώς του, της Παρασκευής 15 Ιουλίου 2022, σε ό,τι αφορά την ψήφιση στο σύνολο του σχεδίου νόμου του Υπουργείου Ανάπτυξης και Επενδύσεων: «Κύρωση της Προγραμματικής Σύμβασης της παρ. 4 του άρθρου 155 του ν.4759/2020 μεταξύ του Ελληνικού Δημοσίου και των ανωνύμων εταιρειών με διακριτικό τίτλο «ΜΕΤΑΒΑΣΗ Α.Ε.» και «ΔΕΗ Α.Ε.»».)

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα για τις επίκαιρες ερωτήσεις που θα συζητηθούν στο σημερινό δελτίο επικαίρων ερωτήσεων και είναι οι εξής:

Η με αριθμό 901/ 11-7-2022 επίκαιρη ερώτηση θα απαντηθεί από τον Υπουργό Υγείας κ. Αθανάσιο Πλεύρη. Οι με αριθμό 891/11-7-2022 και 898/11-7-2022 επίκαιρες ερωτήσεις θα απαντηθούν από τον Υπουργό Περιβάλλοντος και Ενέργειας κ. Σκρέκα. Η με αριθμό 879/6-7-2022 επίκαιρη ερώτηση θα απαντηθεί από τον Υπουργό Δικαιοσύνης κ. Κωνσταντίνο Τσιάρα. Η με αριθμό 892/11-7-2022 επίκαιρη ερώτηση θα απαντηθεί από τον Αναπληρωτή Υπουργό Οικονομικών κ. Σκυλακάκη. Οι με αριθμό 887/8-7-2022, 888/8-7-2022 και 900/11-7-2022 επίκαιρες ερωτήσεις θα απαντηθούν από τον Υφυπουργό Οικονομικών κ. Βεσυρόπουλο. Η με αριθμό 885/8-7-2022 επίκαιρη ερώτηση θα απαντηθεί από την Υφυπουργό Παιδείας και Θρησκευμάτων κ. Μακρή. Οι με αριθμό 874/5-7-2022 και 884/7-7-2022 επίκαιρες ερωτήσεις θα απαντηθούν από τον Υφυπουργό Εργασίας και Κοινωνικών Υποθέσεων κ. Τσακλόγλου. Η με αριθμό 882/-6-7-2022 επίκαιρη ερώτηση θα απαντηθεί από την Υφυπουργό Υγείας κ. Ράπτη. Η με αριθμό 881/6-7-2022 επίκαιρη ερώτηση θα απαντηθεί από τον Υφυπουργό Αγροτικής Ανάπτυξης και Τροφίμων κ. Γεώργιο Στύλιο.

Αρχίζουμε με την έβδομη με αριθμό 901/11-7-2022 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υγείας, με θέμα: «Άμεση επίλυση των σοβαρών προβλημάτων που αντιμετωπίζει το Γενικό Νοσοκομείο Χανίων Κρήτης».

Θα απαντήσει ο Υπουργός Υγείας κ. Αθανάσιος Πλεύρης.

Κύριε Συντυχάκη, έχετε τον λόγο για δύο λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κυρία Πρόεδρε.

Κύριε Υπουργέ, το Γενικό Νοσοκομείο Χανίων αντιμετωπίζει πολύ σοβαρά προβλήματα ελλείψεων σε όλες τις υπηρεσίες ως αποτέλεσμα συστηματικής υποβάθμισης της δημόσιας υγείας, υποστελέχωσης και υποχρηματοδότησης, με ευθύνη τόσο της δικής σας, της σημερινής Κυβέρνησης, όσο και των προηγουμένων. Οι συνέπειες αυτής της δραματικής κατάστασης προφανώς έχουν συνέπειες στους ίδιους τους εργαζόμενους με την εντατικοποίηση, τις εξοντωτικές συνθήκες εργασίας και την καταπόνησή τους. Έχουν, όμως, και αρνητικό αποτύπωμα στις ανάγκες εκατόν εβδομήντα χιλιάδων κατοίκων της ευρύτερης περιοχής του νομού που εξυπηρετεί το νοσοκομείο, αριθμός που αυξάνει κατά τη θερινή περίοδο με τον τουρισμό. Μάλιστα τα προβλήματα αυτά είναι γνωστά στην Κυβέρνηση, στη διοίκηση του νοσοκομείου, στην 7η ΥΠΕ, από τις καταγγελίες των ίδιων των εργαζομένων, χωρίς μέχρι στιγμής να έχει ληφθεί κάποιο ουσιαστικό μέτρο.

Ειδικότερα σε σειρά κλινικών έχει απομείνει λιγότερο από το 30% των προβλεπόμενων από το οργανόγραμμα γιατρών, ενώ τα κενά που προκύπτουν από συνταξιοδοτήσεις δεν καλύπτονται. Απόρροια είναι ότι οι εργαζόμενοι οδηγούνται σε πλήρη εξουθένωση, χωρίς ρεπό και έχοντας οι ίδιοι οι γιατροί επιφορτιστεί σε μόνιμη βάση και με την κάλυψη περίπου του 50% της δουλειάς των ΤΕΠ.

Στα δε ΤΕΠ, τα οποία εξυπηρετούν διακόσιες χιλιάδες περιστατικά ετησίως, προβλέπονται οκτώ γιατροί και έχουν απομείνει μόνο τρεις. Τα δύο τελευταία χρόνια λόγω COVID δέχτηκε ακόμη μεγαλύτερη πίεση, αναγκάζοντας μέχρι και τον διευθυντή των ΤΕΠ σε παραίτηση μόλις προχθές.

Οριακή είναι η λειτουργία και στις υπόλοιπες κλινικές, με διαρκή υποβάθμιση και συρρίκνωση. Θα τα πω στη δευτερολογία μου.

Επιπλέον, η Κυβέρνηση, όπως και οι προηγούμενες, δεν δίνει ουσιαστικά και πραγματικά κίνητρα για το ιατρικό και νοσηλευτικό προσωπικό, αλλά αντιθέτως διατηρεί τις άθλιες συνθήκες εργασίας, χαμηλούς μισθούς, χωρίς να καλύπτει το αυξανόμενο κόστος ζωής. Τα σοβαρά προβλήματα που αντιμετωπίζει το Νοσοκομείο Χανίων και οι εργαζόμενοί του, κατά την άποψή μας είναι αναπόφευκτη κατάληξη της πολιτικής εμπορευματοποίησης και ιδιωτικοποίησης της υγείας που υλοποιούν διαχρονικά όλες οι κυβερνήσεις.

Σας ρωτάμε, λοιπόν, κύριε Υπουργέ, ποια μέτρα προτίθεται να πάρει η Κυβέρνηση ώστε, πρώτον, να στελεχωθεί άμεσα το Νοσοκομείο Χανίων με το απαραίτητο μόνιμο προσωπικό όλων των ειδικοτήτων και να προχωρήσει στη μονιμοποίηση των επικουρικών, συμβασιούχων, εργολαβικών εργαζομένων όλων των ειδικοτήτων για την πλήρη κάλυψη στον Νομό Χανίων των διευρυνόμενων λαϊκών αναγκών σε ιατροφαρμακευτική περίθαλψη και νοσήλια απολύτως δωρεάν, χωρίς πλαφόν και περικοπές, δεύτερον, να διαμορφωθούν ασφαλείς και ανθρώπινες συνθήκες εργασίας για τους εργαζόμενους, με τήρηση των ωραρίων εργασίας και των προβλεπόμενων ρεπό, και τρίτον, να ικανοποιήσετε τα δίκαια αιτήματα των γιατρών, να συμμορφωθεί η Κυβέρνηση με τις αποφάσεις του Συμβουλίου της Επικρατείας, να επαναφέρει τους μισθούς στα επίπεδα πριν από τις περικοπές που κρίθηκαν αντισυνταγματικές, να αποδώσει το σύνολο των αναδρομικών σε όλους τους γιατρούς του δημόσιου συστήματος υγείας και τέλος, να επεκτείνει τα βαρέα και ανθυγιεινά στα νοσοκομεία.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Συντυχάκη, έχετε δύο σκέλη ουσιαστικά στην ερώτηση που κάνετε. Το ένα είναι πιο γενικά θέματα, στα οποία θα αναφερθώ και συνολικά στη δευτερολογία μου. Στην πρωτολογία μου, όμως, θα ασχοληθώ με αυτό που αναφέρετε για το Νοσοκομείο Χανίων, το οποίο είχα την τύχη να το επισκεφθώ και πριν δεκαπέντε μέρες και, με συγχωρείτε, αλλά η εικόνα δεν είναι αυτή η οποία περιγράφετε στην ερώτησή σας.

Το Νοσοκομείο Χανίων είχε χίλια εβδομήντα τρία άτομα προσωπικό το 2019 και σήμερα έχει χίλια διακόσια εξήντα οκτώ άτομα προσωπικό. Είναι από τα λίγα νοσοκομεία που έχουν αύξηση τριακόσια είκοσι ένα άτομα, εβδομήντα τρία μόνιμα και διακόσια σαράντα οκτώ επικουρικό προσωπικό. Αυτή τη στιγμή που μιλάμε έχει ολοκληρωθεί η διαδικασία πρόσληψης είκοσι τριών θέσεων από την προκήρυξη του ΑΣΕΠ του 2020 και για νοσηλευτικό προσωπικό, για μόνιμες πλέον θέσεις, έχουν εγκριθεί πενήντα οκτώ θέσεις και έχει σταλεί στο ΑΣΕΠ για να βγει προκήρυξη και για μόνιμο νοσηλευτικό προσωπικό πενήντα οκτώ θέσεων, όσους ακριβώς ζήτησε το νοσοκομείο.

Στην 7η ΥΠΕ για την περίοδο 2020-2021 από τις προκηρύξεις ζητήθηκαν σαράντα έξι θέσεις. Γίνανε όλες δεκτές και αυτή τη στιγμή που μιλάμε έχουν ολοκληρωθεί οι τριάντα τέσσερις από τις σαράντα έξι, οι έξι κρίθηκαν άγονες και οι έξι δεν έχει ολοκληρωθεί ακόμη η διαδικασία, αλλά είναι στα οικεία συμβούλια της ΥΠΕ και θα ολοκληρωθούν άμεσα.

Ερχόμαστε τώρα στις κλινικές που λέτε. Η Χειρουργική Κλινική είναι πλήρως στελεχωμένη με έξι γιατρούς, πέντε μόνιμους και έναν επικουρικό και έχει δύο ειδικευόμενους. Η Β΄ Χειρουργική έχει πέντε μόνιμους, εκ των οποίων οι δύο επρόκειτο να συνταξιοδοτηθούν, αλλά δήλωσαν επιθυμία παράτασης με βάση τη δυνατότητα την οποία έχουμε δώσει μέχρι 31-12-2022 και άρα δεν τίθεται θέμα και σε αυτό που λέτε για τη συνταξιοδότηση. Δεν υπάρχει θέμα συγχώνευσης των δύο κλινικών. Αυτό το οποίο έγινε ήταν η κοινή συνεφημέρευση των δύο κλινικών στη διάρκεια τη συγκεκριμένη του COVID, χωρίς, όμως, να υπάρχει μείωση των κλινών. Και το Νοσοκομείο Χανίων -και το γνωρίζετε αυτό- είναι από τα λίγα νοσοκομεία που έχει πλήρη κάλυψη των οργανικών θέσεων σε αναισθησιολόγους. Αυτή τη στιγμή υπηρετούν έντεκα αναισθησιολόγοι με δέκα οργανικές θέσεις και στις ΜΕΘ -πολύ κρίσιμο σημείο- υπηρετούν έντεκα ιατροί για δεκατρείς κλίνες, επτά ΜΕΘ και έξι ΜΕΘ COVID και έχουμε έντεκα γιατρούς.

Είναι επαρκώς στελεχωμένη και η Καρδιολογική Κλινική και η Μονάδα Εμφραγμάτων, καθώς επίσης και η Μονάδα Τεχνητού Νεφρού, που έχει δέκα ιατρούς το Ακτινοδιαγνωστικό σε δέκα οργανικές θέσεις.

Συνεπώς στο κομμάτι στελέχωσης υπάρχουν κενά, όπως υπάρχουν σε πάρα πολλά νοσοκομεία, αλλά το συγκεκριμένο νοσοκομείο σε κρίσιμες ειδικότητες είναι πλήρως καλυμμένο.

Στα οικονομικά τα οποία αναφέρετε τώρα, για να δούμε τελικά αν υπάρχει ή δεν υπάρχει ενδιαφέρον: Ο προϋπολογισμός ήταν στα 28 εκατομμύρια, συγκεκριμένα 27.950.000, το 2018 και σήμερα είναι στα 40 εκατομμύρια -έχει 41% αύξηση- ενώ για το Νοσοκομείο Χανίων έχουμε διασφαλίσει μία σειρά από χρηματοδοτικά εργαλεία, 5,5 εκατομμύρια για την ενεργειακή αναβάθμιση, 1 εκατομμύριο για την ψηφιακή καρδιοαγγειογραφία, το ρομποτικό μηχάνημα για τη διαχείριση φαρμάκων 155.000 ευρώ, τα ραντεβού και εφαρμόζονται και τα DRG’s, όπως σε όλη την 7η ΥΠΕ, το πρόγραμμα αντικατάστασης των φθαρμένων δαπέδων του νοσοκομείου ποσού 600.000 ευρώ. Έχει μπει ένα navigator system για 148.000 ευρώ από το ΕΣΠΑ 2021-2025 και, επειδή υπάρχει ένα υπαρκτότατο πρόβλημα, που σίγουρα το γνωρίζετε καλά και που έχει να κάνει με την υποδομή ως υποδομή την κτηριακή και προβλήματα που υπάρχουν, και σωλήνες, και γενικότερα ένα κτηριακό πρόβλημα, ήδη έχουμε ανοίξει τη διαδικασία, ώστε όχι μόνο τα ΤΕΠ να μπούνε στο Ταμείο Ανάκαμψης αλλά και όλα αυτά τα προβλήματα που υπάρχουν.

Συνεπώς -και τα άλλα θα τα πω στη δευτερολογία μου, κυρία Πρόεδρε- υπάρχουν προβλήματα στο συγκεκριμένο, όπως υπάρχουν και σε άλλα νοσοκομεία, αλλά η στελέχωση του συγκεκριμένου νοσοκομείου έχει ενισχυθεί ειδικά στις κρίσιμες ειδικότητες και έχουν διασφαλιστεί και πολύ σημαντικά χρηματοδοτικά εργαλεία.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, λέτε ότι δεν είναι έτσι όπως τα περιγράφουν. Τίποτα λιγότερο, τίποτα περισσότερο. Μεταφέρουμε αυτά τα οποία λένε οι εργαζόμενοι, τα έχουν δώσει στη δημοσιότητα. Άρα πρέπει να μπείτε στον κόπο να διαψεύσετε τους ίδιους τους εργαζόμενους, οι οποίοι έχουν ως κύριο γνώμονα το πώς θα λειτουργήσει σε τέτοιες συνθήκες το νοσοκομείο, όπως και όλα τα νοσοκομεία της χώρας, σε συνθήκες πανδημίας, που πραγματικά τσακίζει κόκαλα και συνεχίζει η ίδια κατάσταση. Και νομίζω ότι οφείλετε να δώσετε και μια απάντηση τότε για ποιον λόγο παραιτήθηκε ο διευθυντής των ΤΕΠ, αν όλα είναι εντάξει στο Νοσοκομείο Χανίων, να δώσετε μια εξήγηση.

Για να πούμε, όμως, εδώ το τι λένε οι ίδιοι οι εργαζόμενοι. Επί της ουσίας οι ελλείψεις έχουν οδηγήσει στη συγχώνευση των δύο χειρουργικών κλινικών, λόγω έλλειψης προσωπικού.

Στη Β΄ Χειρουργική από τις έξι προβλεπόμενες οργανικές θέσεις έχουν μείνει μόνο τρεις γιατροί, με αποτέλεσμα να μη βγαίνει ούτε το πρόγραμμα των εφημεριών.

Άλλες κλινικές, όπως η Β΄ Παθολογική, υπολειτουργούν με τρεις γιατρούς από τους επτά που προβλέπονται -η μία έχει καθήκοντα και στην COVID. Με δύο γιατρούς είναι αδύνατο να λειτουργήσει κλινική και μάλιστα όταν η πληρότητα των δύο παθολογικών είναι πάνω από 100%, μιας και ο ρόλος τους είναι υποστηρικτικός για σχεδόν όλα τα νοσήματα.

Ορθοπεδική Κλινική: Προβλέπονται εννέα γιατροί. Πόσοι υπηρετούν; Μόνο τρεις.

Γαστρεντερολογικό: τρεις γαστρεντερολόγοι, που καλύπτουν και την κλινική COVID.

Στο Ογκολογικό από τις πέντε θέσεις υπάρχουν δύο γιατροί χωρίς εξειδικευμένο προσωπικό, που καλύπτουν χημειοθεραπείες, νοσηλείες και άλλα.

Νευρολογική: έξι γιατροί υπάρχουν και τώρα είναι τέσσερις. Η διευθύντρια συνταξιοδοτείται σε λίγο.

Στην Ψυχιατρική Κλινική η κατάσταση κρούει τον κώδωνα του κινδύνου για την ασφάλεια και των ασθενών και των εργαζομένων. Προβλέπονται επτά γιατροί, αλλά έχουν μείνει δύο και οι ειδικευόμενοι προς το παρόν.

Στο Μικροβιολογικό από τους επτά γιατρούς έχουν μείνει δύο μόνιμες και μία επικουρική γιατρός.

Στην Παιδιατρική έγιναν από τον Δεκέμβρη πέντε παραιτήσεις ειδικευόμενων γιατρών λόγω εξοντωτικών συνθηκών.

Στην Ορθοπεδική συνταξιοδοτήθηκαν και παραιτήθηκαν τρεις γιατροί.

Αντίστοιχα τραγική είναι η κατάσταση στην Πνευμονολογική Κλινική.

Και υπάρχουν προφανώς σοβαρές ελλείψεις για το νοσηλευτικό και βοηθητικό προσωπικό, που δεν επαρκεί να καλύψει τις ανάγκες των κλινικών.

Πέρα βέβαια από την εντατικοποίηση της εργασίας τους, που τους φτάνει στα όρια της σωματικής και πνευματικής εξάντλησης, οι υγειονομικοί αντιμετωπίζουν και άλλα προβλήματα στη ζωή τους και αυτά εντείνονται. Οι αποδοχές των γιατρών του κλάδου ΕΣΥ έχουν υποστεί μεγάλες περικοπές με τους ν.4093/2012 με Κυβέρνηση της Νέας Δημοκρατίας και τον ν.4472/2017 με κυβέρνηση ΣΥΡΙΖΑ - ΑΝΕΛ, ενώ η αμοιβή της εφημεριακής απασχόλησης παραμένει σε απαράδεκτα χαμηλά επίπεδα.

Τα δεδομένα αυτά δεν επιτρέπουν την αξιοπρεπή διαβίωση σε υγειονομικούς που επιθυμούν να εργαστούν στα Χανιά, καθώς το κόστος διαβίωσης –στέγαση, σίτιση- είναι αρκετά αυξημένο, ιδιαίτερα σε μια περίοδο που κορυφώνεται το κύμα της ακρίβειας.

Τα παραπάνω προβλήματα που αντιμετωπίζει το Νοσοκομείο Χανίων καταδεικνύουν με τον πιο τραγικό τρόπο, θα έλεγα, τις αναλήθειες της Κυβέρνησής σας και των όσων λέτε για το δήθεν θωρακισμένο σύστημα υγείας. Μετά από δύο χρόνια πανδημίας και πάνω από είκοσι πέντε χιλιάδες θανάτους επιβεβαιώνεται περίτρανα ότι η πλήρης κατάρρευση του συστήματος υγείας δεν είναι αποτέλεσμα της στιγμής.

Γι’ αυτό, λοιπόν, και επιμένουμε ως ΚΚΕ ότι τελικά μόνο ο λαός μπορεί να σώσει τον λαό. Γι’ αυτό λοιπόν αυτός ο λαός, οι εργαζόμενοι και οι ασθενείς, απαιτούν πολύ συγκεκριμένα πράγματα και σε αυτά θα πρέπει να δώσετε σαφείς απαντήσεις: Μαζικές προσλήψεις μόνιμου προσωπικού, μονιμοποίηση των συμβασιούχων χωρίς όρους και προϋποθέσεις, αύξηση της χρηματοδότησης από τον κρατικό προϋπολογισμό για το σύστημα υγείας στο ύψος των πραγματικών αναγκών και, τέλος, αποκλειστικά δημόσιο και δωρεάν σύστημα υγείας με υψηλής ποιότητας παροχές για όλο τον λαό.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Συντυχάκη, από την πρωτολογία μου σας είπα ότι πάντοτε συγκρίνουμε με τις δυνατότητες που υπάρχουν και η σύγκριση είναι ότι το συγκεκριμένο νοσοκομείο έχει τριακόσια είκοσι ένα άτομα παραπάνω απ’ ό,τι είχε το 2019. Όσο για τις ειδικότητες για τις οποίες ρωτάτε συνέχεια -ακριβώς επειδή είστε στην Κρήτη-, στο Ρέθυμνο έχουμε πρόβλημα με τους αναισθησιολόγους και δεν μπορούμε να βρούμε άτομα για να ανοίξει επιπλέον χειρουργική κλίνη. Ξέρουμε ότι υπάρχει πρόβλημα. Στα Χανιά δεν σας είπαν ότι έχουν δέκα-έντεκα αναισθησιολόγους; Ίσως είναι το μοναδικό νοσοκομείο, εκτός από αυτά των Αθηνών, που δεν αντιμετωπίζει πρόβλημα στην πιο κρίσιμη ειδικότητα.

Αναφέρεστε σε περιπτώσεις ειδικοτήτων όπου ούτως ή άλλως υπήρχε πρόβλημα και προηγουμένως. Στην Ψυχιατρική δεν καλύπτονται ούτε στο ΠΑΓΝΗ, στο κεντρικό νοσοκομείο που γίνονται προκηρύξεις δεν υπάρχει ενδιαφέρον και προσπαθούμε να έχουμε κίνητρα.

Το συγκεκριμένο, όμως, νοσοκομείο και με νούμερα τα οποία σας είπα είναι καλυμμένο σε πολύ μεγάλο βαθμό. Έχει πρόβλημα σε ειδικότητες όπως υπάρχουν και σε άλλα νοσοκομεία, αλλά δεν έχει τα προβλήματα τα οποία αντιμετωπίζονται αλλού, ειδικά στις κρίσιμες ειδικότητες. Αυτό που μου ζήτησαν στην πραγματικότητα -και τους είδα, για δυο τρεις ώρες ήμασταν- οι εργαζόμενοι είναι ότι ακριβώς επειδή έχουν πληθώρα αναισθησιολόγων θα ήθελαν να μπορέσουν να καλυφθούν και άλλες θέσεις, γιατί μπορεί να παραγάγει πολύ μεγαλύτερο έργο λόγω της στελέχωσης που έχει.

Σας αναφέραμε και για τις μόνιμες προσλήψεις οι οποίες θα γίνουν και για το νοσηλευτικό προσωπικό πενήντα οκτώ άτομα και για γιατρούς οι οποίοι είναι σαράντα έξι άτομα, εκ των οποίων οι τριάντα τρεις έχουν πάει και βγαίνει και νέα προκήρυξη για τα επτακόσια άτομα. Αντιλαμβανόμαστε όμως –και εδώ πέρα είναι μια πραγματικότητα αυτό που επισημάνατε όπως και πολλοί άλλοι συνάδελφοι σε άλλες ερωτήσεις- ότι υπάρχουν και συγκεκριμένες ειδικότητες που δεν έχουν την επιθυμία στελέχωσης, δεν έχουμε δηλαδή τη ζήτηση την οποία θα θέλαμε για να μπορούμε να καλύψουμε τις θέσεις στο Εθνικό Σύστημα Υγείας. Εδώ πέρα, λοιπόν, εμείς προσπαθούμε να κάνουμε στοχευμένες παρεμβάσεις.

Και έρχομαι τώρα στα ευρύτερα τα οποία λέτε. Αναφέρετε πρώτα απ’ όλα για το προσωπικό το οποίο είναι επικουρικό. Έχουμε πει τη διαδικασία. Και η διαδικασία είναι αυτή η οποία υλοποιείται τώρα. Βγαίνουν προκηρύξεις, έχουν αυξημένη μοριοδότηση. Όποιος από αυτούς που ήταν μέσα σε συνθήκες COVID θελήσει να έχει μόνιμη θέση στο Εθνικό Σύστημα Υγείας θα του δοθεί η δυνατότητα, αλλά αυτό μπορεί να γίνει όχι με αυτόματη μονιμοποίηση. Αυτή η διαδικασία δεν υπάρχει. Είναι αντισυνταγματική. Αυτό γίνεται μέσω προκηρύξεων και αυξημένη μοριοδότηση. Άρα καλύπτονται όλοι όσοι μπήκαν ως επικουρικοί στο Εθνικό Σύστημα Υγείας.

Αντίστοιχα θα υπάρξει μια σειρά από κίνητρα. Είδατε τα πρώτα κίνητρα που υπήρξαν και για τη νησιωτική Ελλάδα όπου για μετακινήσεις τους θερινούς μήνες που είναι πολύ μεγαλύτερη η επιβάρυνση, θα μπορεί να υπάρχουν επιπλέον χρήματα και 1.500 ευρώ στους γιατρούς οι οποίοι θα πηγαίνουν. Έχουμε τη δυνατότητα για συνέργειες με ιδιώτες γιατρούς που γίνεται και στην Κρήτη και ειδικά στις ειδικότητες που έχουμε μεγάλο πρόβλημα και πάρα πολλά κενά. Και αντιστοίχως η Αναπληρώτρια Υπουργός Υγείας κ. Γκάγκα με ένα νέο νομοσχέδιο για τη δευτεροβάθμια -που ευελπιστούμε ότι θα βγει στη διαβούλευση άμεσα και θα ψηφιστεί μετά τις θερινές διακοπές- θα δώσει στοχευμένα κίνητρα προκειμένου να μπορέσουμε να προσελκύσουμε ειδικά στις ειδικότητες που έχουμε πρόβλημα και στις περιοχές περισσότερο κόσμο.

Για το Νοσοκομείο Χανίων, όμως, η προσπάθεια γίνεται συντονισμένα. Τα χρήματα σας είπα ότι έχουν αυξηθεί κατά πολύ και κυρίως τα κτηριακά προβλήματα τα οποία υπάρχουν σε αυτή τη δομή θα προσπαθήσουμε να τα επιλύσουμε εντάσσοντας όλες αυτές τις βελτιώσεις στο Ταμείο Ανάκαμψης.

Σας ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Κυρία και κύριοι συνάδελφοι, ο Αντιπρόεδρος της Κυβέρνησης, οι Υπουργοί Ψηφιακής Διακυβέρνησης, Οικονομικών, Ανάπτυξης και Επενδύσεων, Εξωτερικών, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Προστασίας του Πολίτη, Πολιτισμού και Αθλητισμού, Δικαιοσύνης, Εσωτερικών, Υποδομών και Μεταφορών, Επικρατείας, οι Αναπληρωτές Υπουργοί Οικονομικών, Ανάπτυξης και Επενδύσεων, Εξωτερικών και Εσωτερικών καθώς και ο Υφυπουργός στον Πρωθυπουργό κατέθεσαν στις 15-7-2022 σχέδιο νόμου: «Αναδυόμενες τεχνολογίες πληροφορικής και επικοινωνιών, ενίσχυση της ψηφιακής διακυβέρνησης και άλλες διατάξεις».

Παραπέμπεται στην αρμόδια Διαρκή Επιτροπή.

Θα συνεχίσουμε με την ένατη με αριθμό 885/8-7-2022 επίκαιρη ερώτηση δευτέρου κύκλου, της Βουλευτού Δράμας του Κινήματος Αλλαγής κ. Χαρούλας (Χαράς) Κεφαλίδου προς την Υπουργό Παιδείας και Θρησκευμάτων, με θέμα: «Μαθητές της Γ΄ λυκείου που διακρίθηκαν στη Διεθνή Ολυμπιάδα FIRST GLOBAL Ρομποτικής αποκλείονται από τα ευεργετήματα του ν.4692/2020, άρθρο 40».

Στην ερώτηση θα απαντήσει η Υφυπουργός Παιδείας και Θρησκευμάτων κ. Ζέττα Μακρή.

Κυρία Κεφαλίδου, έχετε τον λόγο για δύο λεπτά.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ευχαριστώ, κυρία Πρόεδρε.

Καλό μεσημέρι σε όλους τους συναδέλφους.

Κυρία Υπουργέ, έχει κατατεθεί από τις 8 Ιουνίου του 2022 μια ερώτηση και ΑΚΕ και από τη μεριά μου, αλλά επανέρχομαι στο θέμα με επίκαιρη ερώτηση, γιατί ο χρόνος πιέζει πάρα πολύ. Αναφέρομαι στον αποκλεισμό μαθητών της Γ΄ λυκείου που διακρίθηκαν στη διεθνή FIRST GLOBAL Ρομποτικής από τα ευεργετήματα του ν.4692/2020, άρθρο 40.

Αυτοί, λοιπόν, είναι μαθητές οι οποίοι συμμετείχαν σε πανελλήνιες εισαγωγικές εξετάσεις για την τριτοβάθμια εκπαίδευση έχοντας φέρει 3η θέση στη γενική κατάταξη και χάλκινο μετάλλιο στη Διεθνή Ολυμπιάδα FIRST GLOBAL Ρομποτικής κατά τη φοίτησή τους στο λύκειο και ο διαγωνισμός αυτός τελεί υπό την έγκριση του Υπουργείου Παιδείας. Έχουν επιλέξει σχολές με εξεταζόμενο μάθημα την πληροφορική, όπως είναι η υποχρέωση με βάση τον νόμο και πληροφορήθηκαν από τα αρμόδια στελέχη του Υπουργείου ότι δεν δικαιούνται να κάνουν χρήση των ευεργετημάτων, καθώς υπάρχει ένας επανέλεγχος έγκρισης από το ΙΕΠ το οποίο γνωμοδοτεί. Στον επανέλεγχο αυτόν συμπέραναν, λοιπόν, ότι δεν προβλεπόταν σύσταση εθνικής ομάδας και συμμετοχή σε Διεθνή Ολυμπιάδα, επιχείρημα στο οποίο ξέρετε ότι ο διοργανωτής του εγχειρήματος αυτού, η «Eduact - Δράση για την Εκπαίδευση», έχει ήδη απαντήσει.

Επίσης ξέρετε καλύτερα από τον οποιονδήποτε τι προβλέπει αυτό το άρθρο 40 του ν.4692/2020. Όλα αυτά είναι προϋποθέσεις οι οποίες πληρούνται απολύτως από τα παιδιά και αυτό το οποίο δημιουργεί μεγάλα ερωτηματικά είναι γιατί έπρεπε -πέρα από το να ερωτηθεί ο διοργανωτής για το ποιοι μαθητές δικαιούνται να κάνουν χρήση των ευεργετημάτων- να γίνει η οποιαδήποτε άλλη διαδικασία από τη μεριά του ΙΕΠ, όταν τηρούνται όλες οι προϋποθέσεις. Έχουν ήδη συμμετάσχει στις πανελλήνιες, έχουν πάρει τη βαθμολογία τους, έχουν ανακοινωθεί οι ελάχιστες βάσεις εισαγωγής των σχολών και σήμερα, 18-7-2022, τυχαίνει να είναι η τελευταία μέρα υποβολής των μηχανογραφικών.

Σας ρωτώ, λοιπόν, κυρία Υφυπουργέ: για ποιον λόγο έγιναν αυτές οι παρατυπίες στις εγκρίσεις του Υπουργείου Παιδείας με επανελέγχους εκ των υστέρων και μετά την ανάρτηση και δημοσιοποίησή τους, με καθυστερημένη έκδοση της υπουργικής απόφασης που ρυθμίζει όλα τα σχετικά θέματα, δηλαδή υποβολή αιτήσεων, απαιτούμενα δικαιολογητικά, έλεγχος δικαιολογητικών, διαδικασία εγγραφής μετά τις πανελλήνιες; Επίσης, πιστεύετε ότι υπάρχει θέμα αξιοπιστίας ή διαβλητότητας σε αυτούς τους διαγωνισμούς και σε ποιες άμεσες ενέργειες θα προβείτε για να δικαιωθούν οι μαθητές και οι μαθήτριες που έφεραν τόσο υψηλές επιδόσεις;

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία συνάδελφε.

Τον λόγο έχει η κυρία Υπουργός.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κυρία Πρόεδρε.

Κυρία συνάδελφε, θα μου επιτρέψετε να σας πω ότι είναι γνωστή σε εκείνους που συμμετείχαν και στους γονείς τους η έλλειψη δυνατότητας να έχουν αυτό το προνόμιο της καθ’ υπέρβαση εισαγωγής στην τριτοβάθμια εκπαίδευση και αντιπροσωπεία τους και οι νομικοί τους παραστάτες έχουν επισκεφθεί το Υπουργείο, έχουν συνομιλήσει και με την Υπουργό. Θεωρώ, όμως, ότι καλώς το φέρατε στην Βουλή, γιατί ο θεσμικός έλεγχος και η θεσμική ενημέρωση γίνεται από το Κοινοβούλιο. Δεν πρόκειται βεβαίως για Διεθνή Ολυμπιάδα ούτε υπάρχει θέμα επανελέγχου από το ΙΕΠ. Θα σας τα εξηγήσω αυτά στη δευτερολογία.

Στην πρωτολογία μου, κυρία συνάδελφε, θα αναφερθώ στο τι ισχύει στη νομοθεσία. Πρέπει, λοιπόν, σύμφωνα και με τους νόμους και τα άρθρα που και εσείς αναφέρατε, οι υποψήφιοι να έχουν απολυτήριο γενικού λυκείου και κατά τη διάρκεια της φοίτησής τους στα ΓΕΛ να έχουν διακριθεί στη Βαλκανική, Ευρωπαϊκή ή Διεθνή Ολυμπιάδα -κρατήστε αυτά τα τρία- Μαθηματικών, Πληροφορικής ή Ρομποτικής, Φυσικής, Χημείας, Βιολογίας ή Οικονομικών και να τους έχει απονεμηθεί το πρώτο, δεύτερο ή τρίτο βραβείο, δηλαδή, χρυσό, αργυρό ή χάλκινο μετάλλιο. Αυτή είναι προϋπόθεση για να εγγραφούν καθ’ υπέρβαση του αριθμού των εισακτέων σε σχολές σε τμήματα τα οποία ανήκουν στο επιστημονικό πεδίο της ομάδας προσανατολισμού που έχουν επιλέξει.

Η βράβευση στη Ρομποτική που αναπτύσσει στοχευμένες εφαρμογές Πληροφορικής λογίζεται ως βράβευση στην Πληροφορική. Όλα αυτές οι προϋποθέσεις που σας είπα περιλαμβάνουν και όσους έχουν απολυτήριο ΓΕΛ και κατά τη διάρκεια της φοίτησής τους στο λύκειο έχουν διακριθεί στον ευρωπαϊκό διαγωνισμό για νέους επιστήμονες, στην Ευρωπαϊκή Ολυμπιάδα Φυσικών Επιστημών, πάντοτε με την απονομή ενός εκ των τριών πρώτων βραβείων, καθώς επίσης και στις κατόχους απολυτηρίων ΓΕΛ που κατά τη διάρκεια της φοίτησής τους στο λύκειο έχουν διακριθεί στην Ευρωπαϊκή Μαθηματική Ολυμπιάδα Κοριτσιών και επίσης έχει απονεμηθεί πρώτο, δεύτερο ή τρίτο βραβείο σε αυτές τις μαθήτριες.

Εγγράφονται επίσης καθ’ υπέρβαση του αριθμού εισακτέων σε σχολές και τμήματα με τις προϋποθέσεις που ανέπτυξα και πριν και οι κάτοχοι απολυτηρίου ΕΠΑΛ που κατά τη διάρκεια της φοίτησής τους στο ΕΠΑΛ έχουν διακριθεί στους διαγωνισμούς που σας ανέφερα από τους ευρωπαϊκούς, βαλκανικούς ή διεθνείς και πήραν πάλι ένα από τα τρία πρώτα βραβεία.

Πώς βεβαιώνεται αυτή η διάκριση; Από τον αντίστοιχο επιστημονικό φορέα ή ένωση που κάνει τον οικείο διαγωνισμό, τον επιμέρους διαγωνισμό. Προηγουμένως υπάρχει η έγκριση από την αρμόδια διεύθυνση ή τμήμα του Υπουργείου μας που είναι υπεύθυνο για τη διενέργεια πανελλήνιων μαθητικών διαγωνισμών και πριν από αυτό υπάρχει σύμφωνη γνώμη του ΙΕΠ και το βασικό κριτήριο για την έγκριση ή θετική εισήγηση του ΙΕΠ στο τμήμα του Υπουργείου μας είναι να έχει αποδεδειγμένα επιστημονικό κύρος ο φορέας ή η ένωση και οι διαγωνισμοί που διενεργεί ο καθένας από αυτούς.

Επίσης, άλλη βασική προϋπόθεση για την εγγραφή των κατόχων απολυτηρίου ΓΕΛ ή ΕΠΑΛ στην τριτοβάθμια εκπαίδευση, σύμφωνα με τη διαδικασία, την καθ’ υπέρβαση του αριθμού των εισακτέων, είναι και η επίτευξη της ελάχιστης βάσης εισαγωγής.

Θα επανέλθω στη δευτερολογία για τον συγκεκριμένο διαγωνισμό που ρωτάει η συνάδελφος.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ ευχαριστώ, κυρία Υπουργέ.

Κυρία συνάδελφε, έχετε τον λόγο.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ευχαριστώ πάρα πολύ, κυρία Υπουργέ, που είστε εδώ και απαντάτε σήμερα στην ερώτηση.

Προφανώς, το θέμα δεν ενδείκνυται για πολιτική αντιπαράθεση, γιατί δεν αρμόζει να πειραματιζόμαστε στην πλάτη αυτών των παιδιών. Δεν διαφωνώ με τη νομοθεσία, όπως την ανακοινώσατε και την εξηγήσατε. Η ερώτηση, όμως, με προβληματίζει σε ορισμένα σημεία και θέλω να έχω μια διευκρίνιση από εσάς.

Δεν προκύπτει από πουθενά ότι το ΙΕΠ εγκρίνει ή γνωμοδοτεί διαγωνισμούς εκτός από τη διενέργεια πανελλήνιων μαθητικών διαγωνισμών. Ποιος βεβαιώνει τη διάκριση; Ο διοργανωτής του διαγωνισμού. Τι πρέπει να έχει προηγηθεί; Η έγκριση του Υπουργείου Παιδείας για το πανελλήνιο πρωτάθλημα. Από πού προκύπτουν οι εθνικές μαθητικές ομάδες αντιπροσώπευσης της χώρας; Από τους πανελλήνιους μαθητικούς διαγωνισμούς; Ποιος γνωμοδοτεί; Το ΙΕΠ. Για ποιο πράγμα γνωμοδοτεί; Για το αποδεδειγμένο επιστημονικό κύρος των φορέων που διοργανώνουν το πανελλήνιο πρωτάθλημα. Μέχρι εδώ συμφωνούμε.

Λοιπόν, δεν αναφέρεται πουθενά ότι απαιτείται έγκριση ή γνωμοδότηση για τους διαγωνισμούς που διεξάγονται στο εξωτερικό, όπως είναι η Διεθνής Ολυμπιάδα ή για τη σύσταση εθνικών μαθητικών ομάδων. Οι μαθητές, λοιπόν, τι ζητούν; Να εφαρμοστεί ο νόμος, που είναι ξεκάθαρος -νομίζω- και σαφής και δεν επιδέχεται ερμηνείες: Το ΙΕΠ γνωμοδοτεί, το Υπουργείο Παιδείας εγκρίνει τα πανελλήνια πρωταθλήματα και αυτός είναι ο νόμος.

Αν κάτι δεν καταλαβαίνω σωστά, περιμένω να μου το πείτε. Εδώ έχω και θα καταθέσω στα Πρακτικά την απόφαση που έχει βγάλει το Υπουργείο Παιδείας, που είναι ουσιαστικά η έγκριση για το Πανελλήνιο Πρωτάθλημα Ρομποτικής και Καινοτομίας με τίτλο «FLL-FIRST FORWARD (Ανοιχτή Κατηγορία Σχολείων)» και αναφέρει πολύ ξεκάθαρα για την έγκριση που δίνει.

Έχω, επίσης, στις 25-11-2021 το ΙΕΠ να γνωμοδοτεί θετικά για τη διεξαγωγή του πανελλήνιου πρωταθλήματος πριν από την έκδοση της έγκρισης της Γενικής Διεύθυνσης Σπουδών του Υπουργείου Παιδείας. Και εδώ να δούμε λίγο τι εγκρίνει; Εγκρίνει ένα πρόγραμμα ρομποτικής STEM, που απευθύνεται σε μαθητές και μαθήτριες ηλικίας από τέσσερα έως δεκαοκτώ έτη.

Το τελευταίο, λοιπόν, που λέει είναι: Εγκρίνω τη First LEGO League Discover για τεσσάρων έως έξι ετών, για έξι ως δέκα ετών.

Το τελευταίο που λέει, λοιπόν, είναι ότι εγκρίνει τη FIRST TECH CHALLENGE και τη FIRST GLOBAL TEAM GREECE για δεκατεσσάρων έως δεκαοκτώ ετών. Αυτή, λοιπόν, η FIRST GLOBAL που εγκρίνει είναι η ονομασία για τη Διεθνή Ολυμπιάδα του πρωταθλήματος της FIRST. Άρα το ΙΕΠ τι έκανε; Έλεγξε την αίτηση του διαγωνισμού, γνωμοδότησε θετικά στις 25-11-2021. Είδε ότι για τη FIRST GLOBAL πρέπει να συσταθεί Εθνική Ομάδα Ρομποτικής, που είναι η TEAM GREECE και αυτή η εθνική ομάδα συμμετείχε στη Διεθνή Ολυμπιάδα της FIRST, όπου κάθε χώρα από αυτές τις εκατόν εβδομήντα που συμμετέχουν έχει μια εθνική ομάδα.

Ο έλεγχος της αίτησης του διαγωνισμού προηγήθηκε της έκδοσης έγκρισης του Υπουργείου και στην έγκριση που εκδόθηκε από το Υπουργείο Παιδείας, μετά τη σύμφωνη γνώμη του ΙΕΠ, αναγράφεται η Ολυμπιάδα της FIRST.

Επομένως, όταν τηρούνται όλες οι προϋποθέσεις έγκρισης του πανελληνίου πρωταθλήματος -που απαιτείται από τον νόμο- και έγκριση της Διεθνούς Ολυμπιάδας -ουσιαστικά, δεν απαιτείται από τον νόμο- δεν μπορώ να καταλάβω γιατί υπάρχει η αρνητική απάντηση, την οποία επίσης θα καταθέσω στα Πρακτικά, ενώ υπάρχει, από την άλλη, η απάντηση του διοργανωτή του διαγωνισμού, ο οποίος εξηγεί όλα τα θέματα τα οποία έχουν ανακύψει.

Προσέξτε. Στις 28-4-2022 το ΙΕΠ ζητά διευκρινίσεις για έναν διαγωνισμό για τον οποίο το ίδιο το ΙΕΠ έχει γνωμοδοτήσει στις 25-11-2021 και το Υπουργείο έχει εγκρίνει στις 9-12-2021. Πώς γίνεται, δηλαδή, το ΙΕΠ να απαντά αρνητικά για το δικαίωμα των μαθητών και να μη γνωρίζει ότι το ίδιο έχει δώσει ήδη θετική γνωμοδότηση για το FIRST GLOBAL TEAM GREECE; Αυτό δεν ξέρω πώς μπορείτε να το εξηγήσετε. Δεν ξέρω πια αν υπάρχει σοβαρότητα στις γνωμοδοτήσεις του ΙΕΠ.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Και θέλω να σας πω και κάτι τελευταίο. Επειδή συμφωνούμε και συμφωνούμε με όλη την προσπάθεια που κάνετε να αναδείξετε τις προσπάθειες αυτών των παιδιών -είτε εσείς, είτε η κ. Κεραμέως, είτε ο ίδιος ο Πρωθυπουργός- που μιλάτε για δεξιότητες, μιλάτε για το πόσο έχουν κοπιάσει αυτά τα παιδιά, για να μπορέσουν να κατακτήσουν αυτά τα μετάλλια, μιλάτε για παιδιά με αριστεία, που τα παιδιά αυτά αναγκάζονται τελικά να φύγουν στο εξωτερικό, σας λέω ότι φέτος, αυτά τα τρία μέλη της ομάδας έχουν ένα παιδί που φεύγει στο Χάρβαρντ κατευθείαν, ένα άλλο παιδί το οποίο πάει Ολλανδία ή Σουηδία και το τρίτο μέλος αυτής της λαμπρής ομάδας παιδιών έχει δώσει εξετάσεις και περιμένει τα αποτελέσματα. Αυτά τα παιδιά ξέρετε ότι προπονούνται καθημερινά.

**ΠΡΟΕΔΡΕΥΟΥΣΑ (Σοφία Σακοράφα):** Πρέπει να κλείσετε, κυρία συνάδελφε.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Θέλω να σας πω ότι, αν μιλάμε για αντιστροφή του brain drain, πρέπει να δώσουμε και μια απάντηση τι κάνουμε εμείς ως πολιτεία. Τροφοδοτούμε κάθε χρόνο με λαμπρά μυαλά ξένα πανεπιστήμια και επειδή υπάρχει χρόνος να το ξανασκεφτούμε και αν υπάρχει και η θέληση από τη μεριά του Υπουργείου, νομίζω ότι, ναι, μπορούμε να εφαρμόσουμε τον νόμο και ναι, μπορούμε να αποδείξουμε σε αυτά τα παιδιά ότι υπάρχουν και θεσμοί, υπάρχει…

**ΠΡΟΕΔΡΕΥΟΥΣΑ (Σοφία Σακοράφα):** Κυρία συνάδελφε, σας παρακαλώ.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ένα λεπτό. Τελειώνω. Σας ευχαριστώ πάρα πολύ.

Λοιπόν, υπάρχουν θεσμοί που λειτουργούν. Δεν είναι η δημοκρατία μας αλά καρτ και μπορούμε να προστατέψουμε δικαιώματα που έχουν πλέον ως πολίτες.

Ευχαριστώ πολύ.

(Στο σημείο αυτό η Βουλευτής κ. Χαρούλα (Χαρά) Κεφαλίδου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ.

Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Θέλω να ζητήσω εκ των προτέρων την ανοχή σας. Ίσως χρειαστεί να πάρω λίγο παραπάνω από τον χρόνο μου. Ξέρετε ότι δεν το συνηθίζω, αλλά θα προσπαθήσω να είμαι όσο γίνεται πιο σύντομη.

Να συμφωνήσουμε ότι η αριστεία είναι κάτι το οποίο όλοι επιθυμούμε, να συμφωνήσουμε ότι τη ρομποτική την έχουμε εντάξει στο ωρολόγιο πρόγραμμα των σχολείων -είναι στα εργαστήρια δεξιοτήτων- και να συμφωνήσουμε ότι όλα αυτά τα παιδιά και εμείς οι ίδιοι, στο Υπουργείο, τα δεχθήκαμε, τα βραβεύσαμε -ως οφείλαμε- και καμαρώσαμε για τις διακρίσεις.

Να συμφωνήσουμε, όμως, κυρία Κεφαλίδου, ότι μια διαδικασία που γίνεται κατ’ εξαίρεση, όταν υπάρχουν εξαιρετικές επιδόσεις μαθητών και μαθητριών, δεν μπορεί να γίνει λάστιχο και χωρίς να υπάρχουν οι προϋποθέσεις, να είναι για οιονδήποτε, που συμφωνώ μαζί σας ότι είχε λαμπρές επιδόσεις και από ό,τι φαίνεται, τα παιδιά αυτά -καλώς εχόντων των πραγμάτων- θα έχουν και λαμπρή επιστημονική πορεία.

Θα πω πάρα πολύ σύντομα γιατί δεν είναι έτσι, επειδή αναφερθήκατε στο ΙΕΠ και ότι δεν συνάγεται από τα έγγραφα ότι στην αρχή είχε αρνητική θέση και επανήλθε με επανέλεγχο. Διότι επανέλεγχος σημαίνει ότι είχε γίνει αρχικός έλεγχος. Ένα μη κερδοσκοπικό σωματείο, όπως το «EDUACT», το φιλεκπαιδευτικό μη κερδοσκοπικό σωματείο «Δράση για την Εκπαίδευση» καταθέτει μια αίτηση στην οποία δεν περιλαμβάνει όλα αυτά που εσείς ερμηνευτικά μας είπατε. Και το ΙΕΠ επί της αιτήσεως αποφαίνεται. Δεν θα κάνει το ΙΕΠ σκέψεις δεύτερες ή εικασίες ή αν και εφόσον αυτό το οποίο ζητεί το σωματείο εμπεριέχει και κάτι περισσότερο, κάτι καλύτερο και κάτι μεγαλύτερο.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Κυρία Υπουργέ, για να καταλάβω, δεν υπήρχε ο διεθνής διαγωνισμός;

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Κυρία Κεφαλίδου, σας παρακαλώ!

Ξέρετε πόσες φορές ήθελα να σας διακόψω για να σας διορθώσω;

Σας λέω, λοιπόν, ότι και μόνο το γεγονός ότι από ένα τόσο οργανωμένο σωματείο, που δεν κάνει πρώτη φορά αυτή τη δράση, χρειάστηκε, υποχρεώθηκε το ΙΕΠ να ζητήσει συμπληρωματικά έγγραφα, κάτι δείχνει. Μέχρι εκεί, λοιπόν.

Κατέθεσε αυτό το σωματείο, το «EDUACT» αίτημα στο Υπουργείο, διαβιβάστηκε, όπως σας είπα, με τη διαδικασία που ακολουθούμε στο ΙΕΠ, που είναι επιστημονικός φορέας, στις 29-10-2021, με θέμα: «Πανελλήνιο Πρωτάθλημα Ρομποτικής και Καινοτομίας» - «FLL-FIRST FORWARD (Ανοιχτή Κατηγορία Σχολείων)» για μαθητές σχολικών μονάδων πρωτοβάθμιας και δευτεροβάθμιας εκπαίδευσης της χώρας και των ελληνικών σχολείων του εξωτερικού για το σχολικό έτος 2021-2022.

Ήταν, λοιπόν, σύμφωνα με την αίτηση και το υλικό που συνόδευε την αίτηση, ένα ανοιχτό πρόγραμμα, ένας διαγωνισμός ρομποτικής και STEM για παιδιά ηλικίας τεσσάρων έως δεκαοκτώ ετών. Το είπατε και εσείς.

Από την περιγραφή των δικαιολογητικών και του αιτήματος, όπως κατατέθηκαν στον φάκελο, ο σκοπός ήταν να παροτρύνουν τα παιδιά να εμπλακούν στην έρευνα για την προώθηση της κατανόησης της υπολογιστικής νοημοσύνης της ρομποτικής.

Ποιο θα ήταν το αποτέλεσμα, πάντοτε κατά το αίτημα και τα συνοδευτικά έγγραφα κατά τον φάκελο; Ένα ονομαστικό δίπλωμα συμμετοχής και ανάλογα με την επίδοση, οι ομάδες θα έπαιρναν βραβείο robot game project και κάτι άλλα. Ούτε το αίτημα περιελάμβανε ούτε συνδέθηκε με τη Διεθνή Ολυμπιάδα της Ρομποτικής. Οι άνθρωποι είναι έμπειροι -εννοώ οι άνθρωποι του μη κερδοσκοπικού σωματείου- ξέρουν πολύ καλά πώς να συντάξουν τα σχετικά αιτήματα.

Άρα, λοιπόν και η έγκριση του ΙΕΠ ήταν επί της αιτήσεως και του αναλυτικού αιτήματος που αυτό περιελάμβανε.

Έτσι, λοιπόν, δόθηκε -μέσω της αίτησης που κατέθεσε ο φορέας, μέσω εκπροσώπου, που έλεγε ότι είναι εκπαιδευτικό πρόγραμμα, μαθητικός διαγωνισμός, να υλοποιηθεί στις σχολικές μονάδες- η αντίστοιχη άδεια, αλλά ούτε ανέφεραν ούτε αποδείκνυαν ούτε επικαλέστηκαν σύνδεση με τη Διεθνή Ολυμπιάδα, ούτε καν συμμετοχή της εθνικής ομάδας σε Ολυμπιάδα.

Εγκρίθηκε, λοιπόν, αυτός ο διαγωνισμός -για να μην κουράζω και παίρνω και περισσότερο χρόνο- όπως ακριβώς ανέφερα πριν. Δεν αναφερόταν, πουθενά, συμμετοχή σε εθνική μαθητική ομάδα αντιπροσώπευσης σε Διεθνή Ολυμπιάδα Ρομποτικής. Εσείς λέτε ότι αυτό συνάγεται, θα μου επιτρέψετε να σας πω, καθόλου δεν συνάγεται και επιπλέον, θα σας πω κάτι, το οποίο αποδεικνύει ενδεχομένως και κάποια προχειρότητα από την πλευρά τους, αλλά δεν θέλω να είμαι και αρνητική, θεωρώ ότι είναι ένα έγκυρο σωματείο.

Μία από τις προϋποθέσεις της έγκρισης του προγράμματος ήταν να δημοσιοποιηθούν αναλυτικά από τον φορέα προς το ΙΕΠ οι απολογισμοί και τα παιδαγωγικά διδακτικά συμπεράσματα, που θα προέκυπταν από τη διενέργεια του διαγωνισμού. Μέχρι σήμερα που μιλούμε, κυρία Κεφαλίδου, δεν υποβλήθηκαν ποτέ!

Αντίστοιχο διαγωνισμό, κυρία Κεφαλίδου, κάναμε και το σχολικό έτος 2020-2021. Ήταν το ίδιο περιεχόμενο των αιτημάτων, ήταν αντίστοιχη η έγκριση, υπήρχαν αποτελέσματα, αλλά κανείς δεν εμφανίστηκε να έχει την απαίτηση τα παιδιά αυτά να μπούνε στην τριτοβάθμια εκπαίδευση καθ’ υπέρβαση του αριθμού των εισακτέων.

Είναι ένα ανοιχτό Πρόγραμμα Ρομποτικής, απευθύνεται στους μαθητές, όπως είπαμε, διαβιβάστηκε από τον φορέα στο ΙΕΠ, σε όλες τις σχολικές μονάδες στις αντίστοιχες διευθύνσεις, διευκολύνθηκε, βεβαίως, από το Υπουργείο, αλλά επανέλεγχος -όπως σας είπα και στην αρχή- δεν έγινε, δεδομένου ότι ο αρχικός έλεγχος δεν περιελάμβανε αυτό που τώρα εσείς ζητάτε και όπως σας έχουν ενημερώσει.

Διευκρινίστηκε, επίσης, έγκαιρα -στους γονείς, που είχαν επαφή με τις υπηρεσίες του Υπουργείου μας- ότι ο συγκεκριμένος διαγωνισμός, δεν συνδέεται με συμμετοχή εθνικής ομάδας αντιπροσώπευσης της χώρας σε Διεθνή Ολυμπιάδα Ρομποτικής. Τους είναι γνωστό και προκύπτει και από την εσωτερική αλληλογραφία, που έγινε ανάμεσα στη Διεύθυνση Εξετάσεων και στη Διεύθυνση Σπουδών, ανάμεσα στη Διεύθυνση Εξετάσεων και στο ΙΕΠ.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Τέλος, θέλω να σας πω ότι δεν δημιουργήθηκε κανένα δικαίωμα, για όλους τους λόγους που σας ανέφερα -και ολοκληρώνω, κυρία Πρόεδρε, και ευχαριστώ για την κατανόηση- λέγοντάς σας ότι τα εκπαιδευτικά προγράμματα που φέρνουν τα αποτελέσματα αυτά, κυρία Κεφαλίδου, αναρτώνται -και έχει ευθύνη το Υπουργείο- στη διαδικτυακή εκπαιδευτική πύλη edu-gate.minedu.gov.gr.

Αν γίνει αναπαραγωγή ή άλλες αναρτήσεις σε άλλες ιστοσελίδες, δεν υπάρχει ευθύνη του Υπουργείου για τυχόν παραπλάνηση.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κυρία Υπουργέ.

Προχωρούμε στη συζήτηση της πέμπτης με αριθμό 882/6-7-2022 επίκαιρης ερώτησης δεύτερου κύκλου, του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Γιαννούλη προς τον Υπουργό Υγείας, με θέμα: «Άμεση λήψη μέτρων για την αντιμετώπιση των διαταραχών πρόσληψης τροφής ως σοβαρής ασθένειας».

Στην ερώτηση θα απαντήσει η Υφυπουργός Υγείας κ. Ράπτη.

Κύριε συνάδελφε, έχετε τον λόγο για δύο λεπτά.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πάρα πολύ, κυρία Πρόεδρε.

Κυρία Υπουργέ, ευχαριστώ για την καλοσύνη που είχατε να έρθετε να απαντήσετε την ερώτηση, που βεβαίως έχει μετατραπεί σε επίκαιρη μετά από αναπάντητη ερώτηση που είχαμε καταθέσει παλαιότερα.

Παρ’ όλα αυτά, δεν θα τολμήσω να αμφισβητήσω ότι υπάρχει άνθρωπος σε αυτή την Αίθουσα που να θεωρεί ότι μορφές της ψυχικής υγείας ή παράμετροι νόσησης βρίσκουν αδιάφορο κάποιον ή κάποια σε αυτή την Αίθουσα.

Αφορά τα προβλήματα που υπάρχουν, τα εκατοντάδες κρούσματα σε όλη την Ελλάδα, για τη λήψη μέτρων των διαταραχών πρόσληψης τροφής. Ίσως πιο λαϊκά λέγεται νευρική ανορεξία, για να κατανοούν και όσοι τυχόν μας παρακολουθούν.

Οι διαταραχές, λοιπόν, πρόσληψης τροφής αναγνωρίζονται ως μια πολύ σοβαρή ασθένεια. Επίσης, θέλω να πιστεύω, κυρία Υφυπουργέ, ότι δεν υπάρχει, επίσης, άνθρωπος, που λόγω της έντασης των υγειονομικών προβλημάτων της πανδημίας ή άλλων προβλημάτων στο Εθνικό Σύστημα Υγείας, θα μπορούσε να θεωρήσει ότι αυτή η κατηγορία ασθενών επειδή είναι ίσως λιγότεροι από άλλα νοσήματα μπορούν να αξίζουν έναν υγειονομικό «Καιάδα» και δεν θέλω να πιστεύω ότι συμβαίνει αυτό.

Επίσης, δεν θέλουμε να πιστεύουμε ότι συμβαίνει αυτό που περιγράφεται και στην ερώτηση, ότι δεν υπάρχει ένας λόγος, για τον οποίον μία παράγραφος -μία παράγραφος!- εντάσσει τη διαταραχή πρόσληψης τροφής, στον ν.4675, για όλα τα νοσήματα, για όλες τις εκδοχές της ψυχικής υγείας που περιλαμβάνει. Είναι μια συμπλήρωση, που θεωρώ ότι είναι υποχρέωση και πολιτική και ανθρώπινη και κοινωνική και επιστημονική.

Δεν θέλω να φορτίσω τη συζήτησή μας, αλλά πριν από έναν περίπου χρόνο μία τριανταοχτάχρονη κοπέλα από την Ικαρία –για να έχουμε και μία τάξη μεγέθους για τι συζητάμε- με διαταραχές στην πρόσληψη τροφής, μεταφέρθηκε από το ακριτικό νησί στην Αττική, αλλά, δυστυχώς, έχασε τη ζωή της, γιατί δεν υπήρχε η δυνατότητα νοσηλείας σε εξειδικευμένη μονάδα, όπως χρειάζεται.

 Ας συμφωνήσουμε ότι η νευρική ανορεξία -οι διαταραχές πρόσληψης της τροφής- χρειάζονται ιδιαίτερη εξειδίκευση, συγκεκριμένη τεχνογνωσία και επιμέλεια λόγω των ιδιαιτεροτήτων που παρουσιάζει η συγκεκριμένη ασθένεια και πρέπει να αναγνωριστεί.

 Γιατί στον νόμο που σας ανέφερα -και η παράκληση και των ίδιων των ενδιαφερομένων είναι να προστεθεί μια παράγραφος που θα επουλώνει αυτή την παράλειψη- περιγράφεται η παχυσαρκία, περιγράφεται η εξάρτηση από τοξικές ουσίες ή από ναρκωτικές ουσίες, αλλά παραλείπεται αυτή η διάσταση της νευρικής ανορεξίας, των διαταραχών πρόσληψης τροφής, απουσιάζουν, ενώ -φαντάζομαι, το γνωρίζετε- είναι εκατοντάδες, περίπου εξακόσια με επτακόσια περιστατικά τον χρόνο.

Θεωρώ ότι είναι υποχρέωση να αναδείξουμε αυτή τη στιγμή ό,τι καταπίστευμα υπάρχει πολιτικής συνεννόησης, απουσίας κομματικής αντιπαράθεσης, να βρούμε όλα εκείνα που μπορούν να θεραπεύσουν και να βελτιώσουν τη ζωή των ίδιων των ασθενών και των οικογενειών τους και φαντάζομαι ότι ένα βήμα μπορεί να γίνει και με όσα προτίθεστε να κάνετε και θα τα συζητήσουμε και στη δευτερολογία μου, αλλά σίγουρα με το να αναγνωρίσουμε το πρόβλημα, να ενταχθεί στο νομοθετικό πλαίσιο που αρμόζει να ενταχθεί και στη συνέχεια, να βελτιωθούν πολύ περισσότερο τα πράγματα γι’ αυτούς τους ανθρώπους.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εμείς ευχαριστούμε, κύριε συνάδελφε.

Ορίστε, κυρία Υφυπουργέ, έχετε τον λόγο.

**ΖΩΗ ΡΑΠΤΗ (Υφυπουργός Υγείας):** Κυρία Πρόεδρε, κύριοι συνάδελφοι, κύριε Γιαννούλη, η παχυσαρκία, η υπερφαγία, η βουλιμία, όπως και η ανορεξία, αποτελούν διατροφικές διαταραχές από τις οποίες πάσχει το 8% του πληθυσμού παγκοσμίως, σύμφωνα με μελέτες, και παράλληλα, αυτές μπορεί να οδηγήσουν και στον θάνατο.

Μιλώ ειδικότερα για τις διατροφικές διαταραχές οι οποίες βλάπτουν κυρίως τους εφήβους και βεβαίως και ένα τμήμα των νέων ενηλίκων και για εμάς στο Υπουργείο Υγείας είναι απαραίτητη προφανώς η πρόληψη, αλλά και η έγκαιρη αντιμετώπιση τέτοιων διαταραχών, γιατί αποτελούν ψυχικές διαταραχές πάρα πολύ σημαντικές.

Κύριε Γιαννούλη, σας ευχαριστώ που μου δίνετε τη δυνατότητα να μιλήσουμε γι’ αυτό το ζήτημα σήμερα και κυρίως για να αναφερθώ στο έργο το οποίο κάνει η Κυβέρνηση στον τομέα.

Συγκεκριμένα, μόλις την προηγούμενη εβδομάδα, εγκαινιάσαμε την πρώτη κλινική για διατροφικές διαταραχές στο Εθνικό Σύστημα Υγείας. Αυτή εγκαινιάστηκε στο Νοσοκομείο «Σισμανόγλειο», στελεχώνεται από τέσσερις ψυχιάτρους, οκτώ νοσηλευτές και δύο άτομα διοικητικό προσωπικό και δίνει τη δυνατότητα σε εφήβους, όπως και σε νέους ενήλικες, να λάβουν υποστήριξη, καθώς έχει έξι κλίνες με δυνατότητα να επεκταθεί περισσότερο.

 Όμως, δεν είναι μόνο οι έξι κλίνες στις οποίες αναφερθήκατε και οι οποίες είναι στο Νοσοκομείο «Αιγινήτειο», όπως και στο Νοσοκομείο «Αττικόν». Πέραν αυτών των νέων κλινών που ανέφερα, είναι και συγκεκριμένες κλίνες οι οποίες υπάρχουν σε όλη τη χώρα και εξωτερικά ιατρεία, στο Παιδιατρικό μας Νοσοκομείο «Αγία Σοφία», στο «Παναγιώτη και Αγλαΐας Κυριακού», στο Νοσοκομείο της Πεντέλης σε επίπεδο εξωτερικών ιατρείων, αλλά και στο «Αιγινήτειο», πάλι σε επίπεδο εξωτερικών ιατρείων, εκεί όπου μπορεί να πάρει κάποιος υπηρεσίες διαταραχών πρόσληψης της τροφής.

Παράλληλα στην 3η Υγειονομική Περιφέρεια στη Κεντρική Μακεδονία είναι στο Γενικό Νοσοκομείο Παπαγεωργίου ένα ειδικό εξωτερικό ιατρείο πάλι, για τις διαταραχές πρόσληψης της τροφής, αλλά και στην 6η Υγειονομική Περιφέρεια στο Νοσοκομείο των Ιωαννίνων, το Γενικό Νοσοκομείο Χατζηκώστα, στο «Κέντρο Ημέρας Ψυχικής Υγείας», το οποίο λειτουργεί στο Ναύπλιο, καθώς και στα Κέντρα Ημέρας «Κοινοτικό Κέντρο Ψυχικής Υγείας Κεφαλληνίας», όπως και στη Λευκάδα.

Τέλος, παρέχουν τέτοιες υπηρεσίες και σε κοινοτικό επίπεδο αστικές μη κερδοσκοπικές εταιρείες, οι οποίες λειτουργούν στο πλαίσιο του προϋπολογισμού του Υπουργείου Υγείας εδώ και πολλά χρόνια. Μία τέτοια πολύ συγκεκριμένη είναι το Κέντρο Ημέρας «ΑΝΑΣΑ» που βρίσκεται στη λεωφόρο Συγγρού, αλλά και το Κέντρο Ημέρας «ΑΜΑΛΘΕΙΑ» στην Τρίπολη.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Λίγο την ανοχή σας, κυρία Πρόεδρε.

Παράλληλα, υπάρχουν κινητές μονάδες στα νησιά μας και συγκεκριμένα, στη Χίο, στις δυτικές Κυκλάδες, στις βορειοανατολικές Κυκλάδες, αλλά και στο Λασίθι.

Για εμάς, είναι σημαντικό να πούμε ότι έχουμε εντάξει ήδη με πράξεις ένταξης στο Ταμείο Ανάκαμψης τη δημιουργία δύο τέτοιων νέων εξειδικευμένων Κέντρων Ημέρας, ένα στην Αττική και ένα στη Θεσσαλονίκη -στον τόπο και της καταγωγής σας- που είναι προϋπολογισμού έκαστο 250.000 ευρώ και για τα οποία θα πραγματοποιηθούν οι διαγωνισμοί μέσα σε αυτό τον χρόνο και συγκεκριμένα, άμεσα η προκήρυξη θα βγει στον «αέρα».

Τέλος, να πω ότι σε σχέση με τη διαδικασία της ενίσχυσης των δομών έχει ολοκληρωθεί σε ό,τι αφορά το Αιγινήτειο Πανεπιστημιακό Νοσοκομείο, όπως πληροφορούμεθα, η προκήρυξη για την πρόσληψη ενός ψυχιάτρου με ειδικότητα στις διατροφικές διαταραχές. Βρίσκεται στο γραφείο του κυρίου πρύτανη για υπογραφή και θα αφορά μια τριετή σύμβαση για γιατρό ο οποίος θα παρέχει τις υπηρεσίες του εκεί.

Αυτά σε σχέση με την πρωτολογία μου. Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κυρία Υπουργέ.

Κύριε συνάδελφε, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ, κυρία Πρόεδρε.

Κυρία Υπουργέ, εγώ από την αρχή σας είπα ότι η πρόθεση είναι να συμβάλουμε στο να λυθούν τα ζητήματα. Θέλω να πιστεύω ότι πρόκειται, ίσως, για λάθος πληροφόρηση. Στο Νοσοκομείο Πεντέλης υπάρχει πρόβλεψη μόνο για την παχυσαρκία. Όχι για τη διαταραχή πρόσληψης τροφής, αλλά μόνο στο σκέλος της παχυσαρκίας και όχι της ανορεξίας. Αναφέρομαι στο Νοσοκομείο Πεντέλης που είπατε.

Επίσης, 269.000 ευρώ για τα δύο Κέντρα Ημέρας σε Αθήνα και Θεσσαλονίκη, καταλαβαίνετε ότι είναι ίσως ο ορισμός της υποχρηματοδότησης.

Θα ξεκινήσω, όμως, από κάτι που δεν μου απαντήσατε: Ποιο είναι το πολιτικό εμπόδιο, τι σας εμποδίζει να εντάξετε –είναι μια τροπολογία, μια παράγραφος- στον ν.4675 και τους ασθενείς με διαταραχές στην πρόσληψη τροφής; Είναι κάτι που δεν σας εμποδίζει ούτε στο μεταρρυθμιστικό, ούτε στο πολιτικό, ούτε στο ιδεολογικό σας έργο σε ό,τι αφορά την υγεία, την πρόληψη, την πρόνοια και την ψυχική υγεία.

Επίσης, δεν θέλω να πιστέψω ότι είναι ακριβείς οι πληροφορίες σε ό,τι αφορά το «Σισμανόγλειο». Θα ήταν μεγάλη μου ικανοποίηση να με διαψεύσετε σε αυτό, δηλαδή, ότι στο «Σισμανόγλειο» για τα έξι κρεβάτια έχουν προσληφθεί τρεις νοσηλευτές, οι οποίοι χρειάζονται ικανό ακόμη χρόνο για να μπορέσουν να παρέχουν αξιόπιστη φροντίδα σε αυτούς που τη χρειάζονται.

Και επίσης -αυτό συνηθίζεται στην πολιτική, αλλά φαντάζομαι ότι συμφωνήσαμε ότι θα ξεπεράσουμε τον κακό μας εαυτό διαχρονικά- έχουν πραγματοποιηθεί δύο φορές εγκαίνια και σε αντίστοιχες μονάδες και μόλις τώρα περιγράψατε την τρίτη. Το προσπερνώ, εάν καταφέρουμε τελικά να συνεννοηθούμε ότι τα έξι κρεβάτια στο «Σισμανόγλειο» και στο «Αιγινήτειο» ή και τα εννέα που ισχυρίζεστε εσείς, δεν αρκούν, όπως δεν αρκεί και ο καταμερισμός.

Ξέρετε πολύ καλά ότι πρόκειται να διατεθούν σε ζητήματα υγείας και πρόληψης 51 εκατομμύρια από το ΕΣΠΑ. Τα 12 εξ αυτών είναι για τον τομέα της ψυχικής υγείας με την ευρύτερη διάσταση, δηλαδή, τις ψηφίδες που απαρτίζουν το ψηφιδωτό της ψυχικής υγείας. Μόλις 2 εκατομμύρια από αυτά προορίζονται για δομές που θα μπορούσαν να χρησιμεύσουν στα άτομα με αδυναμία πρόσληψης τροφής.

Και σίγουρα, θα μου επιτρέψετε να υπαινιχθώ ότι εκτός από την υποχρηματοδότηση και την υποστελέχωση ή την με αργούς ρυθμούς στελέχωση αυτών των μονάδων που είναι απαραίτητες σε όλη την Ελλάδα και όχι μόνο στην Αθήνα και τη Θεσσαλονίκη, που περιγράφετε, ίσως να κρύβεται κάποια προνομιακή μεταχείριση αυτών που και εσείς περιγράψατε, των μη κερδοσκοπικών φορέων που ασχολούνται με την ψυχική υγεία. Θα έλεγα ότι προτεραιότητα είναι, πρώτον, να θωρακίσουμε το δημόσιο σύστημα σε ό,τι αφορά αυτούς τους ανθρώπους και μετά να αναζητήσουμε και τη στήριξη των μη κυβερνητικών οργανώσεων.

Θα κλείσω επιμένοντας με την έκκληση, παράκληση, πρόκληση προς την Κυβέρνησή σας και σε εσάς προσωπικά: Η ένταξη στον νόμο αυτών των ατόμων με διαταραχή πρόσληψης τροφής είναι ηθική πολιτική υποχρέωση όλων μας, όλων όσοι υπηρετούμε σε αυτή την Αίθουσα και πολύ περισσότερο όλων όσοι έχετε την ευθύνη της διακυβέρνησης και τη διαχείριση της υγείας σε αυτή τη χώρα. Πιστεύω ότι αυτό μπορείτε να το ικανοποιήσετε άμεσα.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κυρία Υπουργέ, έχετε τον λόγο.

**ΖΩΗ ΡΑΠΤΗ (Υφυπουργός Υγείας):** Μου δίνετε την ευκαιρία να μιλήσω και για τον νόμο αυτόν στον οποίο αναφερθήκατε. Αυτός ο νόμος, λοιπόν, αφορά τον γενικό πληθυσμό, δηλαδή αφορά τη δημόσια υγεία και συγκεκριμένα, οριζόντια μέτρα πρόληψης που μπορεί να πάρει ένα κράτος, προκειμένου να βοηθήσει στην αντιμετώπιση τόσο της ψυχικής υγείας του γενικού πληθυσμού όσο, βεβαίως, και ειδικών ζητημάτων, όπως είναι ο καρκίνος, το αλκοόλ, ο καπνός και όπως είναι, βεβαίως, η παχυσαρκία.

Και το λέω αυτό γιατί μέσα στο πλαίσιο αυτού του νόμου ξεκινά ένα πρόγραμμα - μαμούθ το οποίο πρόκειται να υλοποιηθεί. Είναι ένα πρόγραμμα χρηματοδοτούμενο από το Ταμείο Ανάκαμψης, ύψους 230 εκατομμυρίων και ήδη έχει ξεκινήσει η υλοποίηση του πρώτου σκέλους που αφορά στην πρόληψη του καρκίνου του μαστού με το πρόγραμμα «ΦΩΦΗ ΓΕΝΝΗΜΑΤΑ», με την οριζόντια πρόληψη και εξέταση των γυναικών οι οποίες έχουν αυτή τη δυνατότητα πλέον να το κάνουν, ακριβώς για να προλάβουν τυχόν νόσησή τους έγκαιρα.

Στη συνέχεια, αυτό το πρόγραμμα πρόκειται να υλοποιήσει άμεσα, ξεκινώντας τον Σεπτέμβριο, οριζόντιες δράσεις για την παιδική παχυσαρκία, που είναι πράγματι ένα πολύ σοβαρό ζήτημα το οποίο απασχολεί την ελληνική κοινωνία, διότι, δυστυχώς η χώρα μας έχει τα πρωτεία σε παχύσαρκα παιδιά. Αυτό το πρόγραμμα θα ξεκινήσει τον Σεπτέμβριο με υλοποίηση, όπως είπα, από το Ταμείο Ανάκαμψης- και στη συνέχεια θα ακολουθήσει ειδικό πρόγραμμα για τον γενικό πληθυσμό.

Συνεπώς το ζήτημα των ψυχιατρικών διαταραχών, όπως αποκαλούνται οι διαταραχές πρόσληψης της τροφής, είναι ένα ειδικό ζήτημα που αφορά κλινική και όχι προληπτική εξέταση, άρα κλινική αντιμετώπιση.

Θα συμφωνήσω μαζί σας ότι οι κλίνες δεν είναι πολλές, όμως μίλησα προηγουμένως για την πρώτη κλινική του Εθνικού Συστήματος Υγείας, την οποία δημιούργησε η δική μας Κυβέρνηση μόλις την προηγούμενη εβδομάδα, και είναι πιθανόν ότι κατά τη συγγραφή της ερώτησής σας -γιατί κατατέθηκε προ των εγκαινίων- να μην γνωρίζατε, πράγματι, την ύπαρξή της. Η κλινική αυτή, όμως, υπάρχει πλέον στο Εθνικό Σύστημα Υγείας, στο «Σισμανόγλειο» και είναι απόλυτα σωστά στελεχωμένη με τους ψυχιάτρους και τους παιδοψυχιάτρους οι οποίοι υπηρετούν, αλλά και με ειδικούς νοσηλευτές που έχουν προσληφθεί γι’ αυτόν το σκοπό και είναι οκτώ στον αριθμό.

Να μιλήσω τώρα, επίσης, για τα ζητήματα που αφορούν τις κοινοτικές δομές. Ξέρετε, είναι οι κοινοτικές δομές στο Εθνικό Σύστημα Υγείας οι οποίες λειτουργούν στη χώρα μας εδώ και είκοσι χρόνια -μετά την περίφημη ψυχιατρική μεταρρύθμιση η οποία επέβαλε τη δημιουργία τους, με πρόγραμμα χρηματοδοτούμενο από την Ευρωπαϊκή Ένωση- και μέσω αυτών πραγματοποιείται ένα μεγάλο σύστημα δωρεάν παροχής υπηρεσιών υγείας και ψυχικής υγείας στους πολίτες.

Με αυτό το πρόγραμμα θα υλοποιήσουμε εκατόν τέσσερις δομές σε όλη τη χώρα που αφορούν την ψυχική υγεία. Όπως αναφέρθηκα προηγουμένως, με το πρόγραμμα αυτό θα γίνουν τα Κέντρα Ημέρας για τις διατροφικές διαταραχές –δύο στον αριθμό-, αλλά θα γίνει και μια σειρά από Κέντρα Ημέρας, από οικοτροφεία, από κινητές μονάδες, από προγράμματα για την έγκαιρη παρέμβαση στην ψύχωση, αλλά και ξενώνες, οι οποίοι θα δημιουργηθούν σε όλη τη χώρα, με τους διαγωνισμούς οι οποίοι ξεκινάνε για όλα αυτά μέσα στο 2022. Ευελπιστούμε μέχρι το τέλος του 2022 να μπορέσουν να απορροφηθούν και τα χρήματα -56 εκατομμύρια ευρώ- στην πλειοψηφία των δομών, για να έχουμε καινούργιες δομές στη χώρα.

Το Εθνικό Σύστημα Υγείας είναι προτεραιότητα αυτής της Κυβέρνησης, το Νοσοκομείο «Σισμανόγλειο» -στο οποίο αναφερθήκατε- έχει ενισχυθεί με νοσηλευτές, αλλά και με διοικητικό προσωπικό, εν μέσω του COVID, με περισσότερους από τριάντα τρεις νοσηλευτές και διοικητικό προσωπικό, και αυτό πράττουμε καθημερινά, με όλη την προσπάθεια και αύξηση του προϋπολογισμού.

Σε ό,τι αφορά την ψυχική υγεία θα αναφέρω και τούτο μόνο, κυρία Πρόεδρε. Το 2021 έχουμε νομοθετήσει την ειδικότητα νοσηλευτών ψυχικής υγείας –διακόσιους δεκαπέντε στον αριθμό- ακριβώς επειδή δεν είχαμε και δεν έχουμε νοσηλευτές ψυχικής υγείας. Μέχρι σήμερα έχουν καλυφθεί εβδομήντα έξι θέσεις και ευελπιστούμε ότι μέχρι τέλος του χρόνου -επειδή το προβλέψαμε νομοθετικά, να είναι ανοιχτή η πλατφόρμα δηλαδή- να μπορέσουν να δηλώσουν περισσότεροι για να πάρουν αυτήν την ειδίκευση και να στελεχώσουν τις πράγματι υποστελεχωμένες δομές που εδώ και πολλές δεκαετίες ήθελαν ενίσχυση.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ.

Κύριοι συνάδελφοι, δεν θα συζητηθούν κατόπιν συνεννόησης:

Η ενδέκατη με αριθμό 889/10-7-2022 επίκαιρη ερώτηση δεύτερου κύκλου του Βουλευτή του Β1΄ Βόρειου Τομέα Αθηνών του Κινήματος Αλλαγής κ.Ανδρέα Λοβέρδου προς τον Υπουργό Εξωτερικών, με θέμα: «Λειτουργικές δαπάνες των πρεσβειών της Ελλάδας».

Η πρώτη με αριθμό 875/5-7-2022 επίκαιρη ερώτηση πρώτου κύκλου του Βουλευτή Β1΄ Βόρειου Τομέα Αθηνών του Συνασπισμού Ριζοσπαστικής Αριστεράς κ. Κωνσταντίνου Ζαχαριάδηπρος τον Υπουργό Επικρατείας κ. Χρήστο – Γεώργιο Σκέρτσομε θέμα: «Η αναξιοκρατία και η αδιαφάνεια στην «καρδιά» του επιτελικού κράτους, τη Γενική Γραμματεία Συντονισμού της Προεδρίας της Κυβέρνησης, επιτείνεται και διογκώνεται».

Η με αριθμό 899/11-7-2022 δωδέκατη επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς την Υπουργό Παιδείας και Θρησκευμάτων, με θέμα: «Να σταματήσει επιτέλους η απαξίωση του μαθήματος της Φυσικής και να ενισχυθεί με επαναφορά των ωρών διδασκαλίας, σύγχρονα συγγράμματα και διορισμούς φυσικών».

Θα συζητηθεί τώρα η πρώτη με αριθμό 879/6-7-2022 επίκαιρη ερώτηση δεύτερου κύκλου του Βουλευτή Β΄ Πειραιώς του Συνασπισμού Ριζοσπαστικής Αριστεράς κ. Ιωάννη Ραγκούση προς τον Υπουργό Δικαιοσύνης, με θέμα: «Πειθαρχικός έλεγχος για την παραπλάνηση της κοινής γνώμης από ανώτατες δικαστικές πηγές σε σχέση με την κατάρρευση της δήθεν σκευωρίας “NOVARTIS”».

Στην ερώτηση θα απαντήσει ο Υπουργός Δικαιοσύνης κ. Τσιάρας.

Κύριε συνάδελφε, έχετε τον λόγο για δύο λεπτά.

**ΙΩΑΝΝΗΣ ΡΑΓΚΟΥΣΗΣ:** Ευχαριστώ, κυρία Πρόεδρε.

Από την ώρα, κύριε Τσιάρα, που ένας Βουλευτής του ελληνικού Κοινοβουλίου το 2022, όπως σήμερα υποχρεώνομαι να κάνω εγώ, αναγκάζεται να υποβάλει μια επίκαιρη ερώτηση προς τον Υπουργό Δικαιοσύνης της παρούσας Κυβέρνησης, δηλαδή της Κυβέρνησης Μητσοτάκη, για ένα τέτοιο θέμα, ξεκινάμε λέγοντας ότι υπάρχει ένα ακόμα πλήγμα σε εξέλιξη κατά του κράτους δικαίου στην Ελλάδα και κατά της διαφάνειας, δηλαδή κατά της συνταγματικής και έννομης τάξης της χώρας.

Ποια είναι τα αντικειμενικά δεδομένα πάνω στα οποία στηρίχτηκε η υποχρέωσή μας να σας υποβάλουμε αυτή την επίκαιρη ερώτηση; Πρώτον, για αυτό το τεράστιας ηθικής απαξίας σκάνδαλο, πολιτικό και οικονομικό, το σκάνδαλο «NOVARTIS», είχαμε έκδοση του οριστικού βουλεύματος του Ανώτατου Δικαστικού Συμβουλίου, το οποίο παραποιήθηκε στον πυρήνα του και στην ουσία του, επί του οποίου διαδόθηκαν -και αυτό είναι αδιαμφισβήτητο- σε όλα τα μήκη και τα πλάτη του Τύπου, των μέσων μαζικής ενημέρωσης κ.ο.κ., ψευδείς και αναληθείς πληροφορίες.

Δεύτερον, τι άλλο έχουμε; Έχουμε επώνυμες καταγγελίες εμπειρότατων, των πασίγνωστων δημοσιογράφων, της κ. Μάνδρου της «ΚΑΘΗΜΕΡΙΝΗΣ» και του «ΣΚΑΪ» και του κ. Τέλλογλου, ότι μετέδωσαν αυτές τις παραπειστικές και παντελώς ανακριβείς, ψευδέστατες πληροφορίες που τις άντλησαν από ανώτατη δικαστική πηγή.

Και τρίτον, τι άλλο έχουμε, αγαπητέ κύριε Τσιάρα; Έχουμε το εξής πάρα πολύ σοβαρό, ότι την επόμενη ημέρα που αποκαταστάθηκε η αλήθεια αυτό δεν συνέβη διότι αυτή η ανώτατη δικαστική και ενδεχομένως κυβερνητική πηγή έκρινε, ως όφειλε, απαραίτητο να διορθώσει τις ψευδείς ειδήσεις που είχε διαδώσει στο πανελλήνιο, αλλά γιατί οι δικηγόροι των ενδιαφερομένων και οι δημοσιογράφοι που διάβασαν το βούλευμα κατάλαβαν ότι είχαν πέσει θύματα μιας απόλυτης επικοινωνιακής και κατά βάση πολιτικής εξαπάτησης και γι’ αυτόν τον λόγο αναγκάστηκαν να ζητήσουν συγγνώμη και να καταγγείλουν αυτό το γεγονός.

Και τελευταίο τι άλλο έχουμε, κύριε Τσιάρα; Έχουμε έναν Έλληνα, έναν και μοναδικό στη χώρα αυτή, που με βάση το Σύνταγμα και με βάση τον νόμο έχει τη συνταγματική και τη νομική υποχρέωση να ασκήσει πειθαρχικό έλεγχο γι’ αυτό το αδιαμφισβήτητο, αντικειμενικό συμβάν, πολύ σοβαρό συμβάν διασποράς ψευδών ειδήσεων για ένα τόσο σοβαρό θέμα στη χώρα.

Και τι έχουμε ως τελική κατάληξη όλων αυτών; Την Κυβέρνηση Μητσοτάκη απαθέστατη, μέχρι στιγμής -που θα πάρετε τον λόγο- να μη γνωρίζουμε αν έχει πράξει το αυτονόητο και υποχρεωτικό καθήκον που απορρέει, επαναλαμβάνω, από το Σύνταγμα και τους νόμους, να μην έχει ασκήσει αυτόν τον πειθαρχικό έλεγχο.

Και το ερώτημα, κύριε Τσιάρα, είναι: Γιατί δεν τηρήσατε το χρέος σας και το καθήκον σας ως Κυβέρνηση, αλλά και ως Υπουργός Δικαιοσύνης απέναντι στο Σύνταγμα, στους νόμους και σε τελική ανάλυση στους ίδιους τους πολίτες της χώρας; Γιατί δεν ασκήσατε αυτόν τον πειθαρχικό έλεγχο;

Και τελευταίο και τελειώνω την εισαγωγή μου, κυρία Πρόεδρε. Υπάρχει το εξής ερώτημα, κύριε Τσιάρα. Θα ανακοινώσετε σήμερα, έστω και αυτή την ύστατη στιγμή, την απόφασή σας να ασκήσετε τώρα αυτόν τον πειθαρχικό έλεγχο;

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Ευχαριστώ πολύ, κυρία Πρόεδρε.

Ξεκινώντας την απάντησή μου στον κ. Ραγκούση, θα ήθελα να καταθέσω στα Πρακτικά δύο έγγραφα. Κατ’ αρχάς, το υπ’ αριθμόν 1561/12-7-2022 της γραμματείας του Αρείου Πάγου που αναφέρει πως το βούλευμα καταχωρήθηκε στο ειδικό βιβλίο στις 15.58΄ μετά μεσημβρίας και η δημοσίευσή του ολοκληρώθηκε στις 22.15΄ μετά μεσημβρίας. Δεύτερον, μία εκτύπωση από την ιστοσελίδα του ιστότοπου skai.gr στις 30 Ιουνίου 2022, στην οποία ανακοινώνεται η είδηση για τη δημοσίευση του βουλεύματος και την παραπομπή του κ. Παπαγγελόπουλου και της κ. Τουλουπάκη στο Ειδικό Δικαστήριο με ώρα δημοσίευσης 22.28΄. Θα ήθελα να τα έχετε, κύριε Ραγκούση, γιατί η απάντησή μου θα δομηθεί σε αυτά τα δύο αποδεικτικά στοιχεία. Παρακαλώ για τα Πρακτικά.

(Στο σημείο αυτό ο Υπουργός Δικαιοσύνης κ. Κωνσταντίνος Τσιάρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε, λοιπόν, να δούμε όλη αυτή την υπόθεση όπως ακριβώς έχει εξελιχθεί και αντιλαμβάνομαι ότι ενδεχομένως δεν θα έπρεπε καν να τύχει οποιασδήποτε συζήτησης. Αυτή είναι η δική μου άποψη και θα προσπαθήσω να σας το εξηγήσω. Προφανώς υπάρχει μια κεκτημένη ταχύτητα, η οποία έρχεται από τη δική σας προηγούμενη κυβερνητική περίοδο, από το δικό σας κυβερνητικό παρελθόν. Και θα σας έλεγα ότι όλα αυτά τα οποία μπορεί να επικαλείται κάποιος δημόσια, τελικά, απαντώνται από το γεγονός το οποίο είναι η συγκρότηση των δύο Ειδικών Δικαστηρίων για δύο πρώην Υπουργούς, μάλιστα επιφανείς Υπουργούς, της προηγούμενης κυβέρνησης του ΣΥΡΙΖΑ.

Μάλιστα, ο κ. Παπαγγελόπουλος, στον οποίο αναφερθήκατε, παραπέμπεται από το δικαστικό συμβούλιο στο Ειδικό Δικαστήριο για κατάχρηση εξουσίας σε βαθμό κακουργήματος που αφορά στην αποστολή στη Βουλή των καταγγελιών του Κινήματος Αλλαγής - ΠΑΣΟΚ για τον τότε Υπουργό Παναγιώτη Κουρουμπλή που είχε διατελέσει Υπουργός Υγείας και είχε καταγγελθεί για την υπόθεση «NOVARTIS», αλλά και για την, θα έλεγα, αδιανόητη παρέμβασή του στην εισαγγελέα κ. Ράικου, την οποία φέρεται ότι πίεζε να διαβιβάσει τον φάκελο της «NOVARTIS» στη Βουλή για την ενεργοποίηση του νόμου περί ευθύνης Υπουργών, παρ’ ότι δεν υπήρχαν στοιχεία εις βάρος πολιτικών προσώπων. Επομένως, να τα ξεκαθαρίσουμε. Ο κ. Παπαγγελόπουλος παραπέμπεται για τη «NOVARTIS».

Ανέφερα στην αρχή ότι η ερώτησή σας σχετίζεται με το κυβερνητικό σας παρελθόν, γιατί είναι πολύ απλά τα πράγματα. Αν η εκτελεστική εξουσία, δηλαδή η Κυβέρνηση, ήθελε να μεθοδεύσει μια επιρροή στη δικαστική, ένα από τα εργαλεία που θα μπορούσε να χρησιμοποιήσει θα ήταν η δυνατότητα του Υπουργού Δικαιοσύνης να ζητάει τον πειθαρχικό έλεγχο των δικαστών. Φαντάζομαι ότι δεν είναι άγνωστο αυτό γενικότερα. Και πράγματι ο Υπουργός Δικαιοσύνης έχει την αρμοδιότητα να κινήσει πειθαρχική διαδικασία κατά οποιουδήποτε δικαστικού λειτουργού, σύμφωνα με την παράγραφο 1 του άρθρου 117 του ν.4938/2022.

Όμως, σύμφωνα με το άρθρο 109 παράγραφος 2 του συγκεκριμένου νόμου, πειθαρχικά παραπτώματα δικαστικού λειτουργού είναι τα εξής: α) Πράξεις που μαρτυρούν έλλειψη πίστης και αφοσίωσης προς την πατρίδα και το δημοκρατικό πολίτευμα της χώρας. β) Κάθε παράβαση διάταξης που αναφέρεται στην απονομή της δικαιοσύνης. γ) Η χρησιμοποίηση της ιδιότητάς του για επιδίωξη ιδιοτελών σκοπών. δ) Η αναξιοπρεπής ή απρεπής εντός ή εκτός υπηρεσίας συμπεριφορά. ε) Η αδικαιολόγητη καθυστέρηση στην εκτέλεση των καθηκόντων του. στ) Η παράβαση της υπηρεσιακής εχεμύθειας.

Πρόκειται, όμως, κύριε Ραγκούση, για μια θεσμική αρμοδιότητα η οποία, επειδή, ακριβώς, κάμπτει την αρχή της διάκρισης των εξουσιών και περιορίζει την κατά το άρθρο 87 του Συντάγματος λειτουργική και προσωπική ανεξαρτησία των δικαστών, θα πρέπει να χρησιμοποιείται με φειδώ και με μεγάλη περίσκεψη, γιατί στα μάτια του απλού πολίτη ο δικαστής είναι το σύμβολο της δικαιοσύνης, το πρόσωπο που απονέμει το δίκαιο και ενσαρκώνει τον νόμο.

Οποιαδήποτε προσβολή ή αμφισβήτηση της προσωπικής, λειτουργικής και υπηρεσιακής του ανεξαρτησίας από όργανα των άλλων εξουσιών πλήττει ανεπανόρθωτα την εικόνα του ως ανεξάρτητου και αμερόληπτου κριτή, επομένως και την πεποίθηση του απλού πολίτη ότι ο δικαστής είναι σε θέση να επιτελέσει την αποστολή του ελεύθερος από παρεμβάσεις και επιρροές.

Να βάλουμε τα πράγματα σε μια σειρά. Ας υποτεθεί ότι η ενημέρωση έγινε από ανώτατες δικαστικές πηγές, όπως γράφτηκε. Προσέξτε: Λέει «δικαστικές πηγές», όχι «δικαστικούς λειτουργούς», που, βεβαίως, δεν αποκλείονται ακόμη και οι γραμματείς των ανωτάτων δικαστηρίων. Βγήκε η είδηση μετά από τη δημοσίευση. Δημοσιεύτηκε η απόφαση. Φαντάζομαι ότι είδατε την ώρα. Δεν ξέρω αν έφτασε στα χέρια σας το έγγραφο που κατέθεσα. Θα δείτε ότι υπάρχει χρονική διαφορά, δηλαδή το μεν βούλευμα έχει δημοσιοποιηθεί και η είδηση βγαίνει μετά από τη δημοσιοποίηση του βουλεύματος με επίσημη χρονοσήμανση.

Αντιλαμβάνεστε, λοιπόν, ότι αν η είδηση βγήκε μετά από τη δημοσίευση, ποιο είναι το πειθαρχικό παράπτωμα –εγώ πρέπει να το καταλάβω- που έχει διαπραχθεί από ανώτατο δικαστικό λειτουργό και πρέπει ο Υπουργός Δικαιοσύνης να ασκήσει την πειθαρχική του αρμοδιότητα; Ότι ενδεχομένως έγινε λάθος για ένα βούλευμα που είχε ήδη δημοσιευτεί και το περιεχόμενό του ήταν εύκολα προσβάσιμο; Ότι δεν φρόντισε ενδεχομένως να διευκρινίσει με λεπτομέρειες ποιοι παραπέμπονται και για ποιο έγκλημα και ποιοι απαλλάσσονται; Πείτε μου, γιατί πρέπει να το καταλάβω κι εγώ και ενδεχομένως όλοι οι Έλληνες πολίτες που πιθανά μας παρακολουθούν. Σε ποιο από τα παραπάνω πειθαρχικά αδικήματα εντάσσεται αυτή η υποτιθέμενη συμπεριφορά αυτού του υποτιθέμενου δικαστικού λειτουργού, ώστε να πρέπει κι εγώ να κινήσω την πειθαρχική διαδικασία; Ή ενδεχομένως πρέπει να αρκεστώ άνευ ετέρου στην εκτίμηση ότι υπήρχε οργανωμένη παραπληροφόρηση με ενδεχόμενα πολιτικά κίνητρα και να κάνω τη χρήση μιας τόσο σοβαρής θεσμικής αρμοδιότητας;

Κοιτάξτε. Εγώ αυτό που μπορώ να σας πω είναι το εξής: Η Νέα Δημοκρατία ξέρετε ότι κυβέρνησε τον τόπο για ένα μεγάλο χρονικό διάστημα μετά από τη Μεταπολίτευση. Η Νέα Δημοκρατία είναι από τις κυβερνήσεις που έχτισαν τη δημοκρατία μας μετά τη Μεταπολίτευση. Εγώ προσωπικά φέρω μια ευθύνη την οποία οφείλω και να τιμήσω από την τόσο ευαίσθητη θέση του Υπουργού Δικαιοσύνης με την οποία με τίμησε ο Πρωθυπουργός και αυτή την πολιτική παρακαταθήκη να τη συντηρήσω με τον καλύτερο δυνατό τρόπο. Αυτό έπραξα ως τώρα, αυτό θα συνεχίσω να το κάνω σεβόμενος τη θεσμική μου σχέση με τη δικαιοσύνη και τους λειτουργούς της και αποφεύγοντας κάθε ενέργεια που θα υπέκρυπτε οποιαδήποτε προσπάθεια παρέμβασης στην ανεξάρτητη λειτουργία της δικαιοσύνης, σε αντίθεση, βεβαίως, με όσα συνέβησαν στο πρόσφατο παρελθόν.

Θα επανέλθω με περισσότερα στοιχεία στη δευτερολογία μου.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε, κύριε Υπουργέ.

Κύριε συνάδελφε, έχετε τον λόγο.

**ΙΩΑΝΝΗΣ ΡΑΓΚΟΥΣΗΣ:** Κύριε Τσιάρα, νομίζω ότι το μικρό σας όνομα έπρεπε να είναι Γιάννης και όχι Κώστας, για να ταιριάζει η λαϊκή παροιμία στην περίπτωσή σας: «Γειά σου, Γιάννη, κουκιά σπέρνω». Όταν, όμως, αυτού του τύπου η απάντηση προέρχεται από τον υπεύθυνο Υπουργό Δικαιοσύνης της Κυβέρνησης της Ελλάδας το 2022, τότε υπάρχει ακόμη μεγαλύτερο πρόβλημα, κύριε Τσιάρα, διότι «άλλα λόγια να αγαπιόμαστε». Έχετε ρητή υποχρέωση από το Σύνταγμα και τον νόμο να ασκήσετε τον συγκεκριμένο πειθαρχικό έλεγχο.

Εσείς τι μας είπατε εδώ; Μας είπατε ένα σωρό αντικρουόμενα και αντιφατικά επιχειρήματα μέσα από τα οποία προκύπτει η επιβεβαίωση της ορθότητας της θέσης μας ότι παραβιάσατε στην πραγματικότητα, ότι δεν εκπληρώσατε το καθήκον σας. Διότι, κύριε Τσιάρα, η ενδεχόμενη διασπορά αυτών των ψευδών ειδήσεων από ανώτατους δικαστικούς λειτουργούς, όταν δεν ελέγχεται από τον αρμόδιο Υπουργό Δικαιοσύνης, τι άλλο είναι από παραβίαση του καθήκοντός του;

Εσείς διαβάσατε το συγκεκριμένο άρθρο που αναφέρει ως ενδεχόμενο η απρεπής και αναξιοπρεπής συμπεριφορά να προκαλέσει αυτόν τον πειθαρχικό έλεγχο από τον Υπουργό Δικαιοσύνης. Τι άλλο είναι από απρεπής, αναξιοπρεπής σε βάρος της ίδιας της δικαιοσύνης, συμπεριφορά η ενδεχόμενη συμπεριφορά ανώτατου δικαστικού λειτουργού ο οποίος διέσπειρε τις συγκεκριμένες ψευδείς ειδήσεις εκείνο το βράδυ; Τι άλλο είναι εκτός απ’ αυτό; Εδώ, ακριβώς, σ’ αυτό που διαβάσατε εσείς, εδράζεται η υποχρέωσή σας να είχατε ήδη ασκήσει αυτόν τον πειθαρχικό έλεγχο ή έστω να τον ανακοινώνατε τώρα.

Εσείς εδώ τι ήλθατε και κάνατε; Ήλθατε και κάνετε, ουσιαστικά, την υπεράσπιση κεντρικής, προφανώς, απόφασης του ίδιου του κ. Μητσοτάκη και του Μαξίμου να «κουκουλώσετε» και τη συγκεκριμένη περίπτωση.

Εναντίον ποιου λειτουργείτε, κύριε Τσιάρα; Εναντίον της ίδιας της δικαιοσύνης, γιατί όπως απορρέει από την απάντησή σας -είδατε ότι το έξυπνο πουλί από τη μύτη πιάνεται-, ένας ενδεχόμενος πειθαρχικός έλεγχος είναι διπλά απαραίτητος όχι μόνο για την ενδεχόμενη αποκάλυψη του υπαίτιου αυτής της διασποράς ψευδών ειδήσεων, αλλά και για την υπεράσπιση, για την προστασία όλων εκείνων που σήμερα κατηγορούνται χωρίς να μπορούν να αποδείξουν ότι δεν ισχύει αυτό για το οποίο κατηγορούνται. Τους αφήνετε όλους απροστάτευτους.

Αν υπάρχει επίορκος, δεν τον εντοπίζετε για να τον απομονώσετε. Αφήνετε συλλήβδην όλη τη δικαιοσύνη, την ηγεσία, τους ανώτατους δικαστικούς να θεωρούνται δυνάμει ύποπτοι και στο τέλος της ημέρας αυτός που την πληρώνει ποιος είναι; Η αξιοπιστία του ίδιου του θεσμού της δικαιοσύνης.

Άρα, πολλαπλώς πλήττετε με την αδράνειά σας να ασκήσετε αυτόν τον πειθαρχικό έλεγχο την ίδια τη δικαιοσύνη στη χώρα μας, κύριε Τσιάρα.

Αυτό, βεβαίως, γιατί το κάνετε; Είναι πάρα πολύ σαφές. Διότι είσαστε Νέα Δημοκρατία, δηλαδή είσαστε το κόμμα εκείνο το οποίο όχι μόνο προσπάθησε να αποσιωπήσει, να συγκαλύψει το πιο ανήθικο και το μεγαλύτερο οικονομικό και πολιτικό σκάνδαλο της Μεταπολίτευσης. Λέω το πιο ανήθικο γιατί, κύριε Τσιάρα, το σκάνδαλο «NOVARTIS» αφορούσε στην υπόθεση της υγείας των Ελλήνων, τα φάρμακα που πλήρωναν, τα οποία πλήρωναν πανάκριβα μόνο και μόνο -όπως καταγγέλθηκε από τους αξιόπιστους προστατευόμενους μάρτυρες, σύμφωνα με το αμετάκλητο βούλευμα του Ανώτατου Δικαστικού Συμβουλίου- με αντάλλαγμα μίζες, πολιτικές μίζες, κύριε Τσιάρα. Αυτές είναι οι καταγγελίες των προστατευόμενων μαρτύρων.

Και πήγε η Νέα Δημοκρατία –και όχι μόνο η Νέα Δημοκρατία- να συγκαλύψει αυτό το πολιτικό και οικονομικό σκάνδαλο προκαλώντας ίσως κάτι χειρότερο και απ’ αυτό, κύριε Τσιάρα, ένα πολιτειακό σκάνδαλο. Έχετε σχεδιάσει, έχετε οργανώσει και έχετε εκτελέσει ένα πολιτειακό σκάνδαλο, ενεργοποιώντας επίορκους αρμούς της εξουσίας, της δικαστικής, της νομοθετικής και της εκτελεστικής, για να συγκαλύψετε το πολιτικό και οικονομικό σκάνδαλο της «NOVARTIS».

Αυτή, λοιπόν, είναι η Νέα Δημοκρατία, κύριε Τσιάρα. Αυτή είναι η τεράστια ευθύνη της απέναντι στον ελληνικό λαό. Γι’ αυτό είναι βαρύτατα εκτεθειμένη, γιατί πια ξέρουμε ότι με τη βούλα της δικαιοσύνης τα δέκα πολιτικά πρόσωπα δεν διώχθηκαν στο πλαίσιο κάποιας σκευωρίας που έστησαν οι πολιτικοί τους αντίπαλοι.

Γνωρίζουμε ότι το σκάνδαλο ήταν υπαρκτότατο. Γνωρίζουμε ότι οι προστατευόμενοι μάρτυρες, οι οποίοι λοιδορήθηκαν, απειλήθηκαν, εξευτελίστηκαν, -τους ονομάσατε «κουκουλοφόρους»-, είναι αξιόπιστοι και γνωρίζουμε ότι ο κ. Παπαγγελόπουλος και η κ. Τουλουπάκη δεν διώκονται για το σκάνδαλο «NOVARTIS». Το ίδιο το βούλευμα λέει κάτι ρητώς, κύριε Τσιάρα. Δεν θα έπρεπε να προβείτε και σήμερα σ’ αυτήν την αθλιότητα που διέπραξε ο κ. Μητσοτάκης τις προάλλες, γιατί σύμφωνα με το βούλευμα ο κ. Παπαγγελόπουλος και η κ. Τουλουπάκη, κύριε Τσιάρα, έπραξαν ό,τι ήταν σύννομο και επιβεβλημένο για την αποκάλυψη του σκανδάλου.

Είσαστε διπλά υπόλογοι απέναντι στον ελληνικό λαό, αλλά και στην ιστορία, κύριε Τσιάρα, γιατί όχι μόνο είχατε ευθύνη γι’ αυτό το πολιτικό και οικονομικό σκάνδαλο, αλλά ακόμη χειρότερα για το πολιτειακό σκάνδαλο, έκφανση και τελευταία σελίδα του οποίου είναι αυτό το γεγονός, δηλαδή ότι ακόμη και σήμερα αρνείστε, για να προστατεύσετε τη δικαιοσύνη, να διατάξετε αυτόν τον πειθαρχικό έλεγχο.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Κύριε Ραγκούση, αντιλαμβάνομαι ότι πρέπει να έχετε ένα αφήγημα για να δικαιολογήσετε όλα αυτά τα οποία συμβαίνουν. Δύο πρωτοκλασάτοι Υπουργοί της προηγούμενης κυβέρνησης παραπέμπονται σε Ειδικό Δικαστήριο. Πιθανόν δεν σας αρέσει αυτό. Κι εμένα, αν ήμουν στη θέση σας, δεν θα μου άρεσε. Προσπαθείτε, βεβαίως, να βρείτε οποιονδήποτε τρόπο να καταρρίψετε ακόμα και τα αυτονόητα.

Το λέω για άλλη μια φορά. Ενδεχομένως θα σας δικαιολογήσω, γιατί πιθανόν δεν έφτασαν στα χέρια σας τα δύο έγγραφα τα οποία κατέθεσα. Το βούλευμα εξεδόθη επισήμως στις 22.15΄. Η πληροφόρηση που υπήρξε στη συγκεκριμένη ιστοσελίδα ήταν στις 22.28΄. Στο βούλευμα υπήρχε πρόσβαση όλων των ενδιαφερομένων. Μπορείτε να μου εξηγήσετε ποια σκοπιμότητα μπορεί να υπάρχει για κάτι το οποίο υποχρεωτικά ελάχιστο χρόνο μετά θα γινόταν γνωστό σε όλους; Αυτό δεν το κατανοεί κανείς;

Ας δούμε λίγο τα πράγματα με τη σειρά. Πιστεύετε ότι έχει ξεχάσει κάποιος, κύριε Ραγκούση, την προσπάθεια που κάνατε να χειραγωγήσετε και να ποδηγετήσετε τη δικαιοσύνη με αφόρητες πιέσεις, με μεθοδεύσεις και βεβαίως, με οριακές –θα έλεγα- καταστάσεις οι οποίες ήταν έξω από κάθε θεσμική διαδικασία και έξω από κάθε θεσμική λογική; Είναι γνωστό ότι η δικαιοσύνη ήταν ένα από τα βασικά αναχώματα που τελικά σας εμπόδισαν να μετατρέψετε την Ελλάδα σε κράτος-παρία, ενδεχομένως εκτός του ευρωπαϊκού κεκτημένου.

Κανένα μέλος –θέλω να σας διαβεβαιώσω- της δικής μας Κυβέρνησης δεν προσπάθησε ποτέ να καθοδηγήσει τους λειτουργούς της δικαιοσύνης, δεν κατασκεύασε στοιχεία, δεν εκβίασε και δεν απείλησε όσους λειτουργούν με βάση τη συνείδηση και το καθήκον τους. Μάλιστα, θα σας έλεγα πάρα πολύ απλά ότι η έκδοση του βουλεύματος 25/2022 φανερώνει αυτό ακριβώς: Η δικαιοσύνη αφέθηκε απερίσπαστη να κάνει τη δουλειά της. Και για μένα προσωπικά –σας το λέω ειλικρινά- είναι απαράδεκτα τα όσα αναφέρετε περί δήθεν προσπάθειας κατατρομοκράτησης δικαστικών λειτουργών χωρίς περαιτέρω στοιχεία ή αναφορά σε πραγματικά περιστατικά.

Επανέρχομαι, όσον αφορά στην άποψη ότι επρόκειτο για οργανωμένη πληροφόρηση που δεν οφειλόταν σε αφέλεια ή λάθος, αλλά ενδεχομένως είχε πολιτικά κίνητρα και αφ’ ετέρου πως η ανώτατη πηγή μέσα στο ανώτατο δικαστήριο εντάχθηκε, κατά τη δική σας λογική, σε ένα σχέδιο διασποράς fake news, με σκοπό να διευκολυνθεί η πολιτική διαχείριση ενός υποτιθέμενου φιάσκου, όπως το λέτε και το γράφετε, που θα συνέβαινε με βάση τις δικαστικές εξελίξεις. Ειλικρινά, έχει καμμία λογική βάση και χαρακτηρίζει αντίστοιχα αυτούς που υποστηρίζουν μια τέτοια εκδοχή; Έχει λογική βάση, όταν το βούλευμα έχει ήδη δοθεί νωρίτερα, πριν να υπάρξει η συγκεκριμένη δημοσιογραφική ενημέρωση;

Πείτε μου γιατί εγώ δεν μπορώ να το καταλάβω, εκτός αν μιλάμε με μια παράλληλη ενδεχομένως πραγματικότητα. Κάτι το οποίο είναι γνωστό εκ των υστέρων δημοσιεύεται με λάθος τρόπο, έχει λόγο κάποιος να το παραποιήσει; Δεν θα αποδεικνυόταν; Δεν ήταν θέμα ωρών; Δεν ήταν θέμα εξέλιξης της διαδικασίας;

Και τα λέω όλα αυτά γιατί το όφελος της διασποράς μιας τόσο ξεκάθαρα ψευδούς είδησης για ένα τόσο συγκεκριμένο και ξεκάθαρα λυμένο θέμα δεν ξέρω πού πραγματικά μπορεί να το έβρισκε κάποιος –πραγματικά!- δηλαδή για το ποιος παραπέμπεται και γιατί, αφού ήδη είχαμε δημοσιευμένο βούλευμα. Εξηγήστε μου, δεν μπορώ να το καταλάβω. Με δημοσιευμένο βούλευμα, υπάρχει προσπάθεια διασποράς ψευδών ειδήσεων;

Κοιτάξτε, εγώ θα σας πω για άλλη μια φορά ότι από τα γεγονότα που σας παρέθεσα ένα πράγμα προκύπτει με βεβαιότητα. Δεν υπάρχει ένδειξη για πειθαρχικό αδίκημα που να διαπράχθηκε από ανώτατο λειτουργό, ώστε να ασκήσω την κατά άρθρο 117 παράγραφος 1 του ν.4938/2022 αρμοδιότητά μου και να εκκινήσω την πειθαρχική διαδικασία εναντίον του.

Και προκειμένου να κλείσει το θέμα, θα σας παρουσιάσω την προσωπική μου άποψη για το συμβάν, την οποία έχω σχηματίσει με βάση τη λογική και μόνο. Η δημοσίευση, σύμφωνα με το έγγραφο που κατέθεσα, έγινε στις 30-6-2022 στις 22.15΄ και επομένως το βούλευμα, όπως σας είπα νωρίτερα, ήταν εύκολα προσβάσιμο στον καθένα που είχε έννομο συμφέρον.

Σας διαβεβαιώνω ότι και εγώ προσωπικά αγνοούσα το ακριβές περιεχόμενο του βουλεύματος και ενημερώθηκα για το περιεχόμενό του από τις αναρτήσεις των μέσων μαζικής ενημέρωσης. Πώς θα μπορούσα άλλωστε να έχω εγώ προσωπικά ως μη έχων έννομο συμφέρον πρόσβαση στο περιεχόμενο του βουλεύματος; Από τις ίδιες εσφαλμένες αναρτήσεις στην πραγματικότητα ενημερώθηκα και εγώ όπως όλοι μας.

Η ιστοσελίδα του ιστότοπου skai.gr δημοσίευσε πρώτη την είδηση στις 10.28 μ.μ., όπως φαίνεται και από το δεύτερο έγγραφο που σας κατέθεσα. Εγώ προσωπικά είμαι πεπεισμένος πως, δεδομένου του προχωρημένου της ώρας για τη δημοσίευση του βουλεύματος, υπήρξε μια ελλιπής ενημέρωση των δημοσιογράφων για το διατακτικό του βουλεύματος ως προς την παραπομπή του κ. Παπαγγελόπουλου και της κ. Τουλουπάκη, χωρίς να διευκρινιστεί για ποια εγκλήματα παραπέμπονται και για ποια εγκλήματα απαλλάσσονται. Αυτή είναι η πραγματικότητα και έτσι ακολούθησε η διάχυση μιας εσφαλμένης πληροφορίας που δεν ερευνήθηκε επαρκώς από τον Τύπο, η οποία, όπως είναι φυσικό, αποκαταστάθηκε πολύ σύντομα –όπως σας ανέφερα- και αφού προηγουμένως το βούλευμα ήταν ήδη δημοσιευμένο.

Εγώ νομίζω ότι χρειάζεται να τονιστεί –για να κλείσω- πως με το βούλευμα αυτό η ελληνική δικαιοσύνη παρέπεμψε στο ειδικό δικαστήριο όσους έκρινε ότι έπρεπε να παραπεμφθούν και δεν παρέπεμψε, επίσης, αυτούς που έκρινε ότι δεν υπήρχαν επαρκή στοιχεία γι’ αυτό. Τα μέλη του δικαστικού συμβουλίου, η ελληνική δικαιοσύνη ενεργώντας με απόλυτη λειτουργική και προσωπική ανεξαρτησία αποφάσισε ομόφωνα, για τη μια περίπτωση τουλάχιστον, για ποια πρόσωπα έπρεπε να παραπεμφθούν και για ποιο λόγο.

Κι όπως κάνατε και εσείς την αναφορά –το ξεκαθάρισε πρόσφατα ο Πρωθυπουργός-, η Κυβέρνηση και εγώ, φυσικά, ως μέλος της σεβόμαστε απόλυτα τις αποφάσεις της δικαιοσύνης και θα περιμένουμε τη δίκη στην αίθουσα του Ειδικού Δικαστηρίου.

Θεωρώ πως η καλύτερη υπηρεσία που μπορούμε να προσφέρουμε πλέον σε αυτή τη διαδικασία, είναι να ρίξουμε τους τόνους και να αφήσουμε το Ειδικό Δικαστήριο να ολοκληρώσει το έργο του απερίσπαστο. Αυτή είναι η εμπιστοσύνη που οφείλει το πολιτικό σύστημα στη λειτουργία της δικαιοσύνης και νομίζω ότι πρέπει ουσιαστικά με μια συγκεκριμένη λογική να δούμε πως μπορεί να μπει ένα τέλος σε μια ζέουσα και σκοτεινή περίοδο –γιατί περί αυτού πρόκειται-, η οποία έπληξε τους δημοκρατικούς θεσμούς και την εμπιστοσύνη των πολιτών στην πολιτειακή και συνταγματική τάξη της χώρας.

Όλα τα άλλα, ξέρετε, είναι μια συζήτηση η οποία όταν υπάρχουν αποδεικτικά στοιχεία, προφανώς, δεν έχει βάση. Το ζήτημά μας είναι από εδώ και πέρα να αφήσουμε τη δικαιοσύνη –την οποία σεβόμαστε, υποστηρίζουμε, εμπιστευόμαστε- να λειτουργήσει μέσα από τους δικούς της κανόνες, για να μπορέσει ακριβώς και η ελληνική πολιτεία να κάνει τα δικά της βήματα.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Κυρίες και κύριοι συνάδελφοι, θα ήθελα να ανακοινώσω στο Σώμα ότι η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Μετανάστευσης και Ασύλου «Εθνικό Σύστημα Επιτροπείας και Πλαίσιο Φιλοξενίας Ασυνόδευτων Ανηλίκων».

Προχωρούμε στη δεύτερη με αριθμό 874/5-7-2022 επίκαιρη ερώτηση πρώτου κύκλου του Βουλευτή Βοιωτίας του Κινήματος Αλλαγής κ. Γεώργιου Μουλκιώτη προς τον Υπουργό Εργασίας και Κοινωνικών Υποθέσεων, με θέμα: «Η Κυβέρνηση οφείλει να αναλάβει τις ευθύνες της από την επιχειρούμενη ανατροπή του προγραμματισμού ζωής μερικών χιλιάδων εργαζομένων μέσω της αύξησης των ορίων ηλικίας συνταξιοδότησης».

Στην ερώτηση θα απαντήσει ο Υφυπουργός Εργασίας και Κοινωνικών Υποθέσεων κ. Παναγιώτης Τσακλόγλου.

Κύριε Μουλκιώτη, έχετε τον λόγο για δύο λεπτά.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κυρία Πρόεδρε.

Κύριε Υπουργέ, επανέρχομαι με ένα θέμα γνωστό και από το παρελθόν. Σύμφωνα με δημοσιεύματα του Τύπου, υπάρχει γνωμοδότηση του Νομικού Συμβουλίου του Κράτους –η οποία ζητήθηκε από εσάς, από το Υπουργείο Εργασίας και Κοινωνικών Υποθέσεων-, η οποία εισηγείται την κατάργηση της δυνατότητας συνταξιοδότησης για όσους δημοσίους υπαλλήλους είχαν θεμελιώσει δικαίωμα συνταξιοδότησης το 2011 ή το 2012 και συμπληρώνουν ως όριο ηλικίας το πεντηκοστό πέμπτο, το πεντηκοστό έκτο και το πεντηκοστό όγδοο μετά την 1η Ιανουαρίου του 2022.

Κρίσιμης σημασίας είναι το γεγονός ότι το Υπουργείο Εργασίας έχει επανειλημμένα διαβεβαιώσει τους ασφαλισμένους ότι δεν χρειάζεται να σπεύσουν να υποβάλουν αιτήσεις συνταξιοδότησης έως το τέλος του έτους 2021, καθώς οι ασφαλισμένοι που έχουν κατοχυρώσει δικαίωμα συνταξιοδότησης, αλλά δεν έχουν συμπληρώσει την ηλικία, διατηρούν τα ισχύοντα ηλικιακά όρια ακόμη και αν τα συμπληρώνουν μετά την 1η Ιανουαρίου του 2022.

Αποτέλεσμα, μάλιστα, αυτών των γραπτών οδηγιών –και υπήρχε και η εγκύκλιος του Γενικού Λογιστηρίου του Κράτους του έτους 2017, αλλά και των διαβεβαιώσεων του Υπουργείου Εργασίας- ήταν ένας σημαντικός αριθμός δημοσίων υπαλλήλων και ειδικότερα εκπαιδευτικών να υποβάλλουν αίτηση μειωμένης σύνταξης τον Φεβρουάριο του έτους 2022.

Κύριε Υπουργέ, η αλλαγή επί τα χείρω του υφιστάμενου νομοθετικού πλαισίου σίγουρα έρχεται σε αντίθεση με την επανειλημμένη διαβεβαίωση της πολιτικής ηγεσίας του Υπουργείου και υμών προσωπικά ότι δεν πρόκειται να επέλθει καμμία αλλαγή στα όρια ηλικίας συνταξιοδότησης του ασφαλισμένου.

Όσον αφορά σε αυτή τη γνωμοδότηση, κατά την άποψή μας, η γνωμοδότηση –και είναι γνωστό γενικότερα και στη νομική βιβλιογραφία- του Νομικού Συμβουλίου του Κράτους, σε αντίθεση με τις δικαστικές αποφάσεις, δεν είναι δεσμευτική για τη διοίκηση γενικότερα.

Κατόπιν αυτών των θεμάτων που σαφέστατα σας ανέφερα, κύριε Υπουργέ, οι ερωτήσεις είναι δύο.

Το πρώτο ερώτημα είναι εάν προτίθεστε εσείς ως πολιτική ηγεσία και ως έχετε νόμιμο δικαίωμα να μην αποδεχτείτε το πνεύμα και το μήνυμα που δίνει η γνωμοδότηση του Νομικού Συμβουλίου του Κράτους και αν θα συνεχίσετε να εφαρμόζετε τα νομοθετικά ισχύοντα και όσα έχουν διευκρινιστεί από το Γενικό Λογιστήριο του Κράτους, σύμφωνα με το οποίο τα όρια ηλικίας –και λέω πεντηκοστό πέμπτο, πεντηκοστό έκτο και πεντηκοστό όγδοο έτος θεμελίωσης της μειωμένης σύνταξης- παραμένουν και μετά την 1η Ιανουαρίου του 2022 για όσους έχουν συμπληρώσει την είκοσι πενταετία το 2011 ή το 2012.

Και το δεύτερο ερώτημα: Σε διαφορετική περίπτωση τελείως, προτίθεστε ως Κυβέρνηση, με δεδομένο όσα έχετε διαβεβαιώσει, να νομοθετήσετε μεταβατική περίοδο τουλάχιστον μιας διετίας πριν από την αύξηση των ορίων ηλικίας που εισηγείται το Νομικό Συμβούλιο του Κράτους, προκειμένου αφ’ ενός μεν να καλυφθούν οι εκπαιδευτικοί και όσοι άλλοι έχουν ήδη παραιτηθεί από τον Φεβρουάριο του 2022 και αφ’ ετέρου ένας μη ευκαταφρόνητος αριθμός –είναι πολλοί!- δημοσίων υπαλλήλων που έχουν κάνει και τον προγραμματισμό της ζωής τους –και από εσάς έχουν ακούσει αυτή την έκφραση «προγραμματισμός ζωής»- και με βάση τις γραπτές και προφορικές διαβεβαιώσεις των υπηρεσιών και της πολιτικής ηγεσίας του Υπουργείου να μπορούν να ικανοποιηθούν.

Αυτά, κυρία Πρόεδρε και ευχαριστώ πάρα πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Ορίστε, κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κυρία Πρόεδρε.

Αγαπητέ, κύριε Μουλκιώτη -έχω και καιρό να σας δω και να απαντήσω σε ερώτησή σας- έχουμε συζητήσει πολλές φορές για το συγκεκριμένο θέμα στο πλαίσιο των κοινοβουλευτικών διαδικασιών. Η συζήτηση για τα όρια ηλικίας συνταξιοδότησης αποτελεί ένα θέμα που διατηρείται συνεχώς στην επικαιρότητα και, επιτρέψτε μου να προσθέσω, είτε υπάρχει είτε δεν υπάρχει λόγος. Ας περάσουμε, όμως, αμέσως να δούμε τι ακριβώς συμβαίνει με την κατηγορία ασφαλισμένων στην οποία αναφέρεται η ερώτησή σας.

Σύμφωνα με τις διατάξεις της παραγράφου 6 του άρθρου 1 του ν.4336/2015, επήλθαν αλλαγές στα όρια ηλικίας συνταξιοδότησης των πολιτικών υπαλλήλων του δημοσίου με τροποποιήσεις στον Κώδικα Πολιτικών και Στρατιωτικών Συντάξεων. Πιο συγκεκριμένα, προβλέφθηκε ότι όσοι είχαν θεμελιώσει συνταξιοδοτικό δικαίωμα με τη συμπλήρωση είκοσι πέντε ετών πλήρους πραγματικής υπηρεσίας το 2010, το 2011 και μέχρι τις 31-12-2012, αλλά δεν είχαν συμπληρώσει κατά την ημερομηνία της δημοσίευσης του νόμου, δηλαδή του ν.4336/2015, το όριο ηλικίας για την καταβολή πλήρους σύνταξης, όπως αυτό προβλέπεται από τις διατάξεις συνταξιοδοτικής νομοθεσίας του δημοσίου, θα υπάγονταν από 1-1-2022 στα γενικά όρια ηλικίας συνταξιοδότησης. Αυτό πρακτικά σήμαινε ότι από την 1-1-2022 και οι συγκεκριμένοι πολιτικοί υπάλληλοι έπρεπε να συνταξιοδοτούνται κατ’ ελάχιστον στην ηλικία των εξήντα δύο ετών. Μάλιστα, προβλέφθηκε ότι κατά τη μεταβατική περίοδο από την ημερομηνία δημοσίευσης του ν.4336 μέχρι και την 31-12-2021 τα όρια ηλικίας αυξάνονται σταδιακά με βάση τους πίνακες που συνόδευαν τη νομοθετική διάταξη και κατέληγαν στο παραπάνω όριο.

Τον ν.4336/2015 διαδέχθηκε ο ν.4337. Ήταν και αυτός συνταξιοδοτικός και ήταν ο πρώτος νόμος που ψήφισε η κυβέρνηση ΣΥΡΙΖΑ - ΑΝΕΛ τον Σεπτέμβριο του 2015. Ο νόμος αυτός μετέβαλε εκ νέου τα ισχύοντα κατά περίπτωση όρια και μετέθεσε τον χρόνο εφαρμογής της διάταξης. Προσδιορίστηκε μια μεταβατική περίοδος κατά την οποία, ανάλογα με τα έτη βάσης για τη θεμελίωση του δικαιώματος, τα όρια ηλικίας για την καταβολή μειωμένης σύνταξης στο δημόσιο διαμορφώνονταν ως εξής: Για όσους θεμελίωναν συνταξιοδοτικό δικαίωμα με εικοσιπενταετία πριν το 2010, το όριο ηλικίας ήταν εξήντα και πενήντα πέντε για τους άνδρες και τις γυναίκες αντίστοιχα.

Για όσους θεμελίωναν δικαίωμα κατά τα έτη 2011 και 2012, η μειωμένη σύνταξη μπορούσε να καταβληθεί με τη συμπλήρωση του πεντηκοστού έκτου και του πεντηκοστού όγδοου έτους της ηλικίας αντίστοιχα με εφαρμογή των προβλεπόμενων ποσοστών μείωσης ως προς την καταβολή των ποσών στις περιπτώσεις αυτές. Για θεμελίωση από το έτος 2013 και εξής ισχύουν τα γενικά όρια συνταξιοδότησης. Γι’ αυτό δεν υπάρχει καμμία αμφιβολία.

Στη συνέχεια του ανωτέρω νομοθετικού πλαισίου εκδόθηκε υπουργική απόφαση στην οποία, ωστόσο, δεν συμπεριλαμβανόταν η ρύθμιση της περίπτωσης καταβολής μειωμένης σύνταξης σε όσους θεμελίωναν το σχετικό δικαίωμα τα έτη 2010, 2011 και 2012. Με σχετική εγκύκλιο δόθηκε η ερμηνεία ότι εφόσον οι κατηγορίες αυτές δεν περιλαμβάνονται ρητώς στους πίνακες της υπουργικής απόφασης, δεν ισχύουν γι’ αυτές τα μεταβατικά όρια, δηλαδή ότι οι μεταβατικές διατάξεις παύουν να ισχύουν στις 31-12-2021 και πλέον δεν επέρχεται καμμία απολύτως μεταβολή.

Με άλλα λόγια, η εγκύκλιος προέβλεπε ακριβώς τα αντίθετα από ό,τι προέβλεπε ο νόμος. Δυστυχώς από την εμπειρία που έχω στα δύο χρόνια σχεδόν που βρίσκομαι στη θέση του Υφυπουργού Εργασίας έχω διαπιστώσει επανειλημμένως αυτό ακριβώς το φαινόμενο, την έκδοση εγκυκλίων οι οποίες έρχονται σε σαφή αντίφαση με τον νόμο, ουσιαστικά, δηλαδή, να νομοθετούν μέσω εγκυκλίων. Και, δυστυχώς, αυτή ήταν πάγια τακτική της προηγούμενης κυβέρνησης.

Τα προβλήματα, όμως, δεν λύνονται ούτε με νομοθετικές ακροβασίες ούτε με εξαιρέσεις και ειδικές διατάξεις. Αυτός ακριβώς ήταν και ο λόγος για τον οποίο απευθυνθήκαμε στο Νομικό Συμβούλιο του Κράτους, προκειμένου να αποφύγουμε τα λάθη του παρελθόντος, να σταματήσουμε δηλαδή αυτή την πολύ κακή πρακτική, σύμφωνα με την οποία η εκάστοτε πολιτική ηγεσία επέτεινε την πολυνομία και τον κατακερματισμό των συνταξιοδοτικών διατάξεων.

Για τα υπόλοιπα που με ρωτάτε θα απαντήσω στη δευτερολογία μου.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Ορίστε, κύριε συνάδελφε, έχετε τον λόγο.

**ΓΕΩΡΓΙΟΣ ΜΟΥΛΚΙΩΤΗΣ:** Κύριε Υπουργέ, απαντάτε κατά το ήμισυ και δεν μπορώ να σας απαντήσω και να πω κι εγώ κάποια πράγματα στη δευτερολογία μου, γιατί δεν ολοκληρώσατε την απάντησή σας.

Σε κάθε περίπτωση, δεν θα αντιδικήσουμε σε σχέση με το τι ήταν ή δεν ήταν μια εγκύκλιος κ.λπ.. Όμως σε κάθε περίπτωση, κύριε Υπουργέ, η εγκύκλιος είναι αυτή που εφαρμόζεται από τη δημόσια διοίκηση, γιατί κανένας δημόσιος υπάλληλος δεν ξέρει αυτόν καθαυτόν τον «χ» νόμο. Εκδίδεται η εγκύκλιος, η οποία οφείλει να είναι και να εφαρμόζει αυθεντικά αυτά τα οποία αναφέρει ο νόμος -έτσι πρέπει να γίνεται-, πηγαίνει στους δημοσίους υπαλλήλους και αυτή την εφαρμόζουν. Έτσι γίνεται, όχι τώρα εδώ, αλλά παντού. Πουθενά, σε καμμία χώρα, δεν πάει το ΦΕΚ στη δημόσια διοίκηση. Συνοδεύει πάντα την εγκύκλιο. Μην κακολογείτε την εγκύκλιο. Σε άλλα θέματα μπορούμε να συμφωνήσουμε. Εκεί, όμως, δεν θα το δεχθώ στον βαθμό που το είπατε εσείς.

Κύριε Υπουργέ, επαναλαμβάνω και λέω ότι τον Γενάρη του 2021, ζητούσαμε να ενημερώσετε τους ασφαλισμένους και υποψήφιους συνταξιούχους του ΕΦΚΑ μέσω κάποιου οδηγού ή μέσω μιας άλλης διευκρινιστικής εγκυκλίου για το τι ισχύει με τα όρια ηλικίας για όσους έχουν συμπληρώσει τον απαιτούμενο χρόνο ασφάλισης πριν την 1-1-2022.

Ας δούμε τι μας απαντήσατε εσείς τότε σε επίκαιρη ερώτηση την 1-2-2021, σχετικά με την ισχύ μετά την 1-1-2022 των κατοχυρωμένων δικαιωμάτων μέχρι 31-12-2021. «Δεν σκοπεύουμε να αιφνιδιάσουμε. Θα ήθελα να σας ενημερώσω πως έχουν ήδη δοθεί οδηγίες και από τις υπηρεσίες του Γενικού Λογιστηρίου του Κράτους. Συνεπώς, θεωρώ ότι υπάρχει όλη η διαθέσιμη πληροφόρηση προς όλους τους εμπλεκόμενους…Επαναλαμβάνω για πολλοστή φορά…» -λέτε, κύριε Υπουργέ- «…το νομοθετικό πλαίσιο για την εξέλιξη των ορίων ηλικίας δεν έχει διαφοροποιηθεί αλλά και δεν πρόκειται να αλλάξει».

Θα καταθέσω στα Πρακτικά τα Πρακτικά της επίκαιρης ερώτησης.

Στη συνέχεια τον Μάρτιο του 2022, ζητούσαμε να σεβαστείτε το ισχύον πλαίσιο των ορίων ηλικίας σύμφωνα και με τις προφορικές σας διαβεβαιώσεις. Ας δούμε τι μας απαντήσετε τότε εσείς σε δική μου επίκαιρη ερώτηση: «Η Κυβέρνησή μας σέβεται τα γεγενημένα δικαιώματα, τον προγραμματισμό εκατοντάδων οικογενειών και σταδιακά εργαζόμαστε για τη σταδιακή ενοποίηση κανόνων και παροχών που θα αποκαταστήσει ανισότητες και αδικίες». Αυτό απαντήσατε. Σχόλιο σε σχέση με αυτά. Δεν πιστεύω οι δηλώσεις της Κυβέρνησης για σεβασμό -της Κυβέρνησης σας, όχι προσωπικά, της Κυβέρνησης Μητσοτάκη- για τον προγραμματισμό εκατοντάδων οικογενειών να μην είναι ανάλογος με τις εργασίες σας και για τη σταδιακή ενοποίηση των κανόνων και των παροχών. Διότι, κύριε Υπουργέ, έχουν περάσει τρία χρόνια και η Κυβέρνηση δεν έχει σεβαστεί τον νόμο που ψήφισε και ακόμα και τώρα δεν έχουν εκδοθεί οι ενιαίοι κανονισμοί ασφάλισης και παροχών. Το λέω γιατί μιλάμε για σεβασμό και λέω ότι δεν είναι ανάλογος, γιατί δεν υπάρχει σεβασμός. Έχει ψηφιστεί, έχει εκδοθεί τόσα χρόνια ο ενιαίος κανονισμός; Όχι! Γιατί, κύριε Υπουργέ; Δεν έχει δοθεί καμμία απάντηση. Εμπαίζονται οι ασφαλισμένοι; Δεν ξέρω τι κάνουν. Ωστόσο, δεν έχει εκδοθεί κάτι που οφείλετε να ομολογήσετε και να παραδεχθείτε.

Όμως, όταν εσείς δεν εφαρμόζετε τον νόμο, τι να περιμένουν οι ασφαλισμένοι σε σχέση με αυτό το μείζον ζήτημα για το οποίο έχετε δώσει επανειλημμένως διαβεβαιώσεις;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρία Πρόεδρε, δώστε μου, σας παρακαλώ πολύ ένα λεπτό ακόμα.

Και θα πω και κάτι άλλο που είναι και αυτό από τα Πρακτικά -τα οποία και θα καταθέσω- των δύο επίκαιρων ερωτήσεων.

Είπατε το εξής: «Ανεξάρτητα από τη γνωμοδότηση του Νομικού Συμβουλίου του Κράτους δεν πρόκειται να αφήσουμε μετέωρο κανέναν. Αυτό είναι και προσωπική μου δέσμευση εδώ στη Βουλή και αυτό αφορά είτε όσους έχουν ήδη κάνει αίτηση είτε όσους πρόκειται να κάνουν». Ιδού, λοιπόν, κύριε Υπουργέ, επαληθεύσετε αυτές τις διαβεβαιώσεις. Είναι μείζον ζήτημα. Δεν θέλω να σας προκαλέσω, αλλά ζητάω από εσάς να το επαληθεύσετε αυτό γιατί είναι πάρα πολλοί οι ασφαλισμένοι οι οποίοι έχουν εγκλωβιστεί και οφείλετε να τους απεγκλωβίσετε σε αυτή την πολύ δύσκολη και ιδιαίτερα κρίσιμη συγκυρία. Εγώ πιστεύω ότι το γνωρίζετε. Δεν ξέρω ποιοι σας εμποδίζουν!

(Στο σημείο αυτό ο Βουλευτής κ. Γεώργιος Μουλκιώτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κατά τη γνώμη μου -και καταλήγω, κυρία Πρόεδρε-, αλλά και ως ΠΑΣΟΚ θεωρούμε ότι έχετε δύο δρόμους. Ο πρώτος, ο οποίος κατά τη γνώμη μας είναι και ο ορθότερος, είναι να μην κάνετε αποδεκτή -και έχετε δικαίωμα να μην την κάνετε αποδεκτή- κύριε Υπουργέ, τη συγκεκριμένη γνωμοδότηση του Νομικού Συμβουλίου του Κράτους, για να μην ανατραπεί επί τω δυσμενέστερω -γιατί επί τω δυσμενέστερω θα ανατραπεί- ο προγραμματισμός της ζωής αυτών των ανθρώπων, κάτι που είχε δώσει με τις οδηγίες και η διοίκηση αλλά και η πολιτική ηγεσία του Υπουργείου όπως σας είπα προηγουμένως.

Σε κάθε περίπτωση, για εμάς, για το ΠΑΣΟΚ, είναι ξεκάθαρο τι ισχύει. Τα όρια ηλικίας μειωμένης σύνταξης, το πεντηκοστό έκτο και το πεντηκοστό όγδοο, ισχύουν και μετά το έτος 2022, εφόσον οι ενδιαφερόμενοι είχαν συμπληρώσει είκοσι πέντε έτη το 2011 ή το 2012. Σας το τεκμηριώσαμε και στις προηγούμενες συζητήσεις και το είχατε λάβει υπ’ όψιν σε προηγούμενες επίκαιρες. Θεωρώ, λοιπόν, ότι είναι μια δεδομένη και ξεκάθαρη κατάσταση.

Στη θέση σας, κύριε Υπουργέ, εμείς δεν θα χειροτερεύαμε τον απαράδεκτο νόμο Κατρούγκαλου, ΣΥΡΙΖΑ - ΑΝΕΛ που ψηφίστηκε, γιατί με αυτό τον τρόπο πλέον εσείς τον χειροτερεύετε. Εσείς είπατε στον ελληνικό λαό ότι θα τον καταργήσατε. Όμως, εμπαίξατε τον ελληνικό λαό γιατί δεν είπατε την αλήθεια. Δεν τον καταργήσατε. Τον χειροτερέψατε, τον εφαρμόζετε και σήμερα, λοιπόν, πιστεύω ότι «ξεπλύνατε» τελείως αυτόν τον νόμο, κύριε Υπουργέ, τον νόμο Κατρούγκαλου. Τώρα, λοιπόν, σας καλούμε να μην τον χειροτερέψετε.

Ο δεύτερος δρόμος με τον οποίο και καταλήγω, είναι ο εξής: Αν αποδεχθείτε αυτή τη γνωμοδότηση του Νομικού Συμβουλίου του Κράτους –αυτό είναι το δεύτερο ερώτημα που έχουμε κάνει-, τολμήστε να δώσετε μία διάρκεια τουλάχιστον δύο έτη μπροστά, για να μπορέσουν αυτοί οι άνθρωποι να έχουν πριν την αύξηση ορίων ηλικίας που εισηγείται το Νομικό Συμβούλιο του Κράτους, για να αποκατασταθεί τουλάχιστον αυτό το οποίο ήδη έχουν εισπράξει και έχουν ζήσει.

Τους έχετε εγκλωβίσει. Απεγκλωβίστε τους, δείξτε θάρρος σε αυτή την πολύπαθη κατηγορία.

Σαφώς περιμένω μία συγκεκριμένη απάντηση, κυρία Πρόεδρε, από τον κύριο Υπουργό.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κυρία Πρόεδρε.

Μια διευκρίνιση κατ’ αρχάς, κύριε Μουλκιώτη. Δεν κακολόγησα την έννοια της εγκυκλίου. Εκείνο που κακολόγησα είναι η πρακτική της προηγούμενης κυβέρνησης να βγάζει εγκυκλίους που ήταν αντίθετες στον νόμο. Στα ασφαλιστικά αυτό το έκανε κατά κόρον. Μία τέτοια περίπτωση είναι αυτή ακριβώς την οποία συζητάμε τώρα, δηλαδή ουσιαστικά η νομοθέτηση δι’ εγκυκλίων. Αυτό είναι παράνομο. Ουσιαστικά, αυτό γινόταν.

Έρχομαι τώρα στη συγκεκριμένη ερώτηση. Όπως ανέφερα στην πρωτολογία μου ήταν απαραίτητο να προσφύγουμε στο Νομικό Συμβούλιο του Κράτους προκειμένου να μπορέσουμε να έχουμε μια στέρεη και ευκρινή νομική άποψη και ερμηνεία για το τι επιδίωκε ο νομοθέτης με την εισαγωγή της διάταξης του ν.4337 και πώς η διοίκηση, τελικά, το εφάρμοσε. Επαναλαμβάνω ότι στο ελληνικό ασφαλιστικό σύστημα -σε μικρότερο βαθμό σήμερα είναι αλήθεια σε σχέση με το παρελθόν, αλλά ακόμα και σήμερα- μπορεί κανείς να βρεθεί μπροστά σε μικρούς ή μεγάλους «γόρδιους δεσμούς». Πρόκειται για παθογένειες που συντηρούνται εξαιτίας εμβαλωματικών πολιτικών επιλογών αλλά και της συντεχνιακής πολλές φορές προσέγγισης της δημόσιας διοίκησης υπό την πίεση συγκεκριμένων κάθε φορά κοινωνικών ομάδων. Όμως το σύστημα χρειάζεται στέρεους και διάφανους ενιαίους κανόνες. Οι εξαιρέσεις, τα «παράθυρα» και οι αυθαίρετες ερμηνείες περισσότερο μπλέκουν τα πράγματα, παρά δίνουν λύσεις.

Αναφορικά με το τι προτίθεται να πράξει η Κυβέρνηση, θα επαναλάβω αυτό που είχα πει και παλιότερα, κύριε Μουλκιώτη. Δεν θα άλλαζα λέξη από τις δηλώσεις που έκανα, και τις δύο. Η πρώτη αφορούσε το ότι δεν πρόκειται να κάνουμε καμμία αλλαγή. Η Κυβέρνηση δεν έκανε καμμία απολύτως νομοθετική αλλαγή. Αυτό όμως το οποίο πήραμε ως γνωμοδότηση ήταν ότι ήταν λάθος πρακτική η εφαρμογή του νόμου έτσι όπως γινόταν μέχρι τώρα. Αυτό είναι τελείως διαφορετικό ζήτημα και θα έρθω σε λίγο σε αυτό. Αλλά και όσον αφορά το δεύτερο ερώτημά σας επαναλαμβάνω ότι δεν θα αφήσουμε κανέναν ξεκρέμαστο. Θα επανέλθω σε αυτό το σημείο σε λίγο.

Η Κυβέρνηση σέβεται την αγωνία και αντιλαμβάνεται το δικαιολογημένο ενδιαφέρον των ασφαλισμένων, αλλά έχουμε αποδείξει ότι δεν αλλάζουμε τους κανόνες αυθαίρετα και εν θερμώ. Βρισκόμαστε ενώπιον μιας περίπλοκης κατάστασης: Από τη μία σε ένα κράτος δικαίου η διοίκηση υποχρεούται να σέβεται τα υπό συζήτηση δικαιώματα, αλλά από την άλλη το Νομικό Συμβούλιο του Κράτους ουσιαστικά αποφαίνεται ότι τα δικαιώματα αυτά δεν θα υπήρχαν καν αν ο νόμος δεν αλλοιωνόταν μέσω της εγκυκλίου. Εν προκειμένω ο νόμος είναι ο ν.4337. Ο νόμος αυτός δεν είχε αλλάξει. Η ερμηνεία του Νομικού Συμβουλίου του Κράτους επί των διατάξεων του νόμου καταλήγει μέσα από έναν σύνθετο νομικό συλλογισμό σε πολύ συγκεκριμένα συμπεράσματα, τόσο για το τι θα έπρεπε να έχει γίνει κατά το μεταβατικό διάστημα 2015 - 2021, όσο και για το τι πρέπει να γίνει από το 2022 και εντεύθεν για όσους έχουν θεμελιωμένο δικαίωμα τα έτη 2010, 2011 και 2012 και δεν συμπληρώνουν το όριο ηλικίας.

Και για να απαντήσω ευθέως στο ερώτημά σας, κύριε Μουλκιώτη, να πω ότι δεν πρόκειται σε καμμία περίπτωση -επαναλαμβάνω αυτό που είχα πει και παλιότερα- να αφήσουμε μετέωρους όσους έχουν κάνει ή πρόκειται να κάνουν αίτηση συνταξιοδότησης με βάση την ερμηνεία της επίμαχης εγκυκλίου. Από την άλλη μεριά δεν καταλαβαίνω: Μας εγκαλείτε επειδή θέλουμε να εφαρμόσουμε τον νόμο με τον ορθό τρόπο; Εγώ νομίζω ότι για το αντίθετο μπορούσατε να μας εγκαλείτε όχι για αυτό.

Το ζήτημα είναι ευαίσθητο γιατί αφ’ ενός υπάρχουν εκκρεμείς αιτήσεις μειωμένης σύνταξης και αφ’ ετέρου άλλοι συμπολίτες μας έχουν την πρόθεση να ασκήσουν ένα αμφισβητούμενο πλέον από τη γνωμοδότηση του Νομικού Συμβουλίου του Κράτους δικαίωμά τους και βρίσκονται σε αναμονή. Όμως ας μη λησμονούμε ότι η μεταβατική περίοδος για τους ιδιωτικούς υπαλλήλους έχει πλέον ολοκληρωθεί, όπως έχει ολοκληρωθεί και για τα μεταβατικά όρια των δημοσίων υπαλλήλων που αποχωρούν με πλήρη σύνταξη. Σκοπός της Κυβέρνησης, του Υπουργείου και εμού προσωπικά είναι η ενιαιοποίηση και η απλοποίηση των κανόνων απονομής σύνταξης. Μας ενδιαφέρει η εμπέδωση του συστήματος ισονομίας, ασφάλειας και εμπιστοσύνης, τόσο στους ασφαλισμένους, όσο και στην ίδια τη δημόσια διοίκηση. Ειδικά στο σύστημα κοινωνικής ασφάλισης θα πρέπει να παράγουμε εμπεριστατωμένη νομοθεσία και να περιορίσουμε στο ελάχιστο εγκυκλίους που συντηρούν την ασάφεια και την ανασφάλεια ένθεν κακείθεν και γεννούν ερμηνευτικά προβλήματα.

Στην παρούσα φάση, τόσο οι αρμόδιες υπηρεσίες του Υπουργείου Εργασίας, όσο και η πολιτική ηγεσία του Υπουργείου μελετούμε και αναλύουμε τη γνωμοδότηση του Νομικού Συμβουλίου του Κράτους, εξετάζουμε τις επιλογές μας και διαμορφώνουμε εναλλακτικά σενάρια ρύθμισης της συγκεκριμένης εκκρεμότητας, που απασχολεί όντως πολλούς δημοσίους υπαλλήλους. Οι τυχόν παρεμβάσεις του Υπουργείου Εργασίας και Κοινωνικών Υποθέσεων θα σταθμίσουν τα νέα δεδομένα και υπό το πρίσμα της γνωμοδότησης του Νομικού Συμβουλίου του Κράτους θα επιχειρήσουν με τρόπο αναλογικό και ισότιμο να δώσουν λύση. Αυτό μπορούμε να το πετύχουμε μόνο με έναν τρόπο: με διαφάνεια και σταθερούς ενιαίους κανόνες, χωρίς διακρίσεις, εξαιρέσεις και αστερίσκους.

Και θα ήθελα να κάνω ένα σχόλιο για κάτι ακόμη που αναφέρατε. Πριν από δύο ή τρεις εβδομάδες συνάδελφός σας σχεδόν με εγκαλούσε γιατί δεν εφαρμόζω απευθείας τις αποφάσεις του Νομικού Συμβουλίου του Κράτους. Η σωστή ερμηνεία είναι αυτή που δώσατε εσείς: Είναι γνωμοδοτήσεις. Εν πάση περιπτώσει, όμως, αποφασίστε τι θέλετε και σε αυτό.

Σας ευχαριστώ πολύ.

**ΓΕΩΡΓΙΟΣ ΜΟΥΛΚΙΩΤΗΣ:** Δεν μας απαντάτε σαφώς, όμως, κύριε Υπουργέ, τι θα γίνει, για να ξέρουν και οι συνταξιούχοι. Η εκκρεμότητα συνεχίζεται. Αυτό είναι το κακό.

 **ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Σας απάντησα σαφέστατα. Το μελετάμε. Αν είχα έτοιμη τη λύση, θα σας την έλεγα αυτή τη στιγμή. Όμως το μελετάμε προσεκτικά. Θέλω να δω όλα τα δεδομένα του προβλήματος, πόσοι επηρεάζονται, πώς επηρεάζονται, τι γινόταν τα προηγούμενα χρόνια κ. ο. κ.. Και φυσικά θα δούμε αναλυτικά και την τεκμηρίωση την οποία μας δίνει το Νομικό Συμβούλιο του Κράτους, δηλαδή ο νομικός μας σύμβουλος.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Επίσης ο Υφυπουργός Εργασίας και Κοινωνικών Υποθέσεων κ. Τσακλόγλου θα απαντήσει στη έκτη, με αριθμό 884/7-7-2022 επίκαιρη ερώτηση δεύτερου κύκλου του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής, κ. Οδυσσέα Κωνσταντινόπουλου, προς τον Υπουργό Εργασίας και Κοινωνικών Υποθέσεων, με θέμα: «Ανάγκη ευελιξίας και προσαρμογής των προγραμμάτων του ΟΑΕΔ στη Μεγαλόπολη για να είναι αξιοποιήσιμα στο πλαίσιο των μέτρων της δίκαιης μετάβασης στη μεταλιγνιτική περίοδο».

Κύριε Κωνσταντινόπουλε, έχετε τον λόγο για δύο λεπτά.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):**  Ευχαριστώ, κυρία Πρόεδρε.

Κύριε Υπουργέ, η απολιγνιτοποίηση στην περιοχή της Μεγαλόπολης έχει φέρει βίαια αποτελέσματα. Στο τέλος θα καταλήξουμε να ανοίξουμε τις λιγνιτικές μονάδες αλλά ας μιλήσουμε γι’ αυτά τα θέματα που υπάρχουν.

Το θέμα είναι να απαντήσουμε με τέτοιο τρόπο, ώστε στη Μεγαλούπολη να μείνει κάποιος, όχι να φύγουν όλοι. Το πρόβλημα είναι ότι με τον τρόπο που πάνε οι χρηματοδοτήσεις στο τέλος μπορεί να μην υπάρξει ούτε μία επένδυση στη Μεγαλόπολη και να πάνε γύρω-γύρω. Αυτό όμως δεν σας αφορά. Γι’ αυτό θα επανέλθω.

Ας πάμε τώρα στα θέματα των προγραμμάτων. Υπάρχει ένα θέμα το οποίο το γνωρίζετε νομίζω και έχει να κάνει με τη συγκεκριμένη προκήρυξη - πρόσκληση. Όπως καταγγέλλουν επιχειρηματίες, το δημοτικό συμβούλιο, άνθρωποι που ασχολούνται με τα προγράμματα, όπως είναι κατά κύριον λόγο λογιστές.

Θα σας θέσω συγκεκριμένα ζητήματα γιατί αυτή η προκήρυξη δεν βοηθάει. Θα σας πω τρία ζητήματα όσο προλαβαίνω και θα πούμε και τα υπόλοιπα.

Ένας γνώστης αυτών, ο κ. Μανιάτης, ο οποίος κατέθεσε στο δημοτικό συμβούλιο και έχει πάρει απόφαση ομόφωνη το δημοτικό συμβούλιο, έχει κάνει διακόσιες αιτήσεις για επιχειρήσεις για πεντακόσια άτομα και έχουν προσληφθεί τριάντα πέντε. Άρα υπάρχουν εργαζόμενοι. Ένα από τα θέματα που θέτει είναι ότι για να ενταχθεί κάποιος στο πρόγραμμα η μια προϋπόθεση είναι ότι θέτει έναν όρο απασχόλησης του ανέργου τουλάχιστον το διάστημα 1-1-2019 μέχρι 16-11-2021. Τώρα έχουμε φτάσει στον Ιούνιο του 2022, κύριε Υπουργέ. Κάποιος που δεν είχε ένσημα σε εκείνο το διάστημα, εργάστηκε, απολύθηκε και είναι άνεργος και τώρα θέλει να ενταχθεί στο πρόγραμμα, δεν έχει τη δυνατότητα να ενταχθεί στον κύκλο αυτόν, διότι απαγορεύει η εγκύκλιος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού)

Ας πάμε τώρα στους φοιτητές που εκείνη την εποχή ήταν στρατιώτες και μπαίνουν για πρώτη φορά στον χώρο εργασίας. Αποκλείονται και αυτοί, κύριε Υπουργέ, με βάση την εγκύκλιο. Είναι σημαντικό αν μπορούμε κάτι να λύσουμε. Το τι θα γράψουν από το Υπουργείο, δεν είναι το θέμα, γιατί απαντήσεις υπάρχουν για όλα.

Τρίτο ζητούμενο, η εγκύκλιος υποχρεώνει να ορίσει εξαρχής την ειδικότητα και την ηλικία του ανέργου, πρέπει να ορίσει, δηλαδή, ο επιχειρηματίας ότι είναι από τριάντα μέχρι τριάντα εννέα χρονών και ότι προέρχεται από τον κλάδο της εστίασης. Αν δεν βρεις από αυτόν τον κλάδο, δεν μπορείς να προσλάβεις. Δεν θα μπορούσε να βελτιωθεί αυτό και να μπορεί να αλλάζει την ειδικότητα εφόσον του είναι χρήσιμος; Ρωτάω: Μπορεί ή όχι; Ή πιστεύετε ότι δεν βοηθάει αυτό; Μπορεί η Κυβέρνηση να πιστεύει ότι δεν βοηθάει αυτό.

Επειδή έχω ξεπεράσει τον χρόνο μου, για το μοναδιαίο κόστος, τι προβλέπει η εγκύκλιος και τι δεν προβλέπει, θα πω στη δευτερολογία μου.

Σας ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κυρία Πρόεδρε.

Αγαπητέ κύριε Κωνσταντινόπουλε, δύο γενικές παρατηρήσεις. Η πρώτη είναι ότι σας θαυμάζω ως προεδρεύοντα γιατί είστε αυστηρός με τον χρόνο, αλλά δεν τον κρατήσατε εσείς αυτή τη φορά.

Το δεύτερο είναι ότι κατ’ αρχάς ως προς αυτό το οποίο είπατε προηγουμένως, ότι θα χρειαστεί πάλι να ξανανοίξουμε τα λιγνιτικά εργοστάσια, ελπίζω πως όχι, αλλά θα δούμε.

Αναμφίβολα η πορεία προς την «πράσινη» οικονομία και την κλιματική ουδετερότητα προϋποθέτει πολλές δύσκολες αποφάσεις και έχει μια ευρεία γκάμα επιπτώσεων σε διάφορα επίπεδα. Η μετάβαση αυτή αποτελεί μια μεγάλη περιβαλλοντική, κοινωνική και οικονομική πρόκληση στην περίπτωση της χώρας μας, ιδιαίτερα για τις δύο περιοχές, τη μία που αναφέρατε εσείς, τη Μεγαλόπολη, και προφανώς η άλλη είναι η δυτική Μακεδονία.

Η χώρα μας έχει δεσμευθεί να αποσύρει τις λιγνιτικές μονάδες έως το 2028 με τρόπο συντεταγμένο και υπεύθυνο. Την ίδια στιγμή η διασφάλιση θέσεων εργασίας και η επανακατάρτιση του ανθρώπινου δυναμικού των περιοχών αυτών αποτελούν μέγιστη προτεραιότητα για την Κυβέρνηση.

Σε σχέση με το πρόγραμμα στο οποίο αναφέρεται η ερώτηση σας, από την ενημέρωση που είχα από τις αρμόδιες υπηρεσίες της ΔΥΠΑ, δηλαδή του πρώην ΟΑΕΔ, φαίνεται ότι, πράγματι, κι εκείνοι συμμερίζονται κάποιες από τις ανησυχίες που εξέφρασε το Δημοτικό Συμβούλιο της Μεγαλόπολης.

Για παράδειγμα, η δυνατότητα αλλαγής ειδικότητας στην οποία τόσο επιμείνατε προηγούμενους, όπως με ενημέρωσαν από τη ΔΥΠΑ, η ΔΥΠΑ δεν διαφωνεί στη χορήγηση αυτής της δυνατότητας. Κάτι τέτοιο αυτή τη στιγμή δεν είναι εφικτό, εξαιτίας των περιορισμών που προκύπτουν από την πλατφόρμα του Υπουργείου Ανάπτυξης που χρησιμοποιείται για το συγκεκριμένο πρόγραμμα.

Η ΔΥΠΑ είναι ενήμερη και βρίσκεται σε ανοικτή επικοινωνία και με τις τοπικές αρχές της Μεγαλόπολης, προκειμένου στην υπουργική απόφαση που θα εκδοθεί το αμέσως επόμενο προσεχές διάστημα να ενσωματωθούν οι σχετικές βελτιωτικές προτάσεις ,πολλές από τις οποίες αναφέρατε κι εσείς στην ερώτησή σας.

Ειδικά σε σχέση με το αίτημά σας να έχουν τη δυνατότητα να ενταχθούν στη δράση φοιτητές, αναφέρατε και στρατιώτες. Οι στρατιώτες πώς θα ενταχθούν;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Εκείνο το χρονικό διάστημα ήταν στρατιώτες.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Αυτό είναι μετά. Εντάξει. Ως φοιτητές θα πάνε, εντάξει, κατάλαβα.

Επαναλαμβάνω, ειδικά σε σχέση με το αίτημά σας να έχουν τη δυνατότητα να ενταχθούν στη δράση φοιτητές που μπαίνουν για πρώτη φορά στην αγορά εργασίας, υλοποιείται ήδη κατά την τρέχουσα περίοδο ειδικό πρόγραμμα προεργασίας για ανέργους ηλικίας δεκαοκτώ έως είκοσι εννέα χρόνων στις Περιφέρειες Δυτικής Μακεδονίας και Πελοποννήσου που επλήγησαν από τις συνέπειες της απολιγνιτοποίησης.

Επαναλαμβάνω, πάντως, κύριε Κωνσταντινόπουλε, ότι πολύ σύντομα με την υπουργική απόφαση που θα εκδοθεί όλα αυτά θα ληφθούν υπ’ όψιν, θα αξιολογηθούν εκ νέου όλες οι παράμετροι και πιστεύουμε ότι προβλήματα, όπως αυτά που αναφέρετε στην ερώτησή σας, θα επιλυθούν.

Θα συνεχίσω στη δευτερολογία μου.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ.

Για να μην υπάρχουν παρεξηγήσεις, δεν εννοώ για στρατιωτικούς, εννοώ για τους ανθρώπους που έκαναν τη στρατιωτική τους θητεία εκείνο τον καιρό όπως ήταν και οι φοιτητές, σήμερα έχουν αυτό το πρόβλημα ώστε να μην μπορούν να είναι μέσα στις προβλέψεις της εγκυκλίου.

Αν κατάλαβα καλά, είναι πολύ σημαντικό –γι’ αυτό έχει αξία ο κοινοβουλευτικός έλεγχος, τα δημοτικά συμβούλια, η διαβούλευση γενικότερα- και χαίρομαι πάρα πολύ γιατί οι άνθρωποι αυτοί που έκαναν αυτές τις προτάσεις εδώ και πάρα πολύ καιρό, δεν το έκαναν ούτε γιατί έχουν τη διάθεση να κάνουν αντιπολίτευση στην Κυβέρνηση ούτε οτιδήποτε άλλο. Έχουν διάθεση να λύσουν θέματα, όπως και εμείς, που θα βοηθήσουν -όχι να κάνουν στείρα αντιπολίτευση- για να υπάρχουν προϋποθέσεις καλύτερες για τον τόπο μας. Και χαιρόμαστε να βοηθάμε γι’ αυτό και αυτό θέλουμε να κάνουμε. Πάμε τώρα όμως και σε ένα άλλο ζήτημα.

Κύριε Υπουργέ, οι επιχειρήσεις, οι οποίες τώρα παίρνουν νέο κόσμο, είναι ήδη υπάρχουσες επιχειρήσεις στη Μεγαλόπολη, δεν απολύουν κάποιον για να πάρουν κάποιον, προσθέτουν κάποιον. Το καταλαβαίνετε αυτό, ε;

Και εδώ υπάρχει ένα πρόβλημα γιατί μάλλον δεν το κατάλαβαν και δεν το έδωσε καλά να το καταλάβει η Κυβέρνηση και από την άλλη, πρέπει να δούμε αν σε ειδικές περιοχές, όπως είναι η Μεγαλόπολη -δεν ξέρω, αν έχετε πάει, να δείτε- αυτή η στήριξη του προγράμματος θα έχει ουσιαστικό λόγο για να μείνει ο κόσμος εκεί, όταν χάνει μέρα με τη μέρα κι έχασε βίαια είτε ανθρώπους που δούλευαν στη ΔΕΗ είτε μέσω των εργολαβιών. Είναι βίαιος ο τρόπος που γίνεται.

Η Μεγαλόπολη φοβάμαι πολύ ότι αν δεν παρθούν μέτρα να υπάρξει ειδικός κουμπαράς για το λεκανοπέδιο και όχι γενικός για τις χρηματοδοτήσεις, θα πάνε όλα τα λεφτά αλλού και θα είναι πάρα πολύ άδικο.

Δεύτερον, αυτά τα προγράμματα πρέπει να δίνουν τη δυνατότητα στους ανθρώπους αυτούς στις υπάρχουσες επιχειρήσεις και στους ανέργους - απευθυνόμαστε και στον άνεργο και στην επιχείρηση που βιώνει αυτή την κατάσταση να μην υπάρχει αγοραστική δύναμη, όταν φεύγει τόσος κόσμος από εκεί- να αναπνεύσουν για ένα μεγάλο χρονικό διάστημα, δηλαδή μέχρι να έρθουν οι επενδύσεις και αν θα έρθουν. Θα το δούμε. Είναι μια άλλη συζήτηση.

Πάμε τώρα στο θέμα που αφορά το μοναδιαίο κόστος. Είναι μια ειδική περίπτωση για τη Μεγαλόπολη. Θα πάει ο κ. Παπαθανάσης αύριο, μεθαύριο, αξίζει να ακούσει πόσο έχει πέσει ο τζίρος σε όλα τα επίπεδα και πόσοι άνθρωποι είναι άνεργοι. Έχουν βγάλει μια κατηγορία 993 ευρώ προς τα κάτω, με 90 το 80% και το 75% το %85 και το έχουν συνδέσει με την επιδότηση. Τώρα για να μη σας κουράζω, εσείς τα ξέρετε πάρα πολύ καλά.

Αν θέλουμε να είμαστε ειλικρινείς με τον κόσμο, πρέπει να του πούμε ότι, όπως τα έβγαλε πολύ αναλυτικά και τα έδωσε στο δημοτικό συμβούλιο ένας άνθρωπος που ασχολείται με αυτό, το πρόγραμμα που επιδοτεί 933 ευρώ, άρα συμπεριλαμβάνεται δώρο Πάσχα, Χριστουγέννων, το επίδομα αδείας και όλα τα υπόλοιπα, είτε έχει τριετίες οτιδήποτε άλλο απομένει ένα κόστος 510 ευρώ επί δώδεκα μήνες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα πει κάποιος: «Μα, επιδοτεί ένα πολύ μεγάλο ποσοστό». Αλήθεια είναι. Δεν μιλάμε όμως για μια περιοχή στην οποία ο άνεργος έχει άλλες δυνατότητες ή ο επιχειρηματίας να κάνει κάτι άλλο. Αυτά τα χρήματα που είναι γι’ αυτές τις περιοχές πρέπει να έχουν ειδικά γι’ αυτό το χρονικό διάστημα της βίαιης αλλαγής μια άλλη προνοητικότητα. Ποια θα είναι αυτή; Να πάμε στο 100% και να βάλουμε στον εργοδότη δικλίδες για την παραμονή του τα επόμενα χρόνια, υπό συγκεκριμένες συνθήκες.

Όχι όμως να πιστεύετε ότι μπορεί κάποιος στη Μεγαλόπολη -και σας το λέω με ειλικρίνεια- ο οποίος έχει συγκεκριμένα δράση στον επιχειρηματικό τομέα να δώσει 512 ευρώ, όσα και να του χαρίσετε. Και σας το λέω με ειλικρίνεια, κατανοώντας ότι υπάρχουν δεδομένα και προβλήματα. Όμως αν δεν το κάνουμε, να ξέρετε ότι οι είκοσι πέντε αιτήσεις στο τέλος –μου είπε ο λογιστής εκεί, ο άνθρωπος ασχολείται με την τοπική αυτοδιοίκηση που το ψάχνει πολύ αναλυτικά- μπορεί και να γίνουν δέκα.

Σας ευχαριστώ πάρα πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κύριε συνάδελφε.

Ελάτε, κύριε Υπουργέ.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κυρία Πρόεδρε.

Αξιότιμε κύριε Κωνσταντινόπουλε, μην έχετε την παραμικρή αμφιβολία, ότι γνωρίζουμε πολύ καλά πόσο πρέπει να στηριχθούν οι προς απολιγνιτοποίηση περιοχές.

Όπως γνωρίζετε, η Κυβέρνηση έχει εκπονήσει το Σχέδιο Δίκαιης Αναπτυξιακής Μετάβασης ως στρατηγικό πλάνο για τη δυτική Μακεδονία και τη Μεγαλόπολη. Στόχος του σχεδίου είναι η αναγέννηση της τοπικής οικονομίας, η εξασφάλιση των θέσεων εργασίας και η δημιουργία νέων, μέσω ενός ευέλικτου αναπτυξιακού μετασχηματισμού των περιοχών.

Θα αξιοποιηθεί το υπάρχον ανθρώπινο δυναμικό, μετά από εξέταση των προτάσεων από τη ΔΕΗ στο πλαίσιο της εταιρικής κοινωνικής ευθύνης και της επιχειρηματικής της δράσης καθώς και από τους εμπλεκόμενους φορείς τοπικής αυτοδιοίκησης.

Το σχέδιο περιλαμβάνει συγκεκριμένα φορολογικά κίνητρα για την προσέλκυση επενδύσεων, συγκεκριμένες χρήσεις γης για τις δεκάδες χιλιάδες στρεμμάτων γης των λιγνιτωρυχείων που αποδεσμεύονται, δράσεις για την ανάπτυξη εναλλακτικής γεωργίας, αλλά και βιομηχανία και υπηρεσιών, καθώς και αναλυτικά χρονοδιαγράμματα για την υλοποίηση των επενδύσεων.

Αυτές τις μέρες ψηφίζεται το νομοσχέδιο του Υπουργείου Ανάπτυξης και Επενδύσεων στο οποίο ρυθμίζονται όλα τα ζητήματα προκειμένου να συνδεθεί το Ταμείο Ανάκαμψης με την αποκατάσταση των εδαφών στις συγκεκριμένες περιοχές όπου σταματά η εξόρυξη λιγνίτη.

Τα προγράμματα αυτά αναμένεται να κινητοποιήσουν ιδιωτικούς και δημόσιους πόρους συνολικού ύψους περίπου 7 δισεκατομμυρίων ευρώ στις περιοχές της δυτικής Μακεδονίας και της Μεγαλόπολης. Στόχος μας είναι η προώθηση συνεργασιών και η δημιουργία κινήτρων για την προσέλκυση νέων επενδύσεων και βεβαίως τη δημιουργία νέων και καλά αμειβόμενων θέσεων εργασίας.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Ο οικονομικός μετασχηματισμός των ζωνών απολιγνιτοποίησης στην κατεύθυνση της καινοτόμου, ανταγωνιστικής και πράσινης ανάπτυξης αποτελεί πυξίδα για την κυβερνητική πολιτική. Τόσο για τον σχεδιασμό όσο και για την υλοποίηση αυτών των πολιτικών η συμμετοχή των τοπικών κοινωνιών είναι κάτι παραπάνω από αναγκαία. Ως αποτέλεσμα, τυχόν αστοχίες σχεδιασμού θα μπορούν να εντοπίζονται άμεσα και οι αντίστοιχες διορθωτικές παρεμβάσεις να γίνονται ταχύτερα.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε. Καλησπέρα σας, καλή εβδομάδα.

Ακολουθεί η τρίτη με αριθμό 900/11-7-2022 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκηπρος τον Υπουργό Οικονομικών, με θέμα: «Αποκλεισμός οποιασδήποτε μορφής ιδιωτικοποίησης του χώρου του αεροδρομίου «Νίκος Καζαντζάκης» του Ηρακλείου Κρήτης και εξασφάλιση της αξιοποίησής του για την κάλυψη των λαϊκών αναγκών». Είναι αυτή που δεν συζητήθηκε την προηγούμενη φορά.

Καλησπέρα σας, κύριε Συντυχάκη, καλή εβδομάδα.

Ορίστε, έχετε δύο λεπτά για ξεκίνημα.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, είναι ορατός ο κίνδυνος ιδιωτικοποίησης της έκτασης του αεροδρομίου «Νίκος Καζαντζάκης» στο Ηράκλειο της Κρήτης που θα απελευθερωθεί μετά τη μεταφορά του στο Καστέλι. Αυτός ο σχεδιασμός εξυπηρετεί τα συμφέροντα μεγαλοεπιχειρηματιών, αφαιρώντας από τον λαό δημόσια περιουσία, την ελεύθερη πρόσβαση και την αξιοποίησή της για τις λαϊκές ανάγκες.

Ειδικότερα η επιλογή της Κυβέρνησης να εντάξει το αεροδρόμιο του Ηρακλείου «Νίκος Καζαντζάκης» στο ΤΑΙΠΕΔ το οποίο προβλέπονταν από το τρίτο μνημόνιο επί κυβέρνησης ΣΥΡΙΖΑ που από κοινού το ψηφίσατε, ΣΥΡΙΖΑ, Νέα Δημοκρατία, ΠΑΣΟΚ - ΚΙΝΑΛ, υπηρετεί ένα και μόνο στόχο: Την παράδοση του αεροδρομίου σε ομίλους στο πλαίσιο μιας ανάπτυξης με κριτήριο την κερδοφορία και την ανταγωνιστικότητα των επιχειρηματικών ομίλων και πάντα σε βάρος της ικανοποίησης των αναγκών του λαού.

Στην ίδια κατεύθυνση λειτουργεί και το γεγονός ότι ο χώρος του αεροδρομίου είναι δεσμευμένος από τη δανειακή σύμβαση με την ΕΤΕπ για τη χρηματοδότηση κατασκευής του νέου αεροδρομίου στο Καστέλι. Επίσης έχουν δει το φως της δημοσιότητας, δεν έχει διαψευστεί, η πιθανή αξιοποίηση μέρους του αεροδρομίου ως στρατιωτική βάση ελικοπτέρων και μη επανδρωμένων αεροσκαφών για νατοϊκούς σκοπούς στο πλαίσιο της διαχρονικής πολιτικής εμπλοκής της χώρας στους ιμπεριαλιστικούς οργανισμούς που μας καθιστά εκτός των άλλων στόχο στρατιωτικών αντιποίνων.

Ο λαός της περιοχής του Ηρακλείου δεν πρόκειται να βγει ωφελημένος από την παράδοση της έκτασης του «Νίκος Καζαντζάκης» στους επιχειρηματικούς ομίλους. Και δεν υπάρχει καλή και κακή ιδιωτικοποίηση, όπως αφήνουν διάφοροι να εννοηθεί. Και στην πρώτη και στη δεύτερη περίπτωση δεν πρόκειται να ωφεληθεί ο λαός, όπως και από το νέο ιδιωτικό αεροδρόμιο στο Καστέλι δεν πρόκειται να βγει ωφελημένος ο λαός της περιοχής, γενικότερα οι Κρητικοί. Ωφελημένοι θα είναι ορισμένοι όμιλοι και φυσικά θα καταστρέψει και το φυσικό περιβάλλον.

Εκείνο που θα ωφελήσει τον λαό είναι τα πάνω από τρεισήμισι χιλιάδες στρέμματα του αεροδρομίου που είναι λαϊκή περιουσία, να αξιοποιηθούν για την κάλυψη των πραγματικών αναγκών από ένα κράτος που μπορεί και πρέπει να υπηρετεί λαϊκές ανάγκες. Δεν έχουμε αυταπάτες για το κράτος το οποίο υπηρετείτε, αν μπορεί να υπηρετήσει τέτοιους στόχους. Το σημερινό, το δικό σας το αστικό κράτος είναι εχθρικό στην ιδέα και τις προτάσεις των κατοίκων για να δημιουργηθεί μητροπολιτικό πάρκο με τις αναγκαίες υποδομές αναψυχής, αθλητισμού, μόρφωσης, πολιτισμού, πρασίνου και ελεύθερου χώρου για τους εκατοντάδες χιλιάδες κατοίκους της περιοχής με αποκλειστικά κρατική χρηματοδότηση.

Παράλληλα να προβλεφθεί ώστε μέρος της έκτασης να χρησιμοποιηθεί για την κάλυψη των πολύ σοβαρών κενών σχολικής στέγης της περιοχής της Νέας Αλικαρνασσού με ανέγερση νέων σχολικών συγκροτημάτων και να αξιοποιηθεί για οποιαδήποτε άλλη λαϊκή ανάγκη. Αυτές είναι οι προτάσεις των κατοίκων της περιοχής.

Για αυτό, λοιπόν, σας ρωτάμε κύριε Υπουργέ: Τι μέτρα θα πάρει η Κυβέρνηση ώστε να αποκλειστεί οποιαδήποτε μορφή ιδιωτικοποίησης του αεροδρομίου «Νίκος Καζαντζάκης», να δρομολογηθεί η αποδέσμευσή του από τη δανειακή σύμβαση με την Ευρωπαϊκή Τράπεζα Επενδύσεων και το ΤΑΙΠΕΔ; Να ξεκαθαριστεί ότι η αξιοποίησή του θα γίνει με αποκλειστικά κρατική χρηματοδότηση για την εξυπηρέτηση των ολοένα αυξανόμενων λαϊκών αναγκών και μόνο.

Και φυσικά τι θα κάνετε έτσι ώστε να μην αξιοποιηθεί σε καμμία περίπτωση για στρατιωτικούς σκοπούς;

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Συντυχάκη.

Θα απαντήσει ο Υφυπουργός Οικονομικών, Απόστολος Βεσυρόπουλος.

Κύριε Υφυπουργέ καλησπέρα σας, καλή εβδομάδα.

Ορίστε, έχετε τον λόγο για τρία λεπτά.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Καλησπέρα, κύριε Πρόεδρε. Σας ευχαριστώ.

Κύριε συνάδελφε, είναι ιδιαίτερα χρήσιμο με αφορμή την επίκαιρη ερώτησή σας για το αεροδρόμιο «Νίκος Καζαντζάκης» στο Ηράκλειο Κρήτης, να διευκρινίσω κάποια θέματα που θίγονται στην ερώτηση σας σχετικά με το ιδιοκτησιακό καθεστώς της συγκεκριμένης έκτασης καθώς και τη συσχέτισή της με το ΤΑΙΠΕΔ.

Σύμφωνα με το άρθρο 1 παράγραφος 1β του ν.3986/2011, καταστατικός σκοπός του ΤΑΙΠΕΔ είναι πλέον πέραν της αξιοποίησης των περιουσιακών στοιχείων της ιδιωτικής περιουσίας του δημοσίου, η ωρίμανση, η διενέργεια διαγωνισμών και η παρακολούθηση συμβάσεων στρατηγικής σημασίας που έχουν ενταχθεί στο αναπτυξιακό πρόγραμμα του ν.4799/2021 με απόφαση της αρμόδιας κυβερνητικής επιτροπής.

Μάλιστα για το σκοπό αυτό έχει συσταθεί εντός του ΤΑΙΠΕΔ, μια νέα μονάδα συμβάσεων στρατηγικής σημασίας (σύμφωνα με το άρθρο 5β του ν.3986/2011). Το ΤΑΙΠΕΔ στο πλαίσιο των νέων αρμοδιοτήτων του ενεργεί κατ’ εντολή, για λογαριασμό και στο όνομα του δικαιούχου της εκάστοτε σύμβασης στρατηγικής σημασίας που του ανατίθεται με απόφαση της Κυβερνητικής Επιτροπής Συμβάσεων Στρατηγικής Σημασίας.

Πρέπει να καταστεί σαφές ότι σύμφωνα με τα όσα ορίζει ο ν.4799/2021 και το άρθρο 5β του ν.3986/2011, στο ΤΑΙΠΕΔ δεν παραχωρούνται οι εκτάσεις προς αξιοποίηση και το ΤΑΙΠΕΔ δεν καθίσταται σε καμμία περίπτωση ιδιοκτήτης αυτών των εκτάσεων. Αντίθετα αυτό που αναλαμβάνει το ΤΑΙΠΕΔ σε σχέση με τις συμβάσεις στρατηγικής σημασίας είναι να υποστηρίζει τους δικαιούχους (δημοσίου και ευρύτερου δημόσιου τομέα) στην προετοιμασία, ανάθεση και υλοποίηση των δικών τους δημόσιων έργων, λειτουργώντας ως διαχειριστής των έργων και μοχλός επιτάχυνσης.

Σύμφωνα, λοιπόν, με την απόφαση της Κυβερνητικής Επιτροπής Συμβάσεων Στρατηγικής Σημασίας, από τις 20 Μαρτίου του 2022 το έργο Δράσεις Ωρίμανσης, Οδικός Χάρτης για την αξιοποίηση του πρώην αεροδρομίου «Νίκος Καζαντζάκης» εντάχθηκε στο Αναπτυξιακό Πρόγραμμα Συμβάσεων Στρατηγικής Σημασίας και το ΤΑΙΠΕΔ ορίστηκε αρμόδιο για την ωρίμανση, τη διενέργεια του διαγωνισμού και την παρακολούθηση της εκτέλεσης της σύμβασης για την υλοποίηση αυτού.

Αυτό σημαίνει ότι ο ρόλος του ΤΑΙΠΕΔ είναι πολύ απλά ο ρόλος ενός μηχανισμού υποβοήθησης της διαδικασίας σε ό,τι έχει σχέση με την ωρίμανση του έργου. Γιατί έχει την τεχνογνωσία και την εμπειρία ώστε να τρέξουν κάποιες διαδικασίες πολύ πιο γρήγορα. Δεν μεταβιβάζεται τίποτε στο ΤΑΙΠΕΔ ούτε φυσικά το ΤΑΙΠΕΔ είναι αναθέτουσα αρχή.

Στη δευτερολογία μου θα αναφερθώ σε πρόσθετα ζητήματα που θίγετε στην ερώτησή σας.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υφυπουργέ.

Τον λόγο έχει ο κ. Συντυχάκης για τρία λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Δεν είναι εύκολο να τοποθετηθώ για την πρωτολογία του κυρίου Υπουργού. Έκανε μια ιστορική ανασκόπηση το πώς έχει το πράγμα.

Αλλά σε κάθε περίπτωση στη δευτερολογία του πρέπει να μας απαντήσει. Είναι μία έκταση λαϊκή περιουσία, δημόσια περιουσία. Θα παραμείνει ως τέτοια ή θα παραδοθεί βορά στους ομίλους με ό,τι αυτό πρακτικά συνεπάγεται. Δύο λύσεις υπάρχουν, δύο επιλογές είναι. Τώρα αν το ΤΑΙΠΕΔ είναι έτσι ή αλλιώς, είναι ένα θέμα που δευτερευόντως αφορά τους κατοίκους της περιοχής.

Και επί της ουσίας, επειδή το γνωρίζουμε όλοι -και η Νέα Δημοκρατία και ο ΣΥΡΙΖΑ και το ΠΑΣΟΚ- εγώ θα έλεγα ότι και τοπικές περιφερειακές αρχές συμφωνούν στη στρατηγική της ιδιωτικοποίησης, που είναι και βασική κατεύθυνση της Ευρωπαϊκής Ένωσης αυτό και φυσικά, όλη η νομοθεσία έχει διαμορφωθεί στο πλαίσιο αυτής της στρατηγικής κατεύθυνσης, δηλαδή στο πώς θα αξιοποιηθεί η δημόσια περιουσία, μια λαϊκή περιουσία στο πλαίσιο των στρατηγικών επενδύσεων για να παραδοθεί με διαδικασίες fast track στο ιδιωτικό κεφάλαιο.

Από αυτή την άποψη και επειδή γίνεται μια ολόκληρη κουβέντα στο Ηράκλειο της Κρήτης και η μόνη αγωνία που εκφράζουν όλοι σε τοπικό επίπεδο -εννοώ τα κόμματά σας, οι παρατάξεις σας, οι δημοτικές αρχές, οι περιφερειακές- πλην του ΚΚΕ και της λαϊκής συσπείρωσης σε επίπεδο τοπικής, περιφερειακής διοίκησης, είναι να μην αποκλειστεί από αυτή τη στρατηγική επένδυση ο Δήμος Ηρακλείου, δηλαδή από μια μεγάλη μπίζνα η οποία θα στηθεί και ότι θέλουν όλοι αυτοί να έχουν λόγο στο μοίρασμα της λείας, στους επίδοξους επενδυτές.

Εμφανίζονται, δηλαδή, υποκριτικά ως υπερασπιστές της δημόσιας περιουσίας, όταν είναι γνωστό ποιος είναι ο ρόλος του ΤΑΙΠΕΔ -τον έχετε στηρίξει και εσείς και φυσικά, όλα τα κόμματα και προς την ίδια κατεύθυνση οδηγούνται όχι μόνο το αεροδρόμιο, αλλά και το λιμάνι του Ηρακλείου, διάφορα άλλα κτήρια, όπως είναι της Αστυνομίας κ.ο.κ.- και το Ταμείο Ανάκαμψης, αλλά και το νέο υπερμνημόνιο, που είναι σε βάρος των λαών.

Κατά συνέπεια, θα πρέπει να ξεκαθαριστεί ευθέως τι είναι αυτό που μας είπατε σε σχέση με το τι έχει ενταχθεί στο αναπτυξιακό πρόγραμμα του ΤΑΙΠΕΔ, που λειτουργεί ως μηχανισμός υποβοήθησης, όπως μας είπατε, μηχανισμός υποβοήθησης στην κατεύθυνση ιδιωτικοποίησης του αεροδρομίου. Πρέπει να το αναφέρετε αυτό πολύ συγκεκριμένα, έτσι ώστε να ξεκαθαρίσουμε ακριβώς τι είναι αυτό που επιδιώκεται. Διότι δεν μπορεί να είναι όλα στους επιχειρηματικούς ομίλους για την κερδοφορία και την ανταγωνιστικότητά τους.

Με αυτή την πολιτική, αντικειμενικά και το αεροδρόμιο του Ηρακλείου θα πάρει τον δρόμο του Ελληνικού και της πρώην Αμερικάνικης Βάσης των Γουρνών, που έχει δοθεί βορά στο επιχειρηματικό κεφάλαιο.

Από αυτή την άποψη, λοιπόν, πρέπει άμεσα να φύγει από τα χέρια της Ευρωπαϊκής Τράπεζας Επενδύσεων και του ΤΑΙΠΕΔ, να αποδεσμευτεί ο χώρος από τη δανειακή σύμβαση με την ΕΤΕπ για τη χρηματοδότηση-κατασκευή του νέου αεροδρομίου στο Καστέλι.

Επίσης, το ΚΚΕ είναι το μόνο που ανέδειξε τους κινδύνους από την πιθανή αξιοποίηση μέρους του αεροδρομίου ως στρατιωτική βάση, για την οποία δεν είπατε απολύτως τίποτα στην πρωτολογία σας. Πρέπει να αναφερθείτε. Μπορεί να είστε Υπουργείο Οικονομικών, αλλά ήρθατε εδώ για να απαντήσετε σε όλα τα σκέλη των ερωτήσεων που έχουμε θέσει.

Εμείς, από την πλευρά μας, για την αξιοποίηση του χώρου του αεροδρομίου, που θα απελευθερωθεί μετά τη μεταφορά του στο Καστέλι, θέτουμε ως βασικό κριτήριο την ανάγκη να καλυφθούν οι αυξανόμενες ανάγκες του λαού της Νέας Αλικαρνασσού. Σας διατύπωσα στην πρωτολογία ποιες είναι οι προτάσεις και οι θέσεις.

Το κράτος, λοιπόν, πρέπει να αναλάβει την κατασκευή, τη διαχείριση, το κόστος λειτουργίας και συντήρησης αυτού του χώρου για τις πραγματικές λαϊκές ανάγκες, σε συνεργασία φυσικά και με τον Δήμο Ηρακλείου.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Συντυχάκη.

Κύριε Υφυπουργέ, έχετε τον λόγο για τρία λεπτά για να απαντήσετε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε συνάδελφε, με την κατασκευή του νέου αεροδρομίου στο Καστέλι ανοίγει ο δρόμος για να απελευθερωθεί και να αξιοποιηθεί η έκταση που καταλαμβάνει σήμερα το αεροδρόμιο «Νίκος Καζαντζάκης». Η αξιοποίηση του αεροδρομίου «Νίκος Καζαντζάκης» εντάσσεται στα έργα που βελτιώνουν ακόμη περισσότερο την εικόνα της Κρήτης.

Η έκταση αυτή θα αναπτυχθεί ως αναπόσπαστο τμήμα της πόλης του Ηρακλείου και της ευρύτερης αστικής περιοχής, με όρους δημοσίου συμφέροντος και πάντα κατόπιν διαλόγου, συνεννόησης και συνεργασίας με τους αρμόδιους φορείς και την τοπική κοινωνία.

Τώρα σχετικά με την εκταμίευση της πρώτης δόσης του δανείου μέσω σχετικής σύμβασης μεταξύ του ελληνικού δημοσίου και της Ευρωπαϊκής Τράπεζας Επενδύσεων, σημειώνω τα εξής. Βάσει σχετικής ενημέρωσης που είχαμε από το Υπουργείο Υποδομών και Μεταφορών, ο Υπουργός Υποδομών και Μεταφορών απέστειλε επιστολή στην Ευρωπαϊκή Τράπεζα Επενδύσεων με την οποία παρέχεται η διαβεβαίωση ότι το υφιστάμενο αεροδρόμιο «Νίκος Καζαντζάκης» δεν θα χρησιμοποιηθεί ως πολιτικό ή στρατιωτικό αεροδρόμιο μετά την έναρξη λειτουργίας του νέου διεθνούς αερολιμένα Ηρακλείου στο Καστέλι. Καθιστά, επίσης, σαφές ότι η έκταση του υφιστάμενου αεροδρομίου θα αναπτυχθεί ως αναπόσπαστο τμήμα της πόλης του Ηρακλείου επ’ ωφελεία του περιβάλλοντος και της εθνικής οικονομίας.

Μάλιστα, για την ολοκλήρωση της διαδικασίας και της επίλυσης τυχόν εκκρεμών ζητημάτων, έχει συγκροτηθεί μια ομάδα συνεργασίας που αποτελείται από στελέχη του Υπουργείου Υποδομών και Μεταφορών και από στελέχη του Υπουργείου Εθνικής Άμυνας. Η ολοκλήρωση των εργασιών αυτής της ομάδας αναμένεται να γίνει μετά και την αεροφωτογράφιση, προκειμένου να καταστεί δυνατός ο ακριβής προσδιορισμός των υφιστάμενων εκτάσεων και των σχετικών με αυτές χρήσεων γης. Μάλιστα, ήδη είναι σε φάση υλοποίησης η σχετική σύμβαση για την αεροφωτογράφιση στο πλαίσιο αξιοποίησης του ευρύτερου χώρου του αεροδρομίου «Νίκος Καζαντζάκης» Ηρακλείου Κρήτης.

Ως Κυβέρνηση, αποδεικνύουμε σε διαρκή βάση ότι κινούμαστε στη διάθεση όλων των φορέων, ακούμε τις απόψεις της τοπικής κοινωνίας και αφουγκραζόμαστε πιθανούς προβληματισμούς μέσω εποικοδομητικού διαλόγου με την κοινωνία και τους πολίτες.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Υφυπουργέ.

Κύριε Συντυχάκη, θα τα πούμε σε λίγο. Έχετε και άλλη ερώτηση.

Ο κ. Βεσυρόπουλος θα παραμείνει.

Και από το αεροδρόμιο του Ηρακλείου πάμε στο λιμάνι.

Προχωρούμε στη συζήτηση της όγδοης με αριθμό 887/8-7-2022 επίκαιρης ερώτησης δεύτερου κύκλου του Βουλευτή Ηρακλείου του Συνασπισμού Ριζοσπαστικής Αριστεράς κ. Χαράλαμπου (Χάρη) Μαμουλάκη προς τον Υπουργό Οικονομικών, με θέμα: «Παιγνίδια με την ‘‘προίκα’’ που θα λάβει ο επενδυτής από την πώληση του πλειοψηφικού πακέτου μετοχών του Οργανισμού Λιμένος Ηρακλείου».

Κύριε Μαμουλάκη, καλησπέρα σας! Καλή εβδομάδα! Έχετε δύο λεπτά για το ξεκίνημα.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κύριε Υφυπουργέ, όπως γνωρίζετε, από το 2012, με απόφαση της τότε κυβέρνησης Σαμαρά και με την υπ’ αριθμόν 222 απόφαση της διυπουργικής επιτροπής και κατόπιν εισήγησης του Υπουργείου Οικονομικών, του κ. Στουρνάρα τότε, υπεισέρχεται στο ΤΑΙΠΕΔ ο Οργανισμός Λιμένος Ηρακλείου.

Στις 2 Απριλίου του 2021, πριν από ενάμιση χρόνο δηλαδή, από το ΤΑΙΠΕΔ εκπονήθηκε η πρόσκληση υποβολής εκδήλωσης ενδιαφέροντος για την πώληση του πλειοψηφικού πακέτου -67%, για την ακρίβεια- στο μετοχικό κεφάλαιο της εταιρείας ΟΛΗ, Οργανισμός Λιμένος Ηρακλείου Α.Ε..

Ήδη, όπως γνωρίζετε, ο διαγωνισμός έχει εισέλθει στη Β΄ φάση. Και το τονίζω αυτό. Έτσι, τα οκτώ επενδυτικά σχήματα τα οποία έχουν εκδηλώσει το ενδιαφέρον τους -προς το ΤΑΙΠΕΔ, προφανώς- στις 7 Ιουλίου μάλιστα προεπιλέχτηκαν από το ΔΣ του ΤΑΙΠΕΔ για να υποβάλουν τις δεσμευτικές προσφορές.

Όμως, υπάρχει μια μεγάλη και θεμελιώδης, κατά την άποψή μας, ασάφεια. Και ποια είναι αυτή;

Είναι απόρροια των πεπραγμένων της Κυβέρνησής σας, κύριε Βεσυρόπουλε. Πρώτον, υπάρχει μια ασάφεια και ερωτηματικά όσον αφορά στην υπό παραχώρηση περιοχή και δεύτερον, όσο και ως προς τις υπό παραχώρηση διαχειριστικές αρμοδιότητες του ΟΛΗ Α.Ε., που θα επιφέρει η πώληση του πλειοψηφικού πακέτου μετοχών στον επενδυτή.

Πιο συγκεκριμένα, η ακριβής περίμετρος της περιοχής της χερσαίας και θαλάσσιας ζώνης του λιμένος, δεύτερον, η λιμενική και χερσαία ζώνη των Λινοπεραμάτων και φυσικά, οι διαχειριστικές αρμοδιότητες του ΟΛΗ Α.Ε. στον κόλπο Λινοπεραμάτων, που θα παραχωρηθούν ως απόρροια της πώλησης του 67% των μετοχών του.

Ο Υπουργός Ναυτιλίας πριν από ενάμισι έτος περίπου, στις 9 Απριλίου του 2021, σε επίσκεψή του στα γραφεία του οργανισμού λιμένος, τόνισε στον διαγωνισμό ότι δεν συμπεριλαμβάνεται το Ενετικό Λιμάνι, κομβικό και ιστορικό σημείο της πόλης. Επιπλέον, σημείωσε ως προς τη λιμενική και χερσαία ζώνη στα Λινοπεράματα του Δήμου Μαλεβιζίου ότι το πιθανότερο σενάριο είναι να μη συμπεριληφθούν στη διαδικασία παραχώρησης.

Μάλιστα, θα καταθέσω στα Πρακτικά το σχετικό δελτίο Τύπου που εκπονήθηκε από τον οργανισμό λιμένος.

Βέβαια, μόλις λίγες μέρες αργότερα και σε απάντηση στη με αριθμό πρωτοκόλλου 5746 του Απριλίου του 2021 ερώτηση, ομολόγησε ότι ο κόλπος των Λινοπεραμάτων δεν θα μπορούσε να ανήκει σε οτιδήποτε κατώτερο από έναν οργανισμό λιμένος.

Ως προς το ζήτημα, λοιπόν, των ορίων της χερσαίας και θαλάσσιας ζώνης του λιμένα Ηρακλείου, συμπεριλαμβανομένων των ακινήτων, όπως τον πρώην θεατρικό σταθμό και το πρώην ΚΤΕΛ, μας ενημερώνει ότι έχει προχωρήσει εισήγηση προς τη γενική συνέλευση του ΟΛΗ και ότι εκτιμά -το τονίζω αυτό- τη διευθέτηση πολύ πριν η διαγωνιστική διαδικασία πώλησης έλθει στη Β΄ φάση, η οποία σας τονίζω ότι έχει ήδη έλθει.

Θα καταθέσω και την από 13 Απριλίου απάντηση που σας ανέφερα από το Υπουργείο.

Έτσι, λοιπόν, σε πλήρη αντίθεση με την παραπάνω απάντηση του Υπουργείου Ναυτιλίας, εσείς κύριε Βεσυρόπουλε, σε πλήρη αντιδιαστολή, απαντάτε τον Ιούνιο του 2020 σε ερώτησή μας -όσον αφορά τις διαδικασίες- και λέτε ότι αναμένετε και ότι βρίσκεστε σε φάση σύμφωνων γνωμών των υπολοίπων αρμοδίων Υπουργείων για τη χερσαία ζώνη.

Και ενώ έχουμε λάβει, μέχρι στιγμής, την παραπάνω πληροφόρηση, τι συμβαίνει κύριε Πρόεδρε; Πριν από τρεις μήνες, στις 27-4-2022, το ΤΑΙΠΕΔ δημοσιεύει πρόσκληση πρόσληψης εξειδικευμένου νομικού συμβούλου, προκειμένου για τα ζητήματα που έπονται μέχρι την ολοκλήρωση της πώλησης του ΟΛΗ. Μάλιστα, στο αντικείμενο των παρεχόμενων υπηρεσιών του νομικού συμβούλου περιλαμβάνεται και η προετοιμασία αναθεωρημένου σχεδίου της από 3 Ιανουαρίου 2003, της αρχικής, δηλαδή, σύμβασης παραχώρησης, καθώς και η παροχή συμβουλευτικής -γιατί άραγε;- κατά τη διαπραγμάτευση των όρων, της νέας σύμβασης παραχώρησης.

Θα καταθέσω, κύριε Πρόεδρε και τα πρακτικά του ΤΑΙΠΕΔ.

(Στο σημείο αυτό ο Βουλευτής κ. Χαράλαμπος (Χάρης) Μαμουλάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Με δεδομένες, λοιπόν, κύριε Υφυπουργέ, τις ανωτέρω αντιφάσεις και τις ανάγκες διαλεύκανσης, αλλά και γνωστοποίησης των πολιτικών αποφάσεων που έχουν εν τέλει ληφθεί, για τα ως άνω ζητήματα μείζονος σημασίας και για τον Δήμο Ηρακλείου, αλλά και για τον Δήμο Μαλεβιζίου, θέτω τα διακριτά δύο ερωτήματα.

Πρώτον: Έχουν, επιτέλους, ολοκληρωθεί οι προβλεπόμενες διαδικασίες του ν.2671/2001 για την τροποποίηση, αποχαρακτηρισμό, επανακαθορισμό της χερσαίας ζώνης λιμένα Ηρακλείου, καθώς επίσης και τον επανακαθορισμό του αιγιαλού και του παλαιού αιγιαλού στην περιοχή του παλαιού λιμένα, του Ενετικού Λιμένα;

Δεύτερον: Θα εξαιρέσετε -ξεκάθαρο το ερώτημα και θέλουμε σήμερα την απάντηση- ρητά τη λιμενική και χερσαία ζώνη Λινοπεραμάτων και τις διαχειριστικές αρμοδιότητες του ΟΛΗ Α.Ε. στην εν λόγω περιοχή από τη διαδικασία ιδιωτικοποίησης;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Μαμουλάκη.

Και σε αυτή την ερώτηση θα απαντήσει ο Υφυπουργός Οικονομικών κ. Απόστολος Βεσυρόπουλος.

Ορίστε, κύριε Βεσυρόπουλε, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ κύριε Πρόεδρε.

Κύριε συνάδελφε, η όποια αξιοποίηση δημόσιας περιουσίας στη θητεία της Κυβέρνησης του Κυριάκου Μητσοτάκη γίνεται με όρους διαφάνειας και δημοσίου συμφέροντος.

Όπως γνωρίζετε, για τα ζητήματα της παραχώρησης της χερσαίας ζώνης λιμένα υπάρχει σχετικό θεσμικό και νομοθετικό πλαίσιο.

Σύμφωνα με αυτό το θεσμικό πλαίσιο, το όριο, οι χρήσεις γης και το σχέδιο ανάπτυξης της χερσαίας και θαλάσσιας ζώνης λιμένα καθορίζεται με απόφαση του οικείου φορέα διοίκησης και εκμετάλλευσης του εκάστοτε λιμένα. Άρα στην προκειμένη περίπτωση, ο φορέας αυτός είναι ο Οργανισμός Λιμένα Ηρακλείου.

Σε ό,τι αφορά στο πρώτο ερώτημα που έχετε θέσει, σας ενημερώνω ότι με τις από 28-8-2020 και με αριθμούς 3508 και 2810 αποφάσεις της συντονίστριας Αποκεντρωμένης Διοίκησης της Κρήτης, επανακαθορίστηκε ο αιγιαλός και καθορίστηκε ο παλιός αιγιαλός στη θέση Ενωτικό Λιμάνι Ηρακλείου.

Για το θέμα του αποχαρακτηρισμού και του επανακαθορισμού της χερσαίας ζώνης λιμένα Ηρακλείου, η αρμόδια Διεύθυνση Δημόσιας Περιουσίας του Υπουργείου Οικονομικών έχει ήδη διατυπώσει τη σύμφωνη γνώμη της, από τις 21 Μαρτίου του 2022.

Το ίδιο ισχύει και για την αρμόδια Διεύθυνση του Υπουργείου Ναυτιλίας και Νησιωτικής Πολιτικής, η οποία έχει διατυπώσει και αυτή τη σύμφωνη γνώμη της, από τις 11 Μαρτίου του 2022.

Η ολοκλήρωση της σχετικής διαδικασίας διενεργείται από τον «Οργανισμό Λιμένα Ηρακλείου Α.Ε.», και βάσει προγραμματισμού εντός του επόμενου χρονικού διαστήματος ο σχετικός φάκελος αναμένεται να αποσταλεί για να εκδοθεί η απαιτούμενη εγκριτική απόφαση της Αποκεντρωμένης Διοίκησης Κρήτης.

Και αυτό, γιατί, σύμφωνα με την από 30-1-2003 σύμβαση παραχώρησης που υπεγράφη μεταξύ του Οργανισμού Λιμένα Ηρακλείου και του ελληνικού δημοσίου και την υπ’ αριθμόν 3413 στις 17-1-2001 απόφαση του Υπουργείου Εμπορικής Ναυτιλίας, ο Οργανισμός Λιμένα Ηρακλείου διαθέτει το αποκλειστικό δικαίωμα χρήσης και εκμετάλλευσης των γηπέδων, κτηρίων και εγκαταστάσεων της λιμενικής ζώνης του λιμένα Ηρακλείου.

Από εκεί και πέρα, θεωρείται αυτονόητο ότι σε χαρακτηρισμένους αρχαιολογικούς χώρους λαμβάνεται υπ’ όψιν η θέση του Υπουργείου Πολιτισμού.

Άρα, είναι δεδομένη η υπό συγκεκριμένους όρους αξιοποίηση και η προστασία εν γένει των αρχαιολογικών χώρων.

Γι’ αυτό το ζήτημα, δηλαδή, για το δεύτερο ερώτημα που έχετε θέσει, θα σας απαντήσω αναλυτικότερα στη δευτερολογία μου.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ κύριε Υφυπουργέ.

Ο κ. Μαμουλάκης έχει τον λόγο για τρία λεπτά.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ πολύ, κύριε Πρόεδρε.

Κατ’ αρχάς, να σας πω, κύριε Βεσυρόπουλε, ότι είναι το Ενετικό Λιμάνι της πόλης, όχι το «Ενωτικό»!

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Το Ενετικό.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Λοιπόν, πάμε στην ουσία τώρα.

Δημόσιο συμφέρον και πώς εκλαμβάνει η παρούσα Κυβέρνηση την έννοια, ευρύτερα και διασταλτικά, του δημοσίου συμφέροντος. Σημαντικό! Ο διαγωνισμός βρίσκεται σε εξέλιξη.

Είναι πολύ σημαντικό, λοιπόν, να αποσαφηνιστούν οι όροι και οι νόρμες που διέπουν το διαγωνισμό. Με αυτή την -κατά την άποψή μας- έντεχνη δημιουργική ασάφεια, που έχετε εσείς δημιουργήσει, τι έχει συμβεί, κύριε Πρόεδρε;

Οι διαγωνιζόμενοι δεν γνωρίζουν ακριβώς το αντικείμενο στο οποίο θα πλειοδοτήσουν. Και το κυριότερο για το δημόσιο συμφέρον είναι ότι δεν έχει ξεκαθαριστεί η στάση. Και γιατί το λέω αυτό; Γιατί, όπως γνωρίζετε, άλλοι δήμοι -με πρωτοβουλία της προηγούμενης κυβέρνησης και με γνώμονα το δημόσιο συμφέρον- έχουν θωρακίσει και έχουν προσαρτήσει τμήματα της χερσαίας ζώνης υπέρ των δημοτών. Χαρακτηριστικότερο παράδειγμα ο Δήμος Πατρέων, που έτρεξε και προχώρησε η διαδικασία με την αρωγή της προηγούμενης Κυβέρνησης.

Εδώ, λοιπόν, κύριε Βεσυρόπουλε, είμαστε τρία ολόκληρα χρόνια. Τρία χρόνια με τέσσερις ερωτήσεις επί του οργανισμού λιμένος, σε εσάς, προσπαθώ από την πλευρά μου να επιταχύνω τη διαδικασία και βλέπω μια δομική αβελτηρία, από εσάς! Μια καθυστέρηση, χωρίς προηγούμενο! Τρία χρόνια, για να αποσαφηνίσετε και να ξεκαθαρίσετε, χωροταξικά, τη χερσαία ζώνη, το τμήμα του αιγιαλού και το λιμενικό σκέλος;

Προκαλεί απορίες, διότι δεν σας κρύβω, ότι έχετε δεσμευτεί -scripta manent, τα γραπτά μένουν, άλλωστε- και το λέτε και εσείς ο ίδιος ότι, προ της Β΄ φάσεως του διαγωνισμού, θα έχετε ξεκαθαρίσει το ιδιοκτησιακό καθεστώς. Και δεν το κάνατε! Ποιος είναι, λοιπόν, πολιτικά υπεύθυνος; Είναι ή δεν είναι η Κυβέρνησή σας και -εν προκειμένω- οι αρμόδιοι Υπουργοί; Αυτό είναι πολύ κομβικό ζήτημα, και όταν μιλάτε για δημόσιο συμφέρον, πρέπει να το σκέφτεστε δύο φορές, ειδικά η παρούσα Κυβέρνηση, με την ευρύτερη έννοια!

Το λέω εδώ, γιατί είχαμε και προηγουμένως την ερώτηση του κ. Συντυχάκη, που αφορούσε το αεροδρόμιο Καστελίου -και Καζαντζάκη συνάμα- και την περίφημη σύμβαση, τη δανειακή σύμβαση της Ευρωπαϊκής Τράπεζας Επενδύσεων, που τρία χρόνια τώρα -αυτό είναι πραγματικά δημόσιου συμφέροντος- τη ζητάμε, τρία χρόνια απάντηση δεν παίρνουμε!

Αν έτσι εκλαμβάνετε εσείς το δημόσιο συμφέρον, τη διαφάνεια, την ενημέρωση και τη διαύγεια γύρω από τα ζητήματα αυτά των ίδιων των πολιτών, νομίζω ότι διαφωνούμε κάθετα.

Πάμε, όμως, στο κωμικό και, εν κατακλείδι, τι θα γίνει; Τι έχετε σκοπό; Έχετε σκοπό να διαπραγματευτείτε με τον επενδυτή τα όρια; Μπορεί, δηλαδή, ο επενδυτής να θέλει να αποκτήσει την κυριότητα επί των ακινήτων, όπως για παράδειγμα του πρώην Θεατρικού Σταθμού ή του ΚΤΕΛ; Αυτό μας λέτε, σήμερα; Ξεκαθαρίστε! Ξεκαθαρίστε τη στάση σας, για να γνωρίζουμε και εμείς τα επόμενα βήματα.

Διότι, όσο παραμένει αυτό το ασαφές περιβάλλον σε χωροταξικό επίπεδο, καταλαβαίνετε ότι εγείρονται πολλά ερωτήματα. Και νομίζω ότι αυτό είναι το κομβικό σήμερα. Ο στόχος αυτός είναι, κυρία Πρόεδρε, να δοθούν ξεκάθαρες απαντήσεις, για να γνωρίζουμε τι μέλλει γενέσθαι στην ευρύτερη περιοχή. Διότι είναι μια πραγματικότητα, το λιμάνι του Ηρακλείου είναι ένα από τα μεγαλύτερα assets που διαθέτει η χώρα -σε αυτό νομίζω ότι θα συμφωνήσουμε- και είναι πολύ σημαντικό η όποια αξιοποίησή του λάβει χώρα να είναι με όρους διαφάνειας και γνώμονα, από την αρχή μέχρι το τέλος -βλέπω και τον κ. Σκυλακάκη παρόντα στην Αίθουσα, σε ζητήματα που, φαντάζομαι, τα γνωρίζει ως αρμόδιος Υπουργός- δημοσίου συμφέροντος.

Ο Οργανισμός Λιμένος Ηρακλείου είναι μία διαδικασία που σας πήρε εννέα χρόνια, νομίζω. Το 2012, όπως σας είπα, ενετάχθη στο ΤΑΙΠΕΔ, το 2021 εκκίνησε η διαδικασία του διαγωνισμού. Τι συμβαίνει, εν τέλει;

Διότι, σας το λέω και εσάς, κύριε Σκυλακάκη -δεν ξέρω αν παρακολουθήσατε την πρωτολογία, μάλλον τη διαδικασία τώρα- έχουμε το εξής ζήτημα: Δεν έχουν αποσαφηνιστεί τα όρια, η περίμετρος του ακινήτου, το οποίο ενδιαφέρει τους επενδυτές. Δεν υπάρχουν όρια. Όσο δεν υπάρχουν όρια, δεν υπάρχει αντικειμενικός διαγωνισμός.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, αλλά θα σας απαντήσει ο κ. Βεσυρόπουλος, όχι ο κ. Σκυλακάκης.

Ορίστε, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Για το ερώτημα, που εμμένετε, κύριε συνάδελφε, σας έχω πει στην πρωτολογία μου. Εσείς επιμένετε εκεί. Λέτε χρονικά όρια 2003, 2012, 2021, αλλά ξεχνάτε ότι κυβερνήσατε τεσσεράμισι χρόνια. Αναρωτηθείτε τι κάνατε εσείς αυτά τα τεσσεράμισι χρόνια; Εγώ θα σας απαντήσω. Με την ερώτησή σας θέτετε δύο ερωτήματα.

Όπως σας είπα στην πρωτολογία μου, θα σας απαντήσω στο δεύτερο ερώτημα.

Όπως σας έχω πληροφορήσει και στο παρελθόν, στη ζώνη των Λινοπεραμάτων υπάρχουν αρχαιολογικά ευρήματα, αλλά και ενδείξεις, για την ύπαρξη λιμενικών εγκαταστάσεων της μινωικής περιόδου. Αυτό σημαίνει ότι για οποιαδήποτε ενέργεια σε αυτές τις περιοχές απαιτείται ο έλεγχος και κυρίως η άδεια του Υπουργείου Πολιτισμού. Πέραν αυτού και σύμφωνα με έγγραφη ενημέρωση που λάβαμε από το ΤΑΙΠΕΔ στην πρόσκληση υποβολής εκδήλωσης ενδιαφέροντος αναφέρεται ρητά ότι η περιοχή των Λινοπεραμάτων δύναται να εξαιρεθεί από την περίμετρο της συναλλαγής. Αναφέρεται, επίσης, ότι η πρόθεση του ΤΑΙΠΕΔ είναι, σε συνεργασία με το Υπουργείο Ναυτιλίας και Νησιωτικής Πολιτικής, να προβεί στην οριστικοποίηση του ακριβούς ορίου της παραχώρησης, εξαιρώντας τη συγκεκριμένη περιοχή των Λινοπεραμάτων από τον διαγωνισμό.

Πιστεύω ότι αυτό είναι και εύλογο αλλά και ξεκάθαρο, από τη στιγμή που η συγκεκριμένη περιοχή συνδέεται με αρχαιολογικά ευρήματα, αλλά και με ενδείξεις όπως ανέφερα, για την ανακάλυψη νέων ευρημάτων.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Βεσυρόπουλε.

Καλή συνέχεια, κύριε Μαμουλάκη.

Τώρα πάμε στην δέκατη, με αριθμό 888/8-7-2022 επίκαιρη ερώτηση δεύτερου κύκλου του Βουλευτή Λαρίσης του Συνασπισμού Ριζοσπαστικής Αριστεράς κ. Βασιλείου Κόκκαλη προς τον Υπουργό Οικονομικών,με θέμα: «Ατελέσφορη η «δεύτερη ευκαιρία» του εξωδικαστικού μηχανισμού για φυσικά και νομικά πρόσωπα του νέου πτωχευτικού νόμου».

Κύριε Κόκκαλη, καλησπέρα σας και καλή εβδομάδα. Έχετε δύο λεπτά για το ξεκίνημα σας.

**ΒΑΣΙΛΕΙΟΣ ΚΟΚΚΑΛΗΣ:** Καλησπέρα, κύριε Πρόεδρε. Ευχαριστώ.

Κύριε Υπουργέ, δεν είναι βέβαια στο χαρτοφυλάκιο σας το αντικείμενο της συγκεκριμένης ερώτησης, πλην όμως θα περιμένω -και όχι μόνο εγώ αλλά χιλιάδες κόσμος- κάποιες απαντήσεις το δυνατόν πειστικότερες.

Εξωδικαστικός συμβιβασμός: Πριν ένα χρόνο, περίπου, δεκαπέντε μήνες, ξεκίνησε η λειτουργία του εξωδικαστικού συμβιβασμού. Να θυμίσω στο Σώμα, κύριε Πρόεδρε, τους διθυραμβικούς τίτλους για την εφαρμογή του εξωδικαστικού συμβιβασμού. «Διαγραφές δανείων, διακόσιες σαράντα δόσεις, τριακόσιες πενήντα δόσεις, πεντακόσιες πενήντα δόσεις για χρέη προς ΕΦΚΑ, ΑΑΔΕ, δημόσιο και προς τις τράπεζες». Τι έχει γίνει ενάμιση χρόνο τώρα; Επιβεβαιώστε ή διαψεύστε κάποια στοιχεία.

Εν τάχει, εισήλθαν στην πλατφόρμα 53.016πενήντα τρεις χιλιάδες δεκαέξι οφειλέτες, τριάντα δύο χιλιάδες τριακόσιοι δεκαεπτά προχώρησαν σε άρση απορρήτου. Κατεβαίνουμε. Πέντε χιλιάδες οκτακόσιοι εξήντα δύο υπέβαλαν οριστικά, χίλιοι διακόσιοι τριάντα έξι -κατεβαίνουμε- δέχτηκαν ρύθμιση. Πόσοι ολοκλήρωσαν; Μόνο πενήντα πέντε συμπολίτες μας, οι οποίοι οφείλουν σε τράπεζες και δημόσιο και άλλοι εκατόν δεκατρείς που οφείλουν μόνο στο δημόσιο. Δηλαδή, ενάμιση χρόνο τώρα πενήντα πέντε -επαναλαμβάνω- συμπολίτες μας, οι οποίοι χρωστάνε σε τράπεζες και δημόσιο, κατάφεραν να κάνουν μια ρύθμιση μέσω του εξωδικαστικού.

Η ερώτηση είναι, τι συμβαίνει; Πρώτη παθογένεια: Δεν είναι υποχρεωτικό για τις τράπεζες. Από τη στιγμή που η διαδικασία δεν είναι υποχρεωτική, οι τράπεζες δεν συνεισφέρουν.

Δεύτερον, πώς σκοπεύετε να βελτιώσετε την όλη λειτουργία; Ποιος τον τρέχει αυτόν τον εξωδικαστικό; Το Υπουργείο; Η Γενική Γραμματεία Διαχείρισης Ιδιωτικού Χρέους;

Και τρίτον, κύριε Υπουργέ, τα αγροτικά δάνεια. Εδώ θα κάνουμε μια ερώτηση απλή, όσο γίνεται πιο απλή: Θα ασχοληθείτε ως Κυβέρνηση -τρία χρόνια τώρα- με τα δάνεια που απασχολούν αγρότες, κτηνοτρόφους, συνεταιρισμούς; Δεν θέλουν οι άνθρωποι να μην πληρώσουν τα χρέη τους. Θέλουν ευνοϊκές ρυθμίσεις. Υπήρχαν αυτές οι ρυθμίσεις το 2018. Ο κ. Ζαβός, από τη θέση σας το 2019, είπε εδώ στη Βουλή «πράγματι, ήταν πάρα πολύ ευνοϊκές και θα τις ανανεώσουμε τις ρυθμίσεις αυτές». Μέχρι σήμερα που μιλάμε -τρία χρόνια- δεν έχει γίνει τίποτα. Σκοπεύετε να προχωρήσετε σε κάποια ευνοϊκή ρύθμιση των χρεών των αγροτών; Απασχολεί όλη την ύπαιθρο και εσάς -ξέρω, είστε ευαίσθητος. Απασχολεί πάρα πολύ κόσμο.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Θα απαντήσει ο Υφυπουργός Οικονομικών, ο κ. Απόστολος Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Θα χρειαστώ λίγο την ανοχή σας στο χρόνο.

**ΠΡΟΕΔΡΕΥΩΝ (Απόστολος Αβδελάς):** Βεβαίως, κύριε Υπουργέ. Σεβαστήκατε το χρόνο και με το παραπάνω στις προηγούμενες ερωτήσεις.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε συνάδελφε, η παγκόσμια κοινότητα και η παγκόσμια οικονομία από τις αρχές του 2020 βρίσκονται στη δίνη πρωτοφανών σε ένταση, αλλά και σε επιπτώσεις, γεγονότων. Μετά την πανδημία, ακολούθησαν η ενεργειακή κρίση, ο πόλεμος και οι διεθνείς πληθωριστικές τάσεις.

Μέσα σε αυτό το δύσκολο περιβάλλον, η Κυβέρνηση -είχε και συνεχίζει να έχει- ως άμεση προτεραιότητα τη στήριξη της οικονομίας και της κοινωνίας. Τη στήριξη και τη διευκόλυνση πολιτών, νοικοκυριών και επιχειρήσεων για να μπορούν να ανταποκριθούν στις υποχρεώσεις τους. Το Υπουργείο Οικονομικών έχει ήδη προβεί σε στοχευμένες ενέργειες και πλήθος μέτρων ανακούφισης και διευκόλυνσης των δανειοληπτών, με σκοπό την αντιμετώπιση του προβλήματος του ιδιωτικού χρέους. Στοχεύει, μεταξύ άλλων, στην ανακούφιση και διευκόλυνση των οφειλετών, συμπεριλαμβανομένων και των συνοφειλετών και εγγυητών, που έχουν περιέλθει σε δυσχέρεια αποπληρωμής των χρεών τους, είτε αυτά αφορούν σε ληξιπρόθεσμες οφειλές προς το δημόσιο είτε αφορούν σε δανειακές υποχρεώσεις έναντι χρηματοπιστωτικών ιδρυμάτων, δηλαδή σε τράπεζες και διαχειριστές δανείων.

Σε ό,τι αφορά στο νόμο 4738/2020, σχετικά με τη ρύθμιση οφειλών και την παροχή δεύτερης ευκαιρίας, σημειώνω τα εξής: Αποτελεί ένα μόνιμο πλαίσιο και εργαλείο αντιμετώπισης του χρέους νοικοκυριών και επιχειρήσεων, δηλαδή, δεν έχει έκτακτο χαρακτήρα και δεν έχει ημερομηνία λήξης. Αντικαθιστά όλα τα επιμέρους έκτακτα προσωρινά εργαλεία ρύθμισης οφειλών, που υπήρχαν μέχρι πριν την ψήφιση του -υπερχρεωμένα νοικοκυριά, προστασία πρώτης κατοικίας, εξωδικαστικός μηχανισμός, πτωχευτικός κώδικας κ.λπ.- διέπει συνολικά τη διευθέτηση του ιδιωτικού χρέους προς δημόσιο -δηλαδή ΑΑΔΕ, ΕΦΚΑ και λοιπά- τράπεζες, διαχειριστές δανείων και λοιπούς ιδιώτες, παραδείγματος χάριν προμηθευτές, εργαζόμενους. Εναρμονίζει την αντίστοιχη ευρωπαϊκή οδηγία 1023/2019 περί πλαισίου για την προληπτική αναδιάρθρωση, την απαλλαγή για όλα τα χρέη και τις ανικανότητες ή την έκπτωση οφειλετών, καθώς και την τροποποίηση της οδηγίας ΕΕ 1132/2017 για την αναδιάρθρωση και την αφερεγγυότητα.

Όπως γνωρίζετε, ο συγκεκριμένος νόμος τέθηκε σε ισχύ το 2021 ως εξής: Από την 1η Μαρτίου 2021 υπάρχει δυνατότητα ρύθμισης οφειλών -μέσω της διαδικασίας εξυγίανσης ή διαγραφής όλων των οφειλών, μέσω της διαδικασίας πτώχευσης και απαλλαγής οφειλών δεύτερης ευκαιρίας- των μεσαίων και μεγάλων επιχειρήσεων, καθώς και φυσικών προσώπων με επιχειρηματική δραστηριότητα, με περιουσία άνω των 350.000 ευρώ και κύκλο εργασιών άνω των 700.000 ευρώ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου

Υπουργού)

Θα χρειαστώ λίγα λεπτά, κύριε Πρόεδρε, γιατί είναι πολύ σημαντικό να απαντήσω συγκεκριμένα στην ερώτηση αυτή.

Από την 1η Ιουνίου 2021 υπάρχει η δυνατότητα ρύθμισης οφειλών μέσω της διαδικασίας του εξωδικαστικού μηχανισμού ή διαγραφής όλων των οφειλών μέσω της διαδικασίας πτώχευσης και απαλλαγής οφειλών δεύτερης ευκαιρίας των φυσικών προσώπων νοικοκυριών, καθώς και όλων των επιχειρήσεων. Υπενθυμίζω ότι με τον εξωδικαστικό μηχανισμό ρύθμισης οφειλών, μέσω της σχετικής ηλεκτρονικής πλατφόρμας, οι οφειλέτες -φυσικά και νομικά πρόσωπα- μπορούν και με μια ενιαία αίτηση να ρυθμίσουν συνολικά, χωρίς προσφυγή στο δικαστήριο τις οφειλές τους προς το δημόσιο και τους φορείς κοινωνικής ασφάλισης σε έως διακόσιες σαράντα δόσεις και προς τις τράπεζες και διαχειριστές δανείων σε έως τετρακόσιες είκοσι δόσεις.

Σημαντική παράμετρος της ρύθμισης οφειλών είναι η μερική διαγραφή χρέους αφού ο οφειλέτης, που εντάσσεται στον εξωδικαστικό μηχανισμό ρύθμισης οφειλών μπορεί υπό προϋποθέσεις που καθορίζονται με ευρωπαϊκό θεσμικό πλαίσιο να λάβει διαγραφή χρέους προς το δημόσιο έως 75% επί της βασικής οφειλής, καθώς και έως 95% επί των προσαυξήσεων προς τις τράπεζες και διαχειριστές δανείων έως 80% επί της βασικής οφειλής, καθώς και έως 100% επί των τόκων. Μέσω της ρύθμισης των ανωτέρω οφειλών με ευνοϊκό και μακροπρόθεσμο τρόπο επιτυγχάνεται και η αναστολή των διαδικασιών αναγκαστικής εκτέλεσης, όπως διαταγές πληρωμής, κατασχέσεις τραπεζικών λογαριασμών, καθώς και δεσμεύσεις και πλειστηριασμοί στην κινητή και ακίνητη περιουσία του οφειλέτη.

Με τις ανωτέρω ευνοϊκές ρυθμίσεις οφειλών στηρίζονται αποτελεσματικά τα νοικοκυριά και οι επιχειρήσεις, ώστε να προστατεύσουν την περιουσία τους τόσο την πρώτη κατοικία όσο και την επαγγελματική στέγη ή άλλο επαγγελματικό τους ακίνητο, παραδείγματος χάριν αγροτική γη που αντίστοιχα αξιοποιούν. Συνεπώς, οι οφειλέτες συμπεριλαμβανομένων και των εγγυητών έχουν τη δυνατότητα να αντιμετωπίσουν όλα τα χρέη τους, αποφεύγοντας παράλληλα κατασχέσεις και πλειστηριασμούς μέσω της δυνατότητας ρύθμισης ή απαλλαγής από τις οφειλές τους, όπως προβλέπει ο ν.4738/2020.

Σημειώνω ότι στις διαδικασίες αυτές εντάσσονται και οι οφειλέτες που αφορούν αγροτικά δάνεια, καθώς και οι οφειλές προερχόμενες από υπό εκκαθάριση πιστωτικά ιδρύματα, όπως παραδείγματος χάριν η Αγροτική Τράπεζα της Ελλάδος, τα οποία εν συνεχεία ανέλαβε ως ειδικός εκκαθαριστής, η εταιρεία «Ενιαία Εκκαθάριση PQH».

Στη δευτερολογία μου θα επεκταθώ σε πρόσθετα ζητήματα που έχετε θέσει με την ερώτησή σας και θα αναφερθώ σε συγκεκριμένα αριθμητικά στοιχεία, κύριε συνάδελφε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Υφυπουργέ.

Ορίστε, κύριε Κόκκαλη, έχετε τον λόγο για τρία λεπτά.

**ΒΑΣΙΛΕΙΟΣ ΚΟΚΚΑΛΗΣ:** Κύριε Υπουργέ, το είπα πριν ότι δεν είναι στη στενή, καθ’ ύλην αρμοδιότητά σας. Με όλο το σεβασμό αυτοί οι οποίοι συνέταξαν το έγγραφο δεν έχουν καμμία σχέση με την πραγματικότητα, μα καμμία απολύτως σχέση. Ενάμιση χρόνο και ευνοήθηκαν μόνο εκατόν δεκατρείς συμπολίτες μας από τους εξήντα χιλιάδες. Αυτό δεν λέει κάτι;

Μας λέγατε τώρα για τον πτωχευτικό νόμο. Ακούστηκε η φράση «διαγραφή οφειλών». Στο Πτωχευτικό Δίκαιο, όπως το ψηφίσατε, προβλέπεται ότι χάνει τα πάντα ο δανειολήπτης. Όταν χάνει τα πάντα, έρχεστε και του λέτε: «Θα διαγραφούν και τα χρέη».

Όχι, κύριε Υπουργέ, δεν είναι έτσι. Ο πτωχευτικός νόμος που ψηφίσατε προβλέπει απώλεια και της κύριας κατοικίας, απώλεια όλων των περιουσιακών στοιχείων, να το καταλάβει αυτό ο κόσμος. Όταν πτωχεύω, σημαίνει ότι έχω πτωχευτική περιουσία και πηγαίνει στον δανειστή και υπό προϋποθέσεις πάλι θα γίνει διαγραφή χρεών.

Δεύτερον, σας ρώτησα ποιος «τρέχει» τον εξωδικαστικό, κύριε Υπουργέ, Μήπως η «PRICEWATER», μια ιδιωτική εταιρεία; Μήπως αυτή η εταιρεία για τις υπηρεσίες της -και καλά κάνει εννοείται- αμείβεται από τις τράπεζες; Μήπως, εφόσον ο πελάτης είναι τράπεζες, μπορεί να πάει κόντρα στα συμφέροντα των τραπεζών, η εταιρεία που τρέχει και βγάζει και τον αλγόριθμο; Αυτές είναι σκέψεις.

Υπάρχουν συγκεκριμένες παθογένειες, κύριε Υπουργέ. Το πρώτο, το βασικό είναι ότι δεν είναι υποχρεωτική η συμμετοχή των τραπεζών, η αποδοχή. Δεύτερον, πολλές τράπεζες και πολλές εταιρείες διοχετεύουν λάθος στοιχεία. Και τρίτον, σας το λέω να το γνωρίζετε, πολλοί πιστωτές δεν επιλέγουν τον εξωδικαστικό μέσω του συστήματος του εξωδικαστικού, αλλά επικοινωνούν με τον δανειολήπτη για άλλου είδους διαπραγμάτευση. Άρα, κάτι πρέπει να κάνετε. Και επαναλαμβάνω οι αριθμοί είναι αμείλικτοι.

Θα αναφερθώ στα αγροτικά δάνεια. Ουσιαστικά τι μας είπαν οι εκπρόσωποι του Υπουργείου Οικονομικών και εσείς; Μας είπαν ότι αυτή η διαδικασία αφορά και αγρότη. Όχι, κύριε Υπουργέ. Είναι σαν να λέτε: «Πτωχεύστε. Αγρότες μπορείτε να πτωχεύσετε για να σας διαγραφούν τα χρέη». Γιατί κάποιος ο οποίος εισέρχεται στον εξωδικαστικό είναι σφόδρα πιθανό μετά να πτωχεύσει.

Εγώ ρωτώ εάν τις ρυθμίσεις που ίσχυαν για ένα χρόνο, για τις οποίες ο Υπουργός της Κυβέρνησης τότε, ο κ. Ζαββός, το 2018 -δεν σας ζητάμε να ασχοληθείτε περαιτέρω και να εφαρμόσετε άλλου είδους ρυθμίσεις- είπε ότι πράγματι είναι ευνοϊκές, γιατί προβλέπουν διαγραφή τόκων υπερημερίας, διαγραφή τόκων κεφαλαίου, δανείου, διαγραφή λογιστικού υπολοίπου, σκοπεύετε να τις επαναφέρετε σε ισχύ; Κάποιο μέλος της κυβέρνησής σας τότε, τον Δεκέμβριο του ’19, είπε ότι πράγματι ήταν πολύ ευνοϊκές. Θα το καταθέσω για τα Πρακτικά.

Σας μεταφέρω από τους αγρότες, τους κτηνοτρόφους, τους χοιροτρόφους, οι οποίοι λένε ότι δεν φταίνε οι υπάλληλοι της υπό εκκαθάριση εταιρείας, φταίει η πολιτική στη διευθέτηση των δανείων. Και γι’ αυτό σας ρωτώ εάν σκοπεύετε να εισάγετε ένα ξεχωριστό καθεστώς ρυθμίσεων πέρα από το Πτωχευτικό Δίκαιο. Δεν μπορούμε να λέμε στον αγρότη, «πήγαινε κάνε εφαρμογή του Πτωχευτικού Δικαίου». Είναι σαν να του λέμε, «πήγαινε να πτωχεύσεις». Θα εισάγετε άλλου είδους ρυθμίσεις για τους αγρότες, τους κτηνοτρόφους, τους ανθρώπους του πρωτογενούς τομέα για τα χρέη τους, που έχουν στην πρώην Αγροτική Τράπεζα, στη γνωστή «PQΗ»;

(Στο σημείο αυτό ο Βουλευτής κ. Βασίλειος Κόκκαλης, καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Υπουργέ, έχετε τον λόγο για τρία λεπτά.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κύριε συνάδελφε, όπως ανέφερα και στην πρωτολογία μου για πρώτη φορά η Κυβέρνηση του Κυριάκου Μητσοτάκη εισήγαγε ένα γενναίο, ολοκληρωμένο και βιώσιμο πλαίσιο ρύθμισης οφειλών για πολίτες και επιχειρήσεις με στόχο όχι μόνο τη διευκόλυνση τους, αλλά και την αποφυγή εγκλωβισμού σε ένα καθεστώς αφερεγγυότητας.

Τα εργαλεία που προβλέπονται από το θεσμικό αυτό πλαίσιο αξιολογούνται και βελτιώνονται διαρκώς, ώστε να ενισχύεται η αποτελεσματικότητά τους. Μάλιστα, τόσο με τον ν.4818/2021 όσο και με το ν.4941/2022 προχωρήσαμε σε βελτιώσεις και τροποποιήσεις του ν.4738/2020.

Ειδικότερα, με τον ν.4941/2022 αποσαφηνίστηκε σειρά ζητημάτων με βασικό γνώμονα την προστασία των δανειοληπτών και επήλθαν μεταξύ άλλων οι εξής βελτιώσεις: Πρώτον, σχετικά με τον εξωδικαστικό μηχανισμό ρύθμισης οφειλών υπάρχει πλέον η δυνατότητα ρύθμισης των δανείων στα οποία έχει παρασχεθεί η εγγύηση ελληνικού δημοσίου, όπως τα πυρόπληκτα και σεισμόπληκτα δάνεια, ρυθμίσεις οφειλών και από εγγυητές σε δανειακή σύμβαση, μέσω της υποβολής των στοιχείων τους στην αίτηση του πρωτοφειλέτη, υποβολής αίτησης ένταξης στον εξωδικαστικό μηχανισμό ακόμη και στην περίπτωση της διακοπής της έγγαμης συμβίωσης, ρύθμιση των οφειλών προς το δημόσιο και τους φορείς κοινωνικής ασφάλισης μέσω της αντιπρότασης, καθώς και η δυνατότητα ρύθμισης των οφειλών, που προέκυψαν από συμβάσεις χρηματοδοτικής μίσθωσης ή πρακτορείας επιχειρηματικών απαιτήσεων.

Δεύτερον, σχετικά με τη διαδικασία εξυγίανσης οφειλών μεσαίων και μεγάλων επιχειρήσεων δίνεται πλέον η δυνατότητα σε ένα νομικό πρόσωπο, που αποτελεί ελεγκτική ή συμβουλευτική εταιρεία, να αποκτήσει την πιστοποίηση του εμπειρογνώμονα, εφόσον απασχολεί τουλάχιστον ένα φυσικό πρόσωπο που είναι μέλος του Μητρώου Εμπειρογνωμόνων εξυγίανσης.

Τρίτον, σχετικά με τη διαδικασία της πτώχευσης διαγραφής οφειλών και παροχής δεύτερης ευκαιρίας, παρέχεται πλέον η δυνατότητα υποβολής αντιρρήσεων, ενστάσεων του οφειλέτη εναντίον της αίτησης πτώχευσης από τον πιστωτή, ενώ αποσαφηνίζεται το γεγονός ότι το ποσοτικό τεκμήριο της παύσης πληρωμών θεωρείται μαχητό κατά τη διαδικασία. Όπως αντιλαμβάνεστε, διαρκώς επικαιροποιούμε και βελτιώνουμε το πλαίσιο αντιμετωπίζοντας πιθανά εφαρμοστικά ζητήματα.

Αναφορικά με τα ζητούμενα αριθμητικά στοιχεία, σας ενημερώνω ότι στον εξωδικαστικό μηχανισμό ρύθμισης οφειλών έως το τέλος Ιουνίου του 2022 κατεγράφησαν έξι χιλιάδες δεκαπέντε οριστικά υποβληθείσες αιτήσεις στην ηλεκτρονική πλατφόρμα οι οποίες αναλογούν σε οφειλές ύψους τριών δισεκατομμυρίων ευρώ. Από αυτές οι επιτυχείς ρυθμίσεις ανέρχονται σε τριακόσιες εβδομήντα οκτώ, εκ των οποίων οι εκατόν τριάντα βρίσκονται σε αναμονή καταβολής της πρώτης δόσης και αναλογούν σε 75,3 εκατομμύρια ευρώ, 43,3 εκατομμύρια ευρώ αντίστοιχα για τις ρυθμίσεις σε αναμονή.

Παράλληλα με τον πρόσφατο ν.4941/2022 προβλέφθηκε η αναβάθμιση της διαλειτουργικότητας και η ανταλλαγή πληροφοριών ανάμεσα στα εμπλεκόμενα μέρη, καθώς η ηλεκτρονική πλατφόρμα εξωδικαστικής ρύθμισης οφειλών, το Ηλεκτρονικό Μητρώο Φερεγγυότητας και το ολοκληρωμένο σύστημα διαχείρισης δικαστικών υποθέσεων πολιτικής και ποινικής δικαιοσύνης πλέον διαλειτουργούν και ανταλλάσσουν πληροφορίες με βάσεις δεδομένων του δημοσίου τομέα ή των χρηματοπιστωτικών ιδρυμάτων με τα ηλεκτρονικά συστήματα πλειστηριασμών, καθώς και με κάθε άλλο ηλεκτρονικό σύστημα δημοσίου φορέα ή υπηρεσίες από το οποίο απαιτείται η παροχή πληροφοριών.

Όπως προανέφερα, υπάρχει διαρκής αξιολόγηση της αποτελεσματικότητας του υφιστάμενου θεσμικού πλαισίου ώστε να υπάρξει άμεσα παρέμβαση της Κυβέρνησής μας εφόσον διαπιστωθούν στην πράξη σημεία προς βελτίωση. Παράλληλα είναι σε εξέλιξη το έργο της αποτίμησης του πρώτου έτους λειτουργίας του νόμου από τη Γενική Διεύθυνση Υποστήριξης Διαρθρωτικών Μεταρρυθμίσεων της Ευρωπαϊκής Επιτροπής και εφόσον διαπιστωθεί κάποιο σημείο παρέμβασης στα πορίσματα του εν λόγω έργου θα υπάρξει σχετική διορθωτική παρέμβαση.

Υπενθυμίζω ότι το υφιστάμενο θεσμικό πλαίσιο προσαρμόζεται διαρκώς στις ανάγκες και στις απρόοπτες μεταβολές συνθηκών, λαμβάνοντας πάντα υπ’ όψιν τις σχετικές ευρωπαϊκές οδηγίες για την αφερεγγυότητα καθώς και τις κατευθύνσεις της Ευρωπαϊκής Κεντρικής Τράπεζας και της Ευρωπαϊκής Αρχής Τραπεζών. Βασικός άξονας όλων αυτών είναι οι παράμετροι οικονομικού χαρακτήρα όπως η ικανότητα αποπληρωμής του οφειλέτη και η πραγματική εμπορική αξία της περιουσίας του οφειλέτη, καθώς επίσης και όμοιοι παράμετροι για τους συνοφειλέτες και εγγυητές του οφειλέτη.

Γίνεται συνεπώς κατανοητό, ότι καθίσταται ανέφικτη η θέσπιση μιας οριζόντιας ρύθμισης οφειλών σε μια ομάδα οφειλετών βάσει άλλων χαρακτηριστικών, όπως η ίδια γεωγραφική περιοχή ή η άσκηση του ίδιου επαγγέλματος, τα οποία δεν λαμβάνουν υπ’ όψιν ταυτόχρονα την πραγματική οικονομική κατάσταση του κάθε οφειλέτη και κατ’ επέκταση και των συνοφειλετών εγγυητών του. Για τον λόγο αυτό οι εμπλεκόμενοι οφειλέτες, δηλαδή πρωτοφειλέτες συνοφειλέτες και εγγυητές εφόσον έχουν οικονομική αδυναμία θα πρέπει να προβούν ξεχωριστά ο καθένας τους στη διενέργεια της διαδικασίας ρύθμισης οφειλών μέσω της οποίας θα πρέπει να αποδείξουν την οικονομική αδυναμία τους και να λάβουν την κατάλληλη ρύθμιση της οφειλής που αντιστοιχεί στο επίπεδο αδυναμίας τους.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε. Καλή συνέχεια και στους δύο.

Και προχωρούμε στην τέταρτη με αριθμό 892/11-7-2022 επίκαιρη ερώτηση δευτέρου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένηπρος τον Υπουργό Οικονομικών, με θέμα: «Μισό δισεκατομμύριο ευρώ στην εταιρεία εξόρυξης χρυσού στη Χαλκιδική από το Ευρωπαϊκό Ταμείο Ανάκαμψης;».

Καλησπέρα σας, καλή εβδομάδα, κύριε Αρσένη. Για να ακούσουμε αυτό το ενδιαφέρον θέμα.

Ορίστε, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Αναπληρωτή Υπουργέ, έχουμε στη Χαλκιδική την εξόρυξη στις Σκουριές. Έχει καταγγελθεί, έχει πάρει πρόστιμα για αντιπεριβαλλοντική δράση. Και εδώ έχουμε δημοσιεύματα ότι ετοιμάζεστε να την χρηματοδοτήσετε από το Ταμείο Ανάκαμψης. Διαβάζω συγκεκριμένα τα δημοσιεύματα γιατί είναι αρκετά εντυπωσιακά. Είναι από το euro2day.gr: «Η χρηματοδότηση από τα από τα δάνεια του Ταμείου Ανάκαμψης ετοιμάζεται να λάβει η εταιρεία «ΕΛΛΗΝΙΚΟΣ ΧΡΥΣΟΣ Α.Ε.», θυγατρική του καναδικού ομίλου «ELDORADO GOLD» η οποία δραστηριοποιείται στις Σκουριές. Το συνολικό κεφάλαιο για τη χρηματοδότηση της ανάπτυξης νέου ορυχείου θα ανέλθει στο 1 δισεκατομμύριο και η εταιρεία προχωρά τη διαδικασία του φακέλου και των συζητήσεων για την ένταξη της χρηματοδότησης του RRF απ’ όπου θα χρηματοδοτηθεί τμήμα της επένδυσης. Η αίτηση της εταιρείας βρίσκεται σύμφωνα με τραπεζικές πηγές σε ώριμο στάδιο και η περιβαλλοντική μελέτη παρομοίως, η οποία φέρεται να επιμελήθηκε από την «PWC»».

Κύριε Υπουργέ, τα ερωτήματα βγαίνουν αυθόρμητα από το άρθρο. Είναι σε συζήτηση το Υπουργείο Οικονομικών, η «ΕΛΛΗΝΙΚΟΣ ΧΡΥΣΟΣ», η «ELDORADO GOLD» ή το οποιοδήποτε σκέλος της εταιρείας για την ένταξη στο Ταμείο Ανάκαμψης; Έχετε προχωρημένες συζητήσεις και βγαίνουν δημοσιεύματα ότι θα δώσετε και άνω των 500 εκατομμυρίων -και δεν ξέρω πόσα- από τις τράπεζες που εμείς έχουμε αναχρηματοδοτήσει και ανακεφαλαιοποιήσει τόσες φορές;

Θέλουμε να μας το εξηγήσετε. Γιατί το Ταμείο Ανάκαμψης με τα λίγα που μπορούμε να καταλαβαίνουμε διαβάζοντας τα ευρωπαϊκά έγγραφα, χρηματοδοτεί έρευνα και καινοτομία, που δεν αφορά την εξόρυξη χρυσού και με τον τρόπο που γίνεται, δίκαιη κλιματική και ψηφιακή μετάβαση που δεν αφορά αυτό τις Σκουριές και ανάκαμψη και ανθεκτικότητα με ένταση στον εκσυγχρονισμό πολιτικών συνοχής και της γεωργικής πολιτικής, που δεν βλέπουμε να αφορά, καταπολέμηση της κλιματικής αλλαγής, βιοποικιλότητα, ισότητα φύλων.

Την ίδια στιγμή βλέπουμε ακόμα και τους συμμάχους της επένδυσης στην περιοχή όπως ήταν μέχρι πρόσφατα η δημοτική διοίκηση του Δήμου Αριστοτέλη να σας στέλνουν καταγγελτήριες επιστολές για τις μαζικές και στρατηγικές, όπως ονομάζουν, απολύσεις και το πώς οδηγεί σε αύξηση της ανεργίας πλέον ξεκάθαρα η εξόρυξη χρυσού.

Θα θέλαμε ξεκάθαρες απαντήσεις. Είστε σε συζήτηση; Το έχετε εγκρίνει; Έχετε δώσει διαβεβαιώσεις ότι θα μπει στο Ταμείο Ανάκαμψης;

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Θα απαντήσει ο Αναπληρωτής Υπουργός Οικονομικών κ. Θεόδωρος Σκυλακάκης.

Κύριε Σκυλακάκη, καλησπέρα σας, καλή εβδομάδα.

Ορίστε, έχετε τον λόγο για τρία λεπτά.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Καλησπέρα και καλή εβδομάδα, κύριε Πρόεδρε.

Απαντώντας στον κύριο συνάδελφο να εξηγήσω μερικά πράγματα, γιατί είναι μάλλον προφανές ότι δεν υπάρχει κατανόηση του πώς λειτουργεί το εργαλείο των δανείων στο Ταμείο Ανάκαμψης. Τα δάνεια αυτά είναι δάνεια τα οποία το ελληνικό δημόσιο θα κληθεί να επιστρέψει στο μέλλον στην Ευρωπαϊκή Επιτροπή. Εμείς τα παίρνουμε ως δάνεια και τα δίδουμε ως δάνεια με αυστηρά τραπεζικά κριτήρια χωρίς καμμία εγγύηση του ελληνικού δημοσίου.

Αντιθέτως τα εχέγγυα, που δίνουν στις τράπεζες οι εταιρείες που λαμβάνουν το δάνειο, οι εξασφαλίσεις είναι οι ίδιες –αυτή είναι η έννοια του pari passu- με αυτές που είναι υποχρεωμένες να δώσουν και στο δημόσιο.

Πώς γίνεται η διαδικασία; Δεν εμπλέκεται στη διαδικασία το Υπουργείο Οικονομικών, ούτε κανένας γραφειοκράτης του Υπουργείου, ούτε η πολιτική ηγεσία, ούτε κανείς. Η διαδικασία έχει ως εξής: Η εταιρεία που ενδιαφέρεται για επένδυση πρέπει να πάρει προέγκριση του δανείου της από μία τράπεζα, που να είναι διατεθειμένη να βάλει τουλάχιστον το 30% του επενδυτικού σχεδίου ως δικό της δάνειο, να βάλει δηλαδή, τα δικά της λεφτά και να τα διακινδυνεύσει. Με τους ίδιους όρους που θα βάλει η τράπεζα τα χρήματά της, θα έρθει και θα βάλει αυτομάτως το ελληνικό δημόσιο τους δικούς του πόρους χωρίς καμία εμπλοκή του Υπουργείου, με την προϋπόθεση ότι οι σχετικές δαπάνες θα είναι επιλέξιμες, με βάση τους κανόνες του Ταμείου και τη συμφωνία που έχουμε κάνει με την Ευρωπαϊκή Επιτροπή και το ECOFIN. Στους κανόνες του συγκεκριμένου εργαλείου του Ταμείου -που είναι ένα πολύ μεγάλο εργαλείο και φαίνεται ότι θα είναι εξαιρετικά επιτυχημένο- έχει πέντε επιλεξιμότητες. Είναι το πράσινο, το ψηφιακό, συνεργασίες, έρευνα και ανάπτυξη και εξωστρέφεια.

Το ποια δάνεια τελικά δίδονται είναι κάτι που το μαθαίνουμε αφού ελεγχθούν από τις ομάδες ορκωτών ελεγκτών, που έχουν προκύψει από το σχετικό μητρώο που έχουμε φτιάξει. Κάθε ομάδα έχει περίπου είκοσι ανθρώπους και αναλαμβάνει να ελέγξει μία επένδυση. Ο έλεγχος γίνεται με αυτόματη κλήρωση και αφού ολοκληρωθεί ο έλεγχος της επιλεξιμότητας και των κρατικών ενισχύσεων τότε προκύπτει ότι μπορεί να προχωρήσει η τράπεζα στη δανειοδότηση και για το δικό μας δάνειο και για το δικό της. Και ο κανόνας είναι κατ’ ελάχιστον 20% ίδια κεφάλαια, κατ’ ελάχιστον 30% τραπεζικό δάνειο και το Ταμείο Ανάκαμψης δίνει από 30% έως 50% ανάλογα με την περίπτωση. Το δάνειο που δίδεται πρέπει να επιστραφεί σε συγκεκριμένο χρόνο που έχει συμφωνηθεί με την τράπεζα και δίνεται -επαναλαμβάνω- με αυστηρά τραπεζικά κριτήρια.

Για το συγκεκριμένο θέμα δεν έχουμε πληροφόρηση για το αν έχει προχωρήσει τέτοιο σχέδιο δανειοδότησης. Τα δάνεια που έχουν εγκριθεί, εξ όσων γνωρίζω, ως τώρα είναι τέσσερα και δεν είναι μέσα σε αυτά. Πολύ περισσότερα είναι αυτά που έρχονται, καθώς έχουμε περίπου 2,6 δισεκατομμύρια επενδυτικά σχέδια, που είτε έχουν πάρει το τελικό «ok», είτε έχει γίνει προέγκριση από τις τράπεζες.

Σε αυτά τα επενδυτικά σχέδια, εξ όσων γνωρίζω, δεν θυμάμαι να υπάρχει προεγκεκριμένο το συγκεκριμένο σχέδιο. Αλλά, δεν αποκλείεται να υπάρξει και να εγκριθεί με βάση τις κανονικές διαδικασίες.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Υπουργέ.

Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, καταλαβαίνω ότι μας λέτε ότι δεν έχει εγκριθεί κάποιο δάνειο για τις Σκουριές, είτε στην «ELDORADO» είτε στην «ΕΛΛΗΝΙΚΟΣ ΧΡΥΣΟΣ». Μας λέτε ότι δεν περνάει από το Υπουργείο σας. Έχουν έρθει αυτοί οι άνθρωποι και έχουν συζητήσει μαζί σας; Τους έχετε δεχτεί; Τους έχει δεχτεί ο Υπουργός ή εσείς; Έχουν γίνει συναντήσεις και επαφές για τα δάνεια του Ταμείου Ανάκαμψης ή κάποια άλλη χρηματοδότηση; Θα θέλαμε να το ξέρουμε. Είναι στα πλαίσια της ερώτησης.

Επίσης, μας θέσατε κάποια κριτήρια επιλεξιμότητας. Εσείς πώς βλέπετε ότι μπορεί να ενταχθεί σε αυτά τα κριτήρια επιλεξιμότητας μια εξόρυξη ανοικτού ρήγματος χρυσού σε ένα δάσος στις Σκουριές, με τις μύριες όσες επιπτώσεις για την υγεία και το περιβάλλον, που περιγράφει η ίδια μελέτη περιβαλλοντικών επιπτώσεων; Να μην ξεχνάμε ότι υπάρχουν αναφορές για λεπτομερή χαλαζία που λειτουργεί σαν αμίαντος και τόνοι αυτού θα βγαίνουν κάθε ώρα στην ατμόσφαιρα. Γι’ αυτή την επένδυση μιλάμε.

Οπότε, θέλουμε να καταλάβουμε αν έχουν γίνει συναντήσεις και συζητήσεις με την «ΕΛΛΗΝΙΚΟΣ ΧΡΥΣΟΣ» και την «ELDORADO», πού βλέπει το Υπουργείο ότι μπορεί να ενταχθεί στα πλαίσια - κριτήρια. Γιατί στα κριτήρια που μας είπατε δεν βλέπω να υπάρχει δυνατότητα ένταξης. Επίσης, θέλουμε να καταλάβουμε γιατί η διαδικασία των δανείων είναι όντως τόσο ανορθόδοξη που δύσκολα κανείς μπορεί να την καταλάβει.

Οι ορκωτοί λογιστές θα αποφασίσουν την επιλεξιμότητα; Ο έλεγχος της επιλεξιμότητας και κρατικών ενισχύσεων θα γίνει από το Υπουργείο σας ή από την ομάδα των κρατικών ορκωτών λογιστών; Ένας ορκωτός λογιστής θα κρίνει αν τηρούνται τα κριτήρια επιλεξιμότητας για την ένταξη, δηλαδή αν είναι ένα περιβαλλοντικό έργο; Είναι αρμοδιότητα του ορκωτού λογιστή;

Επίσης -είναι ρητορική ερώτηση, γιατί είναι σαφές από αυτό που είπατε- οι τράπεζες στην πράξη θα αποφασίσουν για ποια έργα θα πάρει δάνειο η ελληνική Κυβέρνηση για να χρηματοδοτηθούν; Αυτό είναι συγκλονιστικό, αλλά αυτό αφορά μια άλλη συζήτηση.

Θα ήθελα να μας πείτε αν τους συναντήσατε κι αν έχετε κάνει συζητήσεις εσείς ή ο κ. Σταϊκούρας, πώς εμπίπτουν στα κριτήρια επιλεξιμότητας και ποιος θα αποφασίσει τελικά για την επιλεξιμότητα και τις κρατικές ενισχύσεις.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Αρσένη.

Κύριε Σκυλακάκη, έχετε τον λόγο για τρία λεπτά.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):**

Οι κανόνες επιλεξιμότητας καθορίζονται από το ίδιο το σχέδιο του ταμείου. Είναι πολύ συγκεκριμένοι. Είναι εκατοντάδες σελίδες. Υπάρχουν πάνω στην πλατφόρμα. Και με βάση αυτούς τους κανόνες θα κρίνουν -κρίνουν τώρα που μιλάμε- αν υπάγεται ή όχι μια επένδυση ορκωτοί ελεγκτές.

Δεν σας αρέσει αυτό. Δεν πειράζει. Έτσι γίνεται. Έτσι εφαρμόζεται και σε πάρα πολλές άλλες περιπτώσεις. Οι ορκωτοί ελεγκτές ακολουθούν αυστηρά πρωτόκολλα. Όλα όσα καλούνται να κρίνουν σηκώνονται στην ηλεκτρονική πλατφόρμα και στη συνέχεια θα υπάρξει δευτερογενής δειγματοληπτικός έλεγχος από την ΕΔΕΛ και το Ευρωπαϊκό Ελεγκτικό Συνέδριο, για να βεβαιωθούμε ότι οι ελεγκτές αυτοί έκαναν καλά τη δουλειά τους, που είναι και προς το συμφέρον τους.

Οι ορκωτοί ελεγκτές έχουν όλα τα σχετικά προσόντα για να κάνουν αυτή τη δουλειά. Είναι υποχρεωμένοι, εκτός από την ελεγκτική ομάδα, να έχουν και περιβαλλοντική ομάδα και ομάδα νομική με ειδίκευση στις κρατικές ενισχύσεις. Συνεπώς, υπάρχει μια πλήρης επιστημονική υποστήριξη. Και επαναλαμβάνω, το ποιος θα είναι ορκωτός ελεγκτής προκύπτει με κλήρωση και έχουν ένα σύντομο χρόνο να το διαπιστώσουν.

Μεταξύ των κριτηρίων μπορεί να είναι και η εξωστρέφεια. Δηλαδή, αν ένα επιχειρηματικό σχέδιο περιλαμβάνει εξαγωγές, τότε αυτό υπάγεται στην προκειμένη περίπτωση.

Σε σχέση με το Υπουργείο Οικονομικών, το μόνο που λέω σε οποιονδήποτε επενδυτή έρχεται, -και το λέω εδώ και έναν χρόνο από τότε που ξεκίνησε αυτή η υπόθεση, δημόσια και ιδιωτικά- είναι ότι δεν έχουν να κάνουν οποιαδήποτε συζήτηση με το Υπουργείο Οικονομικών, διότι το Υπουργείο Οικονομικών δεν κρίνει το ίδιο της επιλεξιμότητες, έχει εκχωρήσει αυτή την αρμοδιότητα, είτε στους ορκωτούς ελεγκτές που ακολουθούν τα συγκεκριμένα πρωτόκολλα και τα συγκεκριμένα ISO για να κρίνουν, είτε στην ΕΔΕΛ που θα κρίνει μετά –η ΕΔΕΛ είναι ειδική υπηρεσία του δημοσίου που κάνει ελέγχους για τα ευρωπαϊκά κονδύλια- είτε προφανώς και στο Ευρωπαϊκό Ελεγκτικό Συνέδριο που κρίνει τα πάντα στο τέλος.

Θα σημειώσω εδώ, γιατί έχει μια σημασία, ότι αυτή η διαδικασία ήταν και η βασική προϋπόθεση για να δημιουργηθεί το εργαλείο. Δηλαδή, η έγκριση του εργαλείου περιλαμβάνει τη μη ανάμειξη του κράτους σε αυτή τη διαδικασία από την Ευρωπαϊκή Επιτροπή και την τήρηση του αυστηρού κανόνα της μη ανάμειξης, κάτι που το τηρούμε με θρησκευτική ευλάβεια.

**ΚΡΙΤΩΝ - ΗΛΙΑΣ ΑΡΣΕΝΗΣ:** Τους συναντήσατε;

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Η απάντηση είναι ότι έχουμε συναντήσει πολλούς επενδυτές. Δεν θυμάμαι αν έχει έρθει και η «ΕΛΛΗΝΙΚΟΣ ΧΡΥΣΟΣ». Σε καμμία περίπτωση δεν έχουν έρθει μετά την έγκριση του Ταμείου Ανάκαμψης, δηλαδή το τελευταίο εξάμηνο ή χρόνο από τότε που εγκρίθηκε. Συνεπώς, δεν έχουμε ποτέ συζητήσει -και δεν μπορούμε και να συζητήσουμε- με κανέναν τα θέματα των δανείων.

Επίτηδες, συνειδητά, έχουμε εκχωρήσει αυτή τη δυνατότητα και ελεγχόμαστε και από την Ευρωπαϊκή Επιτροπή στο ότι δεν αναμειγνυόμαστε στην επιλογή των συγκεκριμένων επενδύσεων. Θα αναμιχθούμε μόνο εάν δούμε ότι κάποιος για οποιονδήποτε λόγο δεν κάνει καλά τη δουλειά του και παραβιάζει τις επιλεξιμότητες που έχουν μπει. Οι επιλεξιμότητες που έχουν μπει θα τηρηθούν σε κάθε περίπτωση. Αλλά, οι επιλεξιμότητες αυτές αφορούν την πραγματικότητα και όχι τη φαντασίωση οποιουδήποτε για το τι θα έπρεπε να είναι επιλέξιμο στο Ταμείο Ανάκαμψης.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ. Καλή συνέχεια.

Προχωρούμε, τώρα, στην τέταρτη με αριθμό 891/11-7-2022 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Περιβάλλοντος και Ενέργειας, με θέμα: «Γιατί δεν γίνεται το Ποικίλο και Αιγάλεω όρος περιφερειακό φυσικό πάρκο;».

Ορίστε, κύριε Αρσένη έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ, κύριε Πρόεδρε.

Κύριε Υπουργέ, μιλάμε για το Ποικίλο και το Αιγάλεω. Είναι συγκλονιστικοί αυτοί οι ορεινοί όγκοι για την ιστορία τους και για την σημασία τους στη δυτική Αθήνα, μεταξύ δυτικής Αττικής και Β΄ Πειραιά. Είναι η Ιερά Οδός, είναι όλο το αμυντικό σύστημα της Αθήνας, είναι ένα συγκλονιστικό φυσικό οικοσύστημα με πάρα πολλή ζωή και πολύ μεγάλη σημασία για την ανθεκτικότητα των περιοχών αυτών απέναντι στην κλιματική κρίση όλης της Αθήνας.

Τι ζητάω με την τέταρτη αυτή επίκαιρη ερώτηση; Να υλοποιήσετε τις πρόνοιες του Ρυθμιστικού Αθηνών - Αττικής. Τι λέει το Ρυθμιστικό Σχέδιο; Ότι το Ποικίλο και το Αιγάλεω, λόγω της σημασίας του ως φυσικού οικοσυστήματος, θα γίνει περιφερειακό φυσικό πάρκο. Τι απάντησαν οι προκάτοχοί σας; Ο κ. Οικονόμου, στις 20 Δεκέμβρη 2019, είχε απαντήσει ότι άμεσα, έχετε βρει τους πόρους, και θα γίνει μια επικαιροποίηση της παλιότερης μελέτης του 2004 και θα προχωρήσει παράλληλα με την ειδική περιβαλλοντική μελέτη για τις περιοχές «NATURA» σε αυτή τη ζώνη, που είναι ένα υποσύνολο της συνολικής ζώνης.

Αυτό το «άμεσα» δεν το είδαμε. Δυόμισι χρόνια μετά ακόμα δεν έχει γίνει το παραμικρό για την υλοποίηση των δεσμεύσεων, εντολών και επιταγών του Ρυθμιστικού Σχεδίου Αθήνας - Αττικής για να γίνει το Ποικίλο και το Αιγάλεω περιφερειακό φυσικό πάρκο.

Βλέπουμε ο τοπικός Βουλευτής και συνάδελφός σας στην Κυβέρνηση κ. Βαρβιτσιώτης στις 2 Ιουνίου, σε μια εκδήλωση που στην ουσία διοργάνωσε, να μιλάει και να λέει ότι θα δοθούν εκατομμύρια από το Ταμείο Ανάκαμψης για το Ποικίλο, καθώς τα περιβαλλοντικά στοιχεία δείχνουν ότι η δυτική Αθήνα τα έχει περισσότερο ανάγκη. Αυτό είναι αλήθεια, αλλά δεν βλέπουμε να γίνεται κάτι. Και μιλάει μετά για το πλήθος περιβαλλοντικών και συγκοινωνιακών έργων, που εδώ και τρία χρόνια δεν έχουν γίνει παρά τις δεσμεύσεις και υποσχέσεις της Νέας Δημοκρατίας.

Η υπόσχεσή σας αυτή και η δέσμευσή σας αυτή στην εκλογική περιφέρεια του κ. Μητσοτάκη θα υλοποιηθεί ποτέ; Αυτό που έλεγε ο κ. Οικονόμου το 2019 έχει γίνει; Υπάρχουν αυτές τις μελέτες; Έχετε προχωρήσει σε αυτές τις μελέτες; Θα προχωρήσετε στην κήρυξη του Ποικίλου και του Αιγάλεω, των δύο αυτών ορέων, ως περιφερειακών φυσικών πάρκων;

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):**  Κι εμείς ευχαριστούμε.

Θα απαντήσει ο Υπουργός Περιβάλλοντος και Ενέργειας κ. Κωνσταντίνος Σκρέκας.

Κύριε Σκρέκα, καλησπέρα σας, καλή εβδομάδα, έχετε τρία λεπτά.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Καλησπέρα, κύριε Πρόεδρε, και καλή εβδομάδα.

Είναι αλήθεια ότι τα όρη Αιγάλεω και Ποικίλο, καθώς και η διπλανή λίμνη Ρειτών, γνωστή ως λίμνη Κουμουνδούρου, είναι γνωστό σε όλους ότι έχουν ταλαιπωρηθεί και βεβαίως είναι γνωστά τα νομικά ζητήματα που εγείρονται τόσο στο ιδιοκτησιακό όσο και στο πολεοδομικό καθεστώς τους, παραλλήλως με το διοικητικό καθεστώς, της περιβαλλοντικής προστασίας. Και βεβαίως είναι πολλά τα θέματα και εξαιρετικά σύνθετα τα πράγματα.

Εντούτοις, το ζήτημα μπορεί μεν να επηρεάζει, αλλά δεν εμποδίζει τη λύση του άλλου, καθώς νομικώς αποτελούν διακριτά θέματα. Έτσι σε ό,τι αφορά για παράδειγμα το ιδιοκτησιακό και κτηματολογικό καθεστώς στα Πεύκα Βέρδη δεν φαίνεται να υπάρχει κάποια σοβαρή εξέλιξη από πλευράς της Κτηματικής Υπηρεσίας και του Γνωμοδοτικού Συμβουλίου Δημοσίων Κτημάτων και εμείς σαφώς και ανεξάρτητα προχωρούμε ήδη στην ξεκάθαρη γραμμή μας υπέρ των κατοίκων και υπέρ του περιβάλλοντος.

Επαναλαμβάνουμε τη ρητή μας δέσμευση για τη δημιουργία του περιφερειακού φυσικού πάρκου στα όρη Αιγάλεω και Ποικίλο. Είναι κάτι το οποίο είναι απαραίτητο για την ποιότητα ζωής όλων των κατοίκων του λεκανοπεδίου και προπαντός φυσικά ήδη περιλαμβάνεται στο νομοθετικό πλαίσιο που έχει εισαχθεί και έχει ψηφιστεί στη Βουλή των Ελλήνων.

Η προστασία των βουνών αυτών είναι δεδομένη και νομικά αδιαπραγμάτευτη, αφού ως επί το πλείστον έχουν κατ’ αρχάς δασικό χαρακτήρα, ενώ και το νέο Ρυθμιστικό Σχέδιο Αθηνών προβλέπει τα όσα σωστά προσδιορίζονται και αναφέρονται στην ερώτηση για την επιπλέον ειδική θεσμική θωράκιση και αξιοποίηση του βουνού με την ίδρυση περιφερειακού φυσικού πάρκου, χωρίς αυτό να σημαίνει πως ως τότε βεβαίως η περιοχή αυτή συνολικά και το βουνό είναι απροστάτευτο.

Αποδείξαμε εμπράκτως ότι μπορούμε να υπερβούμε κάθε πρακτική δυσχέρεια και στο τέλος να προσφέρουμε στις μελλοντικές γενιές κάτι το οποίο θα είναι καλύτερο από αυτό το οποίο παραλάβαμε. Το έχουμε πράξει ήδη με τον Υμηττό και φυσικά έχουμε θέσει στην προτεραιοποίηση και το πολύ βεβαρημένο, είναι αλήθεια, έργο της Διεύθυνσης Σχεδιασμού Μητροπολιτικών, Αστικών και Υπεραστικών Περιοχών του Υπουργείου και την υλοποίηση της μελέτης που είχαμε εξαγγείλει.

Συγκεκριμένα, έχουμε εξασφαλίσει γι’ αυτόν τον λόγο χρηματοδότηση από το Πράσινο Ταμείο ύψους 121.000 ευρώ για την υλοποίηση της αναγκαίας μελέτης προστασίας των ορέων Αιγάλεω και Ποικίλο. Αφού οριστεί βεβαίως ανάδοχος και ολοκληρωθεί η μελέτη, θα μπούμε ήδη στην τελική ευθεία για τον ορισμό ζωνών και την πρόβλεψη επιπλέον εξειδικευμένων έργων και μέτρων προστασίας για την οριστική θεσμική προστασία του βουνού και πλέον στο πιο υψηλό και εξειδικευμένο επίπεδο.

Σε όλα αυτά βεβαίως θα βοηθήσει και η νέα καθετοποιημένη δασική υπηρεσία, έτσι όπως έχει προκύψει μετά τη σοβαρή μεταρρύθμιση που κάναμε μετά την απόφαση του Πρωθυπουργού να εντάξουμε όλες τις δασικές υπηρεσίες της χώρας κάτω από τη Γενική Γραμματεία Δασών που ιδρύσαμε στο Υπουργείο Περιβάλλοντος και κάτω από την αρμόδια Γενική Διεύθυνση Δασών, που ήδη είχε φέρει πολλά αποτελέσματα, όπως θα σας πω στη δευτερολογία μου.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς σας ευχαριστούμε.

Κύριε Αρσένη, έχετε τον λόγο για τρία λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Σας ευχαριστώ πολύ, κύριε Πρόεδρε.

Κύριε Υπουργέ, δηλαδή θέλετε να μας πείτε ακριβώς τα ίδια που μας είχε πει ο κ. Οικονόμου στις 20 Δεκέμβρη του 2019; Ακριβώς αυτό που είπατε, δηλαδή ότι ήδη βρήκαμε πόρους, εξασφαλίσαμε πόρους στο Ταμείο Ανάκαμψης και θα γίνει μια επικαιροποίηση της μελέτης του 2004 για να προχωρήσει η επικαιροποίηση της μελέτης. Θέλετε να μας πείτε ότι δυόμιση και πλέον χρόνια, δύο χρόνια και οκτώ μήνες μετά έχετε να μας κάνετε την ίδια δήλωση που είχε κάνει ο προκάτοχός σας; Αυτό είναι όλο; Δύο χρόνια και οκτώ μήνες μετά, τριάντα δύο μήνες μετά εσείς έρχεστε να μας πείτε, τι; Ότι δεν έχετε προχωρήσει ούτε ένα εκατοστό από αυτό που είχε δηλώσει ο κ. Οικονόμου τον Δεκέμβρη του 2019; Αυτό είναι αδιανόητο. Είναι εμπαιγμός.

Και ανησυχώ όταν μας λέτε ότι σκέφτεστε και θέλετε να προστατεύσετε το Ποικίλο, γιατί ήταν πολύ χαρακτηριστικές οι δηλώσεις του κ. Αμυρά ότι για το νέο περιφερειακό πάρκο που σχεδιάζετε -μας είπατε εσείς ότι ακόμα είναι όσο στα σκαριά ήταν το 2019- βρίσκεται σε συνεργασία ο κ. Αμυράς και το Υπουργείο σας τόσο με περιβαλλοντικές οργανώσεις και δήμους όσο και με επιχειρηματικά σχήματα.

Κύριε Υπουργέ, τι θα κάνουν ακριβώς τα επιχειρηματικά σχήματα στο περιφερειακό φυσικό πάρκο και ποια είναι αυτά τα επιχειρηματικά σχήματα; Θέλετε λίγο να μας τα ονοματίσετε; Διότι εμείς αυτό που γνωρίζουμε είναι τις γνωστές παράνομες βιομηχανίες που δραστηριοποιούνται σε τμήμα του Ποικίλου, καθώς και διεκδικήσεις όλων των ειδών που χαϊδεύετε, μην φέρνοντας το περιφερειακό φυσικό πάρκο.

Για να είμαστε ειλικρινείς, με την καθυστέρηση που έχετε κάνει από τις δηλώσεις Οικονόμου τον Δεκέμβρη του 2019 μέχρι σήμερα, που μας λέτε ακριβώς το ίδιο πράγμα που είχε δηλώσει ο κ. Οικονόμου τον Δεκέμβρη του 2019 και να μας το λέτε σαν εξέλιξη τη μη εξέλιξη, ποιος κερδίζει; Οι καταπατητές, όσοι εποφθαλμιούν ένα από τα τελευταία δάση της Αττικής, τη ζώνη πρασίνου, το τείχος πρασίνου, που είναι ανάχωμα στην είσοδο της μεταφερόμενης από το Θριάσιο ρύπανσης στο λεκανοπέδιο Αττικής, τη ζώνη πρασίνου που ψύχει τον αέρα της πόλης στους καύσωνες και στις υψηλές θερμοκρασίες. Υπέρ των καταπατητών αυτών έρχεται αυτή η καθυστέρηση.

Σας καλούμε άμεσα να κηρύξετε το Ποικίλο και το Αιγάλεω ως φυσικό περιφερειακό πάρκο. Αλλιώς, λυπάμαι, κάνετε κάτι πολύ παραπάνω από το απλά να κλείνετε το μάτι στους καταπατητές. Είναι αδιανόητο ότι ήρθατε εδώ πέρα να μας πείτε τα ίδια που είχε δεσμευτεί ο κ. Οικονόμου το 2019, χωρίς να μας πείτε τι κάνατε εσείς αυτά τα δυόμισι χρόνια. Προφανώς είναι χαρούμενοι οι καταπατητές από την απάντησή σας.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Σκρέκα, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Δεν ξέρω τι σχέση έχουν οι καταπατητές με την αναβάθμιση τελικά, δηλαδή το ιδιοκτησιακό καθεστώς, τι σχέση έχει τελικά. Οι καταπατητές είναι κάτι το οποίο είναι ανεξάρτητο. Είναι παραβάτες, έχουν παραβατική συμπεριφορά και φυσικά δεν επιτρέπεται να κάνουν τίποτα και εμείς παρακολουθούμε, όχι μόνο στο Αιγάλεω, αλλά παντού, σε όλα τα δημόσια κτήματα. Τι σχέση έχει αυτό με αυτό που προσπαθούμε να κάνουμε εδώ δεν μπορώ να καταλάβω.

Πού εμπλέκονται οι καταπατητές αυτήν τη στιγμή; Εσείς ρωτήσατε τι πρόκειται να κάνουμε και αν πρόκειται να το αναβαθμίσουμε, αν πρόκειται να αναπλάσουμε την περιοχή, αν πρόκειται να παραδοθεί στους πολίτες, ώστε να βελτιώσουμε το περιβάλλον διαβίωσής τους. Είναι ανεξάρτητο το ένα με τα άλλα. Δεν ξέρω πώς τα μπερδέψατε.

Εμείς έχουμε κάνει πολλά πράγματα εδώ και ενάμισι - δύο χρόνια, κύριε συνάδελφε, σε ό,τι αφορά την προστασία των δασών, σε ό,τι αφορά τα χρήματα τα οποία έχουν αξιοποιηθεί, για να προχωρήσουμε σε έργα καθαρισμού, σε έργα δασοπροστασίας, ώστε να βοηθήσουμε και να προστατεύσουμε τα δασικά οικοσυστήματα από τη μεγάλη απειλή που λέγεται κλιματική κρίση και κλιματική αλλαγή.

Μέσα σε αυτό το πλαίσιο εδράζεται και η τεράστια διοικητική μεταρρύθμιση που κάναμε. Η δική μας Κυβέρνηση το έκανε, δεν το έκαναν οι προηγούμενες κυβερνήσεις. Μεταφέραμε τις δασικές υπηρεσίες, ώστε να είναι κάθετες κάτω από μία δομή, να υπάρχει ενιαία διαχείριση, ενιαίος συντονισμός και ενιαία λειτουργία, ώστε να είναι αποτελεσματικότερος ο τρόπος συμπεριφοράς και λειτουργίας τους. Και νομίζω ότι ήδη έχουμε πάρα πολύ καλά αποτελέσματα. Φάνηκε κατ’ αρχάς και μέσα από τον θεσμό αναδόχου αποκατάστασης και αναδάσωσης, τον οποίο εισαγάγαμε. Δεν τον ψηφίσατε εσείς αυτόν το θεσμό. Εμείς τον ψηφίσαμε ως Κυβέρνηση και δίνουμε τη δυνατότητα σε εκείνους που πραγματικά θέλουν να συμβάλουν μέσα από ένα αίσθημα κοινωνικής εταιρικής ευθύνης, μέσα από ένα αίσθημα αλληλεγγύης και κοινωνικής προσφοράς, να μπορούν να συμβάλουν με τρόπο που γρήγορα θα αξιοποιούν αυτό το οποίο θέλουν να δώσουν μέσα από το περίσσευμα της ψυχής τους, με τρόπο που δεν περνάει μέσα από τις γραφειοκρατικές αγκυλώσεις και διαδικασίες του κράτους, όπως έχετε δίκιο ότι συμβαίνει σε ό,τι αφορά τη μελέτη των 124.000 ευρώ που έχει εγκριθεί από το Πράσινο Ταμείο και που επίκειται τώρα η ολοκλήρωση της επιλογής του αναδόχου. Βλέπετε πόσο καιρό διαρκεί μια διαδικασία. Εσείς το διαπιστώνετε στην ερώτησή σας.

Εμείς όλα αυτά ερχόμαστε και τα κόβουμε ως γόρδιο δεσμό και το κάνουμε μέσα από τη σύμπραξη δημοσίου και ιδιωτικού τομέα, ώστε ο ιδιωτικός τομέας να μπορέσει να συμβάλει και να προσφέρει κοινωνικό έργο προς όφελος των συμπολιτών μας και προς όφελος του δημοσίου συμφέροντος. Αυτά κάνουμε εμείς.

Να θυμίσω ότι μετά τις καταστροφικές περσινές πυρκαγιές κατασκευάστηκαν πάνω από δυόμισι χιλιάδες χιλιόμετρα κορμοδεμάτων και κλαδοπλεγμάτων και κορμοφραγμάτων σε όλη την Ελλάδα μέσα από το θεσμό του αναδόχου αναδάσωσης και αποκατάστασης υπό την έγκριση των μελετών από τα οικεία δασαρχεία και υπό την επίβλεψη των στελεχών της Δασικής Υπηρεσίας, αυτών των εμπείρων αλλά λιγοστών, που εμείς θέλουμε βεβαίως να στηρίξουμε από εδώ και πέρα με νέες προσλήψεις, με εξειδίκευση των εργαζομένων μέσα από την εκπαίδευση. Αυτά γίνανε επί δικής μας Κυβέρνησης.

Μέχρι τώρα οφείλω να πω ότι έχουμε πενήντα εκατομμύρια ευρώ καταρχήν μέσα από το Ταμείο Ανάκαμψης και Ανθεκτικότητας και τα χρήματα από την Ευρωπαϊκή Ένωση, για να προχωρήσουμε στο Εθνικό Σχέδιο Αναδάσωσης και το σχέδιο προστασίας δασών εξειδικευμένα. Συνολικά 200 εκατομμύρια ευρώ θα χρησιμοποιήσουμε, για να αναδασώσουμε σχεδόν διακόσιες χιλιάδες στρέμματα, πάνω από εκατόν εξήντα χιλιάδες στρέμματα σε όλη την Ελλάδα. Βεβαίως, ένα κομμάτι από αυτά θα αφιερωθεί, για να προστατέψουμε τα δασικά οικοσυστήματα μέσα από δράσεις αντιπυρικής προστασίας σε προτεραιοποιημένες περιοχές, με στόχο τη θωράκισή τους απέναντι σε αυτό που σας είπα από την κλιματική κρίση. Μέσα σε αυτά, το έτος 2022 περιλαμβάνονται η σύνταξη μελετών και η υλοποίηση έργων καθαρισμού δασών και δασικών εκτάσεων, συντηρήσεις δασικού οδικού δικτύου και αντιπυρικών ζωνών καθώς και γενικότερα έργων πρόληψης σε περιοχές, που είτε ήδη υπάρχουν είτε συμπληρώνουμε και υλοποιούμε μέσα από τις αντίστοιχες μελέτες των αρμόδιων δασικών υπηρεσιών.

Έχουμε, επίσης, επιλέξει τριάντα οκτώ περιοχές της ελληνικής επικράτειας για μελέτες κατάρτισης σχεδίων αντιπυρικής προστασίας. Επίσης, με σχετική απόφαση του Υπουργείου Οικονομικών πραγματοποιήθηκε η δέσμευση επιπλέον 22 εκατομμυρίων ευρώ, με σκοπό να πραγματοποιηθούν στοχευμένα αντιπυρικά έργα και εργασίες σε περιαστικά δάση, άλση και πάρκα της Αττικής, μεταξύ των οποίων και στις ζώνες των ορέων Αιγάλεω και Ποικίλου στα δυτικά του Λεκανοπεδίου. Αυτά έχουμε κάνει εμείς -δεν είναι μόνο εκείνη η μελέτη των 124.000 ευρώ στην οποία αναφέρεστε και που βέβαια, δεν έχει προσδιοριστεί το ποσό, εντάχθηκε το προηγούμενο διάστημα- ώστε με αυτόν τον τρόπο να μπορούμε να στηρίξουμε και αυτές τις περιοχές.

Μια από τις τρεις μελέτες αφορούν περιοχή αρμοδιότητας του Δασαρχείου Αιγάλεω μέσα από τα χρήματα τα οποία έχουμε αξιοποιήσει από τα ευρωπαϊκά ταμεία. Αυτή είναι η δικιά μας προτεραιοποίηση των περιοχών αυτών που όλοι αναγνωρίζουμε ότι θα πρέπει πρωτίστως να προστατευθούν και να αναπλαστούν και να αναβαθμιστούν προς όφελος –επαναλαμβάνω- των κατοίκων της δυτικής Αττικής.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε και εμείς. Καλή συνέχεια, κύριε Αρσένη.

Προχωρούμε στην τρίτη με αριθμό 898/11-7-2022 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδος κ. Εμμανουήλ Συντυχάκη προς τον Υπουργό Περιβάλλοντος και Ενέργειας, με θέμα: «Ακύρωση των σχεδιασμών για ορυχείο γύψου στο Στόμιο του Δήμου Κισσάμου Χανίων».

Έχετε τον λόγο για δύο λεπτά, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, ο σχεδιασμός λειτουργίας γυψωρυχείου της εταιρίας «Ελληνικά Βιομηχανικά Ορυκτά» στο Στόμιο του Δήμου Κισσάμου έχει προκαλέσει δίκαια τις αντιδράσεις των κατοίκων και των φορέων της περιοχής. Οι επενδύσεις αυτές μέσα σε δημόσια δασική έκταση που είναι κάτι λιγότερο από 250.000 τετραγωνικά μέτρα και σε μικρή απόσταση από την περιοχή «NATURA» του Λαφονησίου, επιπλέον σε μια περιοχή με διάσπαρτα μεταβυζαντινά και άλλα μνημεία, έρχεται σε σύγκρουση με τις χρήσεις γης, που είναι αγροτική γη υψηλής παραγωγικότητας, ενώ θα αποβεί καταστροφική για την επιβίωση των μικρών αυτοαπασχολούμενων στον τουρισμό, θα επιφέρει τεράστια περιβαλλοντική καταστροφή και κοινωνικές και οικονομικές συνέπειες στη ζωή των κατοίκων.

Η Επιτροπή Περιβάλλοντος της περιφέρειας στη συνεδρίαση της 10ης Μαρτίου 2022 καταψήφισε κάτω από λαϊκή πίεση τη μελέτη περιβαλλοντικών επιπτώσεων για λειτουργία του γυψωρυχείου που θα οδηγήσει στην υποβάθμιση της ζωής των κατοίκων. Τα προβλήματα που θα προκαλέσουν οι συγκεκριμένες δραστηριότητες επιβεβαιώνει και η αρμόδια υπηρεσία της περιφέρειας, που διαπιστώνει τις κραυγαλέες παρατυπίες στη μελέτη και επισημαίνει τις συνέπειες.

Οι σχεδιασμοί, όμως, που κάνουν από κοινού εσείς ως Κυβέρνηση και οι επενδυτές για τη συγκεκριμένη επένδυση συνεχίζονται κανονικά, με την Αποκεντρωμένη Διοίκηση Κρήτης, η οποία θα αποφασίσει για την ΜΠΕ, να έχει ήδη χορηγήσει εγκρίσεις διενέργειας ερευνητικών εργασιών, ενώ θεωρεί το ΣΧΟΟΑΠ του τέως Δήμου Ιναχωρίου σύμφωνα με το οποίο θα επιτρέπεται η ανάπτυξη εξορυκτικών δραστηριοτήτων στη συγκεκριμένη περιοχή, ως γεγονός μελλοντικό και αβέβαιο και δεν λαμβάνεται υπ’ όψιν για τη διαδικασία έγκρισης.

Ανησυχία προκαλεί το γεγονός ότι οι τρεις ειδικές διοικητικές προσφυγές του Δημοτικού Συμβουλίου Κισσάμου ενώπιον του Υπουργείου Περιβάλλοντος και Ενέργειας απορρίφθηκαν ως αβάσιμες. Ευθύνες βαραίνουν και την Περιφέρεια Κρήτης, διότι η έκταση στο Στόμιο προσφέρεται για επιχειρηματικές επενδύσεις, αφού με το Αναθεωρημένο Περιφερειακό Χωροταξικό Κρήτης είναι θεσμοθετημένη ως «εκτεταμένες περιοχές επιφανειακής εξόρυξης γύψου».

Ο σχεδιασμός, λοιπόν, κεντρικού και τοπικού κράτους έχει ως γνώμονα το κέρδος -αυτό αποδεικνύεται- θυσιάζοντας το περιβάλλον και τις ανάγκες των κατοίκων για τα κέρδη των επιχειρηματικών ομίλων. Απόδειξη είναι όλο το νομοθετικό αντιπεριβαλλοντικό πλαίσιο που έχουν διαμορφώσει διαχρονικά όλες οι κυβερνήσεις.

Ο λαός, λοιπόν, της Κισσάμου όχι μόνο διεκδικεί να σταματήσει κάθε ενέργεια έρευνας και εξόρυξης γύψου στην ευρύτερη περιοχή του Στομίου, αλλά να υπάρξει ανασχεδιασμός για την κάλυψη των λαϊκών αναγκών με έργα υποδομής, μέτρα στήριξης της μικρής αγροτοκτηνοτροφίας και της ήπιας τουριστικής ανάπτυξης, ενίσχυση των αυτοαπασχολούμενων μικρών καταλυματιών, των εργαζομένων στον τουρισμό - επισιτισμό.

Σας ρωτάμε, λοιπόν, κύριε Υπουργέ:

Ποια μέτρα προτίθεται να πάρει η Κυβέρνηση, ώστε να σταματήσει κάθε ενέργεια έρευνας και εξόρυξης βιομηχανικού ορυκτού στην ευρύτερη περιοχή του Στομίου, ώστε να διασφαλίζεται η υγεία των κατοίκων και η προστασία του φυσικού και πολιτιστικού περιβάλλοντος;

Ταυτόχρονα, θα εκδοθούν τα προεδρικά διατάγματα που ακόμη εκκρεμούν και τα οποία ορίζουν τα της προστασίας της περιοχής «NATURA» του Λαφονησίου;

Επιπλέον, τι μέτρα προτίθεται να πάρει η Κυβέρνηση για τα αναγκαία έργα υποδομών και για να στηριχθεί το εισόδημα των κατοίκων της περιοχής σύμφωνα με τις λαϊκές ανάγκες και τα αιτήματα των κατοίκων;

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε συνάδελφε. Θα σας απαντήσει ο Υπουργός Περιβάλλοντος και Ενέργειας κ. Σκρέκας.

Κύριε Σκρέκα, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Επιτρέψτε μου, κύριε Πρόεδρε, να αναφέρω το ιστορικό της περιοχής. Στην περιοχή προβλέπεται η εξορυκτική δραστηριότητα από το παλαιότερο αλλά και το πλέον πρόσφατο περιφερειακό χωροταξικό πλαίσιο, το οποίο είχε εγκριθεί το 2007, επί προηγούμενης κυβέρνησης. Οι μελέτες και τα σχεδιαγράμματα του παλαιού ΣΧΟΟΑΠ της περιοχής, που έχουν εγκριθεί από τις αρμόδιες επιτροπές, δεν έχουν δεσμευτικότητα, όπως γνωρίζετε, γιατί το ΣΧΟΟΑΠ ακόμη δεν έχει εγκριθεί, είναι χρόνια στο συρτάρι του δήμου, που παρεμπιπτόντως, όπως είπατε εσείς, αντιτίθεται στο έργο. Άρα, από τη μια αντιτίθεται στο έργο, από την άλλη δεν εγκρίνει το ΣΧΟΟΑΠ. Και βεβαίως δεν μπορεί το ΣΧΟΟΑΠ να δεσμεύσει τον υπερκείμενο χωροταξικό σχεδιασμό, που πρέπει να τον εξειδικεύσουν, αν θέλουν να πετύχουν κάτι, αντί να τον αντιστρατεύονται.

Οπότε, η αποκεντρωμένη διοίκηση είναι υποχρεωμένη, εφόσον πληρούνται οι νόμιμοι όροι, να χορηγεί τις ζητούμενες εγκρίσεις στην περιοχή για την ανάπτυξη ερευνητικών, προς το παρόν, και μόνο δραστηριοτήτων. Δεν έχουμε εξόρυξη. Η ερώτησή σας μιλάει για εξορύξεις. Δεν έχουμε εξορύξεις, κύριε συνάδελφε. Έχουμε ερευνητικές δράσεις, διεργασίες, έρευνες, ερευνητικές γεωτρήσεις. Και βέβαια ο νόμος εξασφαλίζει την προστασία του περιβάλλοντος και την ασφάλεια και την υγεία των εργαζομένων και των περιοίκων.

Για τις τρεις αρχικές εγκρίσεις για ερευνητικές εργασίες στην περιοχή που έληξαν το ’21 εκκρεμεί ακόμη η δίκη στο Συμβούλιο της Επικρατείας, η οποία έχει προσδιοριστεί για 19 Οκτωβρίου του ’22, για αυτές που έχουν λήξει ήδη, τις αρχικές εγκρίσεις. Δηλαδή υπήρχαν τρεις εγκρίσεις για τρεις περιοχές, οι οποίες έληξαν, και βεβαίως ακόμη εκκρεμεί η δίκη στο ΣτΕ. Για τις άλλες τρεις νεότερες εγκρίσεις για εκτάσεις για τις περιοχές με αριθμούς «τέσσερα», «πέντε» και «έξι» που χορηγήθηκαν αντίστοιχες άδειες ερευνητικών εργασιών το ’21, μέχρι τώρα δεν υπάρχει κάποια νομική αντίδραση, πέρα από την αρνητική γνώμη, όπως είπατε, του δήμου. Εν τω μεταξύ, οι τρεις αρχικές εγκρίσεις ερευνητικών εργασιών χορηγήθηκαν για δύο έτη. Δεν ακολουθήθηκε η διαδικασία της απευθείας μισθώσεως των εν λόγω δημοσίων εκτάσεων από την Αποκεντρωμένη Διοίκηση Κρήτης προς την εταιρεία διότι δεν είχε ξεκινήσει η σχετική περιβαλλοντική αδειοδότηση εξορυκτικής δραστηριότητας. Άρα, στο επόμενο στάδιο εκκρεμεί η περιβαλλοντική αδειοδότηση για αυτές τις αρχικές εκτάσεις όπου εντοπίστηκε γύψος. Για τις εκτάσεις αυτές, όπου έπειτα προχώρησε η διαδικασία και συστήθηκε η περιβαλλοντική αδειοδότηση, είχαν γνωμοδοτήσει θετικά σχεδόν το σύνολο των αρμοδίων υπηρεσιών, Εφορεία Αρχαιοτήτων, Υπηρεσία Νεωτέρων Μνημείων, Τεχνική Υπηρεσία Περιφερειακής Ενότητας Χανίων, Διεύθυνση Υδάτων Χανίων και λοιπά, πλην των τοπικών φορέων μόνο, του δήμου, δηλαδή του δημοτικού συμβουλίου επί της ουσίας, και της περιφέρειας.

Όμως, τελικά οι σχετικές μελέτες περιβαλλοντικών επιπτώσεων είναι ακόμη στο στάδιο της δημόσιας διαβούλευσης. Και φυσικά καλούνται σε αυτό το στάδιο να υποβάλουν παρατηρήσεις και ενστάσεις όσοι θεσμικά έχουν την αρμοδιότητα να το κάνουν. Άρα δεν υπάρχει ακόμα περιβαλλοντική αδειοδότηση και δεν γίνονται, όπως είπα, εξορύξεις στην περιοχή. Σε αντίθεση, βεβαίως, με ό,τι συνέβαινε τις δεκαετίες του ’60 και του ’70 στην εν λόγω περιοχή. Αυτή η περιοχή, όπως γνωρίζετε, είχε εξορυκτική δραστηριότητα. Η περιοχή είναι βεβαίως δασική, αλλά δεν είναι ένα «NATURA».

Τώρα, για την ευαίσθητη περιοχή της Ελαφονήσου που αναφέρετε, φυσικά και δεν παραβλάπτονται -πάντως σίγουρα όχι την ώρα που μιλάμε- γιατί απλούστατα δεν υπάρχει σχετική δραστηριότητα στην περιοχή.

Για τα υπόλοιπα, κύριε Πρόεδρε, θα συνεχίσω στη δευτερολογία μου.

**ΠΡΟΕΔΡΕΥΩΝ (Απόστολος Αβδελάς):** Κύριε Συντυχάκη, έχετε τον λόγο για δύο λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατ’ αρχάς να σας πω για τον περιφερειακό σχεδιασμό, κύριε Υπουργέ. Τον περιφερειακό σχεδιασμό, εσείς τον έχετε ψηφίσει στο περιφερειακό συμβούλιο, εννοώ η Νέα Δημοκρατία, μαζί με τον ΣΥΡΙΖΑ και το ΠΑΣΟΚ - ΚΙΝΑΛ. Ξέρετε, είναι τρικομματική η περιφερειακή αρχή. Πυρ Λακεδαιμονίων! Όμως, σε κάθε περίπτωση η πρωτολογία σας ήταν ένα «ήξεις, αφήξεις»! Και όποιος δεν θέλει, λέει, να ζυμώσει, όχι δέκα μέρες αλλά αιώνες κοσκινίζει! Γιατί περί αυτού πρόκειται! Ακούμε: «Δεν έχουμε εξορύξεις», «Είμαστε στη φάση των ερευνών» και «Δεν το επιτρέπει το ένα, αλλά το επιτρέπει το άλλο», «Ναι μεν δασική έκταση, αλλά δεν ανήκει στη «NATURA».

Λοιπόν, για να μην κοροϊδευόμαστε, κύριε Υπουργέ, αυτό που θέτουμε, αυτό που θέτει ο λαός της περιοχής είναι να ακυρωθεί όλη η διαδικασία που μας αναλύσατε στην πρωτολογία. Αυτή πρέπει να ακυρωθεί γιατί είναι διάτρητη, με βάση ακόμα και το δικό σας νομοθετικό πλαίσιο. Και αυτό γιατί; Διότι:

Πρώτον, γιατί επιχειρείται να περάσει με τρεις διαφορετικές αιτήσεις ένα έργο που στην ουσία είναι ενιαίο και πιάνει αθροιστικά ως μία συνολική έκταση 677,43 στρεμμάτων που σε αυτή την περίπτωση το έργο θα κατατασσόταν στην κατηγορία «Α1», λιγότερο των διακοσίων πενήντα στρεμμάτων. Δηλαδή, πέφτει στα μαλακά, σε σχέση με τους περιορισμούς που τίθενται.

Δεύτερον, δεν περιλαμβάνει καθόλου η μελέτη περιβαλλοντικών επιπτώσεων τα λιμενικά έργα, για τα οποία οι ψαράδες διαμαρτύρονται, διότι προφανώς θα τους καταστρέψει. Θα έχουμε μεγάλη θαλάσσια καταστροφή στον θαλάσσιο κόσμο, στα ψάρια. Αυτές λοιπόν οι λιμενικές υποδομές είναι στη θαλάσσια περιοχή του δικτύου «NATURA 2000». Και γι’ αυτόν τον λόγο θα έπρεπε να είναι στην «Κατηγορία 1» και να είχε κατατεθεί στη ΔΙΠΑ του Υπουργείου Ενέργειας.

Τρίτον, στη μελέτη περιβαλλοντικών επιπτώσεων αναφέρεται ότι για τις ανάγκες του έργου θα χρησιμοποιηθεί νερό από νόμιμα λειτουργούσες γεωτρήσεις της περιοχής. Ωστόσο, οι αρδευτικές ανάγκες της περιοχής, μετά την καταστροφή των δεξαμενών Χρυσοσκαλίτισσας και Αγίων Θεοδώρων, οι οποίες ακόμα εκκρεμούν για να τις φτιάξετε -δηλαδή το γιοφύρι της Άρτας!-, ικανοποιούνται ως επί το πλείστον από τα αποθέματα των Πλοκαμιανών και των Περιβολίων με σοβαρά θέματα επάρκειας κατά τους καλοκαιρινούς μήνες. Η ίδια η μελέτη καταδεικνύει ότι στην περιοχή δεν υπάρχουν αξιόλογες υπόγειες υδροφορίες από άποψη ποσοτήτων νερού. Άρα τίθεται εύλογα το ερώτημα: Από ποια γεώτρηση θα τροφοδοτηθεί το λατομείο για να καλύψει τις αυξημένες του ανάγκες όταν θα γίνουν;

Τέταρτον, η σκόνη! Αντιλαμβάνεστε ότι ένα ορυχείο σηκώνει σκόνη. Η σκόνη καταστρέφει. Καταστρέφει αγροτικές καλλιέργειες. Καταστρέφει τα μελίσσια. Και για τη σκόνη υπάρχει πονηριά στη μελέτη περιβαλλοντικών επιπτώσεων. Για να υπολογίσουν τη σκόνη έχουν στηριχθεί -πού στηρίχθηκαν;- στον μετεωρολογικό σταθμό της Σούδας, δηλαδή βόρεια της Κρήτης, που όμως δεν έχει καμμία σχέση με τις πραγματικές συνθήκες των δυτικών ακτών της Κρήτης. Μιλάμε τώρα εδώ για αλχημείες, για ταχυδακτυλουργίες! Δεδομένου ότι, όπως άλλωστε και η μελέτη αναγνωρίζει, η παραγωγή σκόνης είναι από τις πιο βασικές επιβαρύνσεις της δραστηριότητας στην περιοχή, η υπηρεσία θεωρεί ότι θα έπρεπε η μελέτη να είναι σαφής ως προς το ποια γεώτρηση θα χρησιμοποιηθεί και τα χαρακτηριστικά αυτής. Θα έπρεπε να αποδεικνύεται, δηλαδή, ότι η χρήση της δεν θα είναι σε βάρος των ήδη αδειοδοτημένων χρήσεων.

Για όλα αυτά, λοιπόν, και για τον λόγο ότι είναι διάτρητες όλες οι διαδικασίες που έγιναν μέχρι τώρα, πρέπει να τις ακυρώσετε εδώ και τώρα. Η απαίτηση των κατοίκων της περιοχής είναι να πάρει άλλα χαρακτηριστικά η ανάπτυξή της εκεί, που να ικανοποιεί τις δικές τους ανάγκες. Είναι ένας καταπληκτικός τόπος. Δεν ξέρω αν έχετε πάει ποτέ; Είναι από τους πιο ωραίους φυσικούς τόπους που έχουμε δει ποτέ, που έχουμε γνωρίσει. Θα καταστραφεί αυτή η περιοχή; Αυτή είναι η πράσινη ανάπτυξη; Τι πράσινη; Κατάμαυρη είναι! Ανεμογεννήτριες! Φωτοβολταϊκά! Γυψωρυχεία! Γιατί; Διότι πρέπει να επενδύσουν οι μεγάλοι όμιλοι. Λοιπόν, είναι ταξικό το ζήτημα. Τι να κάνουμε; Είναι πολιτικό και ταξικό το ζήτημα.

Είστε από εκεί και είμαστε από εδώ, κύριε Υπουργέ! Από αυτή την άποψη είμαστε μαζί με τους αγροτικούς συλλόγους, είμαστε μαζί με τους συνεταιρισμούς του Πλατάνου, της Χρυσοσκαλίτισσας, των Φαλασάρνων, με τον Σύλλογο Αλιέων Κισάμου, με όλους τους τοπικούς φορείς που έχουν πάρει πρωτοβουλία, με όσους κινητοποιούνται. Ο αγώνας τους θα φέρει αποτέλεσμα, κύριε Υπουργέ. Εσείς θα είστε εκτεθειμένοι και θα καθίσετε, φυσικά, στο εδώλιο της λαϊκής ετυμηγορίας.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Σκρέκα, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Τώρα, από πού προέκυψαν οι ανεμογεννήτριες με τον γύψο και τα φωτοβολταϊκά; Δεν μπορώ να καταλάβω! Οι ανεμογεννήτριες και τα φωτοβολταϊκά τι σχέση έχουν με τον γύψο;

**ΕΜΑΝΝΟΥΗΛ ΣΥΝΤΥΧΑΚΗΣ:** Είστε έξυπνος άνθρωπος, κύριε Υπουργέ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Να μην κάνουμε ανεμογεννήτριες! Να μην κάνουμε φωτοβολταϊκά!

**ΕΜΑΝΝΟΥΗΛ ΣΥΝΤΥΧΑΚΗΣ:** Καταστροφή το ένα, καταστροφή και το άλλο!

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Να εισάγουμε φυσικό αέριο από τη Ρωσία ή να εξορύσσουμε λιγνίτη και να τον καίμε στα φουγάρα ή να εισάγουμε πετρέλαιο -ξέρετε από πού- και να το καίμε στα πετρελαϊκά εργοστάσια της Κρήτης;

Ντουμάνι τα φουγάρα στην Κρήτη από το πετρέλαιο και το ντίζελ και το μαζούτ, τα οποία αξιοποιούνε για να παράγουν ηλεκτρική ενέργεια. Να μη βάλουμε ανεμογεννήτρια. Να μη βάλουμε μια καθαρή ενέργεια. Να μη βάλουμε ένα φωτοβολταϊκό. Να μην αξιοποιήσουμε τον ήλιο της Ελλάδας. Να μην αξιοποιήσουμε το άπλετο αιολικό δυναμικό που, παρεμπιπτόντως, κοστίζει πέντε φορές φθηνότερα από το να εισάγουμε πετρέλαιο ή να εισάγουμε φυσικό αέριο και να το καίμε για να παράγουμε ηλεκτρική ενέργεια, όταν έχουμε ήλιο άπλετο και δωρεάν. Απλά πρέπει μόνο να τον αξιοποιήσουμε. Τι σχέση έχουν τώρα τα φωτοβολταϊκά και οι ανεμογεννήτριες πραγματικά με τον γύψο;

Δεύτερον, να κάνω μία ερώτηση; Συγγνώμη, η Κυβέρνηση θα αποφασίσει και θα εγκρίνει τη μελέτη περιβαλλοντικών επιπτώσεων στην εν λόγω περιοχή; Η αποκεντρωμένη περιφέρεια θα το κάνει. Τι έχει κάνει ο δήμος; Έχει εξειδικεύσει το ΣΧΟΑΠ; Έχει εκπονήσει το γενικό πολεοδομικό σχέδιο; Έχει προσδιορίσει ποιες είναι οι χρήσεις που θέλει να αναπτυχθούν στην περιοχή, για να βοηθήσει την αύξηση του βιοτικού επιπέδου, την αξιοποίηση των φυσικών πόρων, τη βιώσιμη και διατηρήσιμη αξιοποίηση, την προσέλκυση τουριστών; Τα έχει κάνει όλα αυτά ο δήμος; Δεν έχει κάνει τίποτα ο δήμος. Εγώ σας ρωτάω, τι έχει κάνει ο δήμος; Έρχεστε εδώ και λέτε «ο δήμος, ο δήμος», για πείτε μου, έχει κάνει κάτι από αυτά που προβλέπεται από το νομοθετικό πλαίσιο; Τίποτα δεν έχει κάνει. Απλά λέει κάτι και φωνάζει. Μα, δεν γίνεται, είναι δήμος! Έχει δυνατότητα, έχει αρμοδιότητες, έχει ευθύνες, προβλέπεται από το νομοθετικό πλαίσιο.

**ΕΜΜΑΝΟΥΗΛ ΣΥΝΤΥΧΑΚΗΣ:** Δικός σας είναι. Στην κ. Μπακογιάννη να το πείτε.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Το λέω επειδή αναφέρεστε στον δήμο. Εγώ δεν έχω τίποτα με τον δήμαρχο, είναι αξιαγάπητος άνθρωπος και θα τον βοηθήσουμε σε ό,τι κι αν κάνει και θα τον στηρίξουμε ως κεντρική κυβέρνηση. Θα τον βοηθήσουμε να προχωρήσει σε αναπλάσεις, θα τον βοηθήσουμε να προχωρήσει στα απαραίτητα έργα υποδομής, για να μπορέσει να δημιουργήσει βιώσιμες συνθήκες υποστήριξης και υποδοχής τουριστών και επισκεπτών να έρχονται κάθε χρόνο. Να γίνεται ορθή η αξιοποίηση των φυσικών πόρων, του νερού που έχουμε, να προστατεύσουμε τις θάλασσές μας, το περιβάλλον μας, τα δασικά μας οικοσυστήματα. Αυτά κάνουμε εμείς, συγκεκριμένα.

Βέβαια, δεν προστατεύεις το περιβάλλον όταν καις λιγνίτη. Δεν προστατεύεις το περιβάλλον όταν εισάγεις πετρέλαιο. Δεν προστατεύεις ούτε την οικονομία και δεν προστατεύεις ούτε τους πολίτες, όταν εισάγεις πετρέλαιο πανάκριβα και φυσικό αέριο ακόμα πιο ακριβά, για να παράγεις ηλεκτρική ενέργεια. Γι’ αυτό λέμε γρήγορα ΑΠΕ. Και πού μπορούν να γίνουν οι ΑΠΕ; Εκεί που έχει άνεμο.

Ήμουν στην Κρήτη πριν λίγες ημέρες, πανέμορφος τόπος. Θέλω να τον βοηθήσουμε, να λέει η Κρήτη ότι εμείς παράγουμε ηλεκτρική ενέργεια από ανανεώσιμες πηγές. Το λέει και η λέξη: «ανανεώσιμες». Δεν εξαντλούνται ποτέ, δεν εξορύσσονται από το υπέδαφος, δεν καταστρέφουμε τη Γη, δεν καταστρέφουμε τον πλανήτη. Προστατεύουμε το περιβάλλον για τις επόμενες γενιές. Ανανεώσιμες πηγές! Το λέει και η λέξη. Για ποιον λόγο είσαστε αντίθετοι με αυτό;

Τώρα, επί της ουσίας, υπάρχουν αυτή τη στιγμή δραστηριότητες στην περιοχή; Υπάρχουν ερευνητικές δραστηριότητες; Υπάρχουν εξορυκτικές δραστηριότητες; Δεν υπάρχουν. Είναι σε ένα στάδιο αδειοδοτικής διαδικασίας, περιβαλλοντικής αδειοδότησης για να το πω πιο σωστά. Υπάρχει η διαβούλευση με τους τοπικούς φορείς, υπάρχουν οι αρμόδιες υπηρεσίες του Α΄ και του Β΄ βαθμού Τοπικής Αυτοδιοίκησης οι οποίοι θα γνωματεύσουν. Αυτοί είναι υπεύθυνοι και αρμόδιοι εκ του νόμου και θα το κάνουν. Δεν γνωρίσουν αυτοί τον τόπο τους καλύτερα από εμάς;

Νομίζω, λοιπόν, ότι είναι μία ερώτηση προσχηματικού χαρακτήρα, γιατί επί της ουσίας δεν έχουμε καμμία δραστηριότητα αυτή τη στιγμή να λαμβάνει χώρα εκεί. Είναι ο φόβος. Για να μην υπάρχει ο φόβος, καλό είναι αυτοί που είναι υπεύθυνοι να αναλάβουν δράση, διότι υπεύθυνοι-ανεύθυνοι δεν υπάρχουν. Και πρέπει να καταλάβουν κάποιοι όταν ιδίως εκλέγονται από τον λαό ότι έχουν ευθύνη απέναντι στον λαό και στους συμπολίτες τους που τους εκλέγουν.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Καλή συνέχεια και στους δύο.

Προχωρούμε στην τελευταία για σήμερα ερώτηση, η οποία είναι η δεύτερη με αριθμό 881/6-7-2022 επίκαιρη ερώτηση δευτέρου κύκλου του Βουλευτή Ροδόπης του Κινήματος Αλλαγής κ. Ιλχάν Αχμέτ προς τον ΥπουργόΑγροτικής Ανάπτυξης και Τροφίμων, με θέμα: «Αναγκαία η αύξηση του προϋπολογισμού για το πρόγραμμα νέων αγροτών - 7,2 εκατομμύρια ευρώ υπολείπονται για την Περιφέρεια Ανατολικής Μακεδονίας - Θράκης».

Κύριε Αχμέτ, καλησπέρα σας και καλή εβδομάδα. Έχετε δύο λεπτά για το ξεκίνημά σας.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Κατ’ αρχάς θέλω να ευχαριστήσω τον Υπουργό που βρίσκεται εδώ πέρα και θέλω να είμαι δίκαιος σε αυτό, καθώς η παρούσα Κυβέρνηση -το έχω πει πολλές φορές- όντως έρχεται και απαντάει στις επίκαιρες ερωτήσεις σε σύγκριση με την προηγούμενη κυβέρνηση.

Κύριε Υπουργέ, αυτό το θέμα για την ανάγκη αύξησης του προϋπολογισμού για τους νέους αγρότες έχει συζητηθεί στην Ολομέλεια αυτή και με άλλους συναδέλφους και με εσάς ίσως, αλλά και με τον κ. Γεωργαντά. Κάθε περιφέρεια φυσικά καλά κάνει και διεκδικεί περισσότερους πόρους. Το αντικείμενο που θα συζητήσουμε σήμερα με δύο απλά λόγια είναι η Περιφέρεια Ανατολικής Μακεδονίας και Θράκης και η Θράκη.

Στη Θράκη -το αναφέρω για τα στοιχεία, να μας ακούσουν και οι συμπολίτες μας- κατατέθηκαν χίλιες τετρακόσιες εξήντα αιτήσεις, δηλαδή χίλια τετρακόσια εξήντα νέα παιδιά θέλησαν να γίνουν αγρότες. Ο προϋπολογισμός ήταν γύρω στα 52 εκατομμύρια ευρώ. Διατέθηκαν 45 εκατομμύρια, με αποτέλεσμα χίλια διακόσια έντεκα άτομα να ενταχθούν. Δηλαδή εκατόν ενενήντα ένα άτομα δεν μπόρεσαν να ενταχθούν, παρ’ όλο που πληρούν τις προϋποθέσεις. Απαιτούνται άλλα 7 εκατομμύρια.

Εμείς, αφού ερευνήσαμε το θέμα, λέμε ότι μπορεί αυτά τα χρήματα να διατεθούν από τα ΠΑΑ, που υπάρχουν ακόμα αδιάθετοι πόρους και δεν έχουν λειτουργήσει και όπως φαίνεται δεν θα προλάβουν να προκηρυχθούν αυτά, προκειμένου να καλύψουν.

Κύριε Υπουργέ, εδώ η Βουλή έκανε μια ολόκληρη διακομματική επιτροπή με πρωτοβουλία της Κυβερνήσεως, με Πρόεδρο την Ντόρα Μπακογιάννη και όλα τα κόμματα συμμετείχαμε σε αυτή τη διακομματική επιτροπή. Εκδόθηκε ένα ολόκληρο πόρισμα το οποίο συζητήθηκε εδώ μέσα στη Βουλή και η ελληνική Βουλή ασχολήθηκε με αυτό πάνω από ενάμιση χρόνο. Μάλιστα αποφασίστηκε να γίνει και μια επιτροπή παρακολούθησης των πορισμάτων της διακομματικής επιτροπής.

Όπως θα ξέρετε, κύριε Υπουργέ, στη διακομματική επιτροπή υπάρχει σαφής γνωμάτευση προς εσάς για τον πρωτογενή τομέα. Βέβαια, το πόρισμα δεν είναι εκτελεστό, αλλά είναι μια ισχυρή κοινοβουλευτική πρόταση να αναπτυχθεί ο πρωτογενής τομέας ιδίως ως προς τους νέους αγρότες. Άρα απλό είναι το ερώτημα. Εφόσον υπάρχει και αυτή η ισχυρή γνωμάτευση, υπάρχουν δέκα λόγοι παραπάνω προκειμένου η Θράκη να ενισχυθεί με νέους αγρότες, δηλαδή να κρατήσουμε τους νέους μας στη γη τους, να μπορέσουν να γίνουν νέοι αγρότες, να δεσμευτούν να μείνουν στην αγροτιά, όπως λέει το πρόγραμμα, αλλά και περαιτέρω να τους δοθεί η δυνατότητα.

Εγώ νομίζω ότι για πολλούς λόγους πρέπει να δείτε το θέμα σοβαρά και χωρίς να αδικήσουμε και τους άλλους νομούς. Να δοθεί έστω ισομερώς η δέουσα προσοχή λόγω και της ιδιαίτερης κατάστασης που υπάρχει στη Θράκη και πραγματικά οι νέοι φεύγουν. Πρέπει να δοθεί η δυνατότητα προκειμένου να απορροφηθούν όλοι αυτοί οι νέοι αγρότες.

Περιμένω μια απάντηση από εσάς.

**ΠΡΟΕΔΡΕΥΩΝ (Απόστολος Αβδελάς):** Θα σας απαντήσει ο Υφυπουργός Αγροτικής Ανάπτυξης και Τροφίμων κ. Γεώργιος Στύλιος.

Κύριε Υφυπουργέ, έχετε τον λόγο για τρία λεπτά.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Ευχαριστώ και τον συνάδελφο Βουλευτή για την ερώτηση και για το θέμα της ερώτησής του, που είναι οι νέοι αγρότες, οι νέοι της χώρας μας που όλοι μας δείχνουμε ιδιαίτερο ενδιαφέρον γι’ αυτούς και όλοι θέλουμε να τους δώσουμε τις προϋποθέσεις εκείνες στις οποίες θα μπορέσουν να ενταχθούν, να απασχοληθούν, να προκόψουν και να μπορέσουν στη συνέχεια να φτιάξουν μια καλή επαγγελματική σταδιοδρομία ως αγρότες και ως επιχειρηματίες της υπαίθρου.

Θα σας δώσω ορισμένα στοιχεία για το πρόγραμμα που αποδεικνύει αυτό το ενδιαφέρον της Κυβέρνησής μας. Κατ’ αρχάς ο προϋπολογισμός του προγράμματος ήταν 420 εκατομμύρια για τις δεκατρείς περιφέρειες της χώρας, όπου η κατανομή έγινε σε κάθε περιφέρεια της χώρας. Κάθε περιφέρεια, λοιπόν, της χώρας είχε το δικό της ποσό.

Για την Ανατολική Μακεδονία και Θράκη αυτό το ποσό ήταν στην αρχή γύρω στα 35 εκατομμύρια ευρώ. Στη συνέχεια, επειδή υπήρχε πολύ μεγάλο ενδιαφέρον, η Κυβέρνηση αύξησε το συνολικό ποσό για όλη τη χώρα από τα 420 εκατομμύρια κατά τρία περίπου 105 εκατομμύρια ευρώ και πήγαμε στα 520 περίπου εκατομμύρια για όλη τη χώρα, δηλαδή μια αύξηση προϋπολογισμού γύρω στο 25% περίπου.

Για την Ανατολική Μακεδονία και τη Θράκη αυτό το ποσό είχε ως συνέπεια -η αύξηση- να πάμε στα 45 εκατομμύρια ευρώ. Τι είχε γίνει στο παρελθόν; Συνολικά για τη χώρα είχαν δοθεί 250 εκατομμύρια ευρώ στην πρόσκληση του 2016, ένα ποσό πολύ μικρότερο. Στη Θράκη το συνολικό αυτό ποσό ήταν γύρω στα 25 εκατομμύρια ευρώ. Άρα βλέπουμε ότι έχουμε έναν διπλασιασμό του ποσού που δόθηκε για την Ανατολική Μακεδονία και τη Θράκη, από τα 25 εκατομμύρια ευρώ στα 45 εκατομμύρια ευρώ.

Τι άλλο κάναμε εμείς συνολικά για το συγκεκριμένο πρόγραμμα; Λειτούργησε το συγκεκριμένο πρόγραμμα ως πρόγραμμα-πιλότος και για τα υπόλοιπα προγράμματά μας, διότι καταργήσαμε τον φυσικό φάκελο. Η αίτηση έγινε μόνο ηλεκτρονικά ψηφιακά. Η αξιολόγηση έγινε κι αυτή ηλεκτρονικά και ψηφιακά. Καταφέραμε και κάναμε το εξής: Από δέκα δικαιολογητικά τα εννέα δικαιολογητικά συλλέχθηκαν με διαλειτουργικότητες μέσα από το γραφείο του μελετητή που υποβλήθηκε η πρόταση και το ένα μόνο δικαιολογητικό απαιτούσε τη φυσική παρουσία σε κάποια δημόσια υπηρεσία. Άρα με αυτόν τον τρόπο μειώσαμε τον φόρτο εργασίας και την ταλαιπωρία των νέων αγροτών, αλλά και καταφέραμε να ολοκληρώσουμε το συγκεκριμένο πρόγραμμα μέσα σε έξι μήνες. Μιλάω γι’ αυτό το πρόγραμμα-πιλότο, διά του οποίου, δηλαδή, να γνωρίζουν οι ενδιαφερόμενοι πότε ανοίγει η πρόσκληση, πότε κλείνει, πότε θα μπορούν να έχουν τα αποτελέσματα για να πάρουν και τα χρήματά τους.

Σας θυμίζω ότι στο παρελθόν για να γίνει η αξιολόγηση στα συγκεκριμένα προγράμματα και σε άλλα απαιτούνταν δώδεκα μήνες, ή και δεκατέσσερις, σε κάποιες περιπτώσεις δεκαοκτώ μήνες. Η προηγούμενη πρόσκληση ξεκίνησε το 2016 και ακόμα τώρα, το 2022, έχουμε να αποπληρωθεί η δεύτερη δόση από το προηγούμενο πρόγραμμα.

Θα απαντήσω πιο συγκεκριμένα στη δευτερολογία μου για την Ανατολική Μακεδονία και Θράκη.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Αχμέτ, έχετε τρία λεπτά και εσείς.

**ΙΛΧΑΝ ΑΧΜΕΤ:** Κύριε Υφυπουργέ, αυτά που είπατε όντως είναι έτσι. Εμένα μου αρέσει να είμαι δίκαιος και είμαι ένας άνθρωπος που παρακολουθεί από κοντά τον πρωτογενή τομέα.

Η Κυβέρνηση αυτή αύξησε όντως το ποσό της επιδότησης από 20.000 ευρώ σε 40.000 ευρώ. Ήταν ένα ποσό πραγματικά πάρα πολύ καλό, διότι στην προηγούμενη περίοδο το ποσό που έπαιρναν οι αγρότες για να μπουν στο πρόγραμμα δεν έφτανε ή δεν μπορούσαν να υλοποιήσουν, με αποτέλεσμα να τα παρατάνε στη μέση, να φεύγουν, με αποτέλεσμα να μην ολοκληρώνετε η διαδικασία. Αυξήθηκε το ποσό. Κατανοούμε ότι τα χρήματα είναι πιο πολλά, αλλά και το ενδιαφέρον έρχεται από εκεί. Γιατί; Για πρώτη φορά είδαν οι νέοι αγρότες, οι νέοι άνθρωποι ότι αξίζει να μπουν σε ένα πρόγραμμα.

Κοιτάξτε, κύριε Υφυπουργέ, είναι πολύ δύσκολο να πεις στους νέους να ασχοληθούν με το χωράφι. Είναι πολύ δύσκολο. Δεν είναι εύκολο σήμερα στην Ελλάδα και στην Ευρώπη να πεις στον νέο «έλα να δουλέψεις στα χωράφια». Ακόμη και 100.000 ευρώ να δώσεις, κάποιοι άνθρωποι δεν θέλουν να δουλέψουν στο χωράφι. Θέλουν να γίνουν δημόσιοι υπάλληλοι, θέλουν να κάνουν άλλα επαγγέλματα. Το βιοτικό επίπεδο έχει αλλάξει. Γι’ αυτόν τον λόγο επιμένω.

Η διαδικασία είναι πάρα πολύ καλή και όντως σε χρονοδιαγράμματα είναι καλά, όντως ο φάκελος έχει σύντομο χρόνο, όλα «Ok», αλλά σας λέω εγώ έξω από τα δόντια ότι αυτή η περιοχή, η Θράκη -εγώ ως Βουλευτής της περιφέρειας και του νομού μου ομιλώ- έχει ανάγκη αυτούς τους νέους αγρότες, να ενταχθούν στο πρόγραμμα και να μη μεταναστεύσουν στην Ολλανδία, να μην πάνε σε άλλες περιοχές, να δουλεύουν με μεροκάματο, να χάνουμε εργατοώρες και να χάνουμε το νέο δυναμικό αυτής της περιοχής.

Το πρόγραμμα είναι καλό, ξεκάθαρα. Εγώ ζητάω με πολιτική βούληση, με παρέμβαση του Υπουργείου να μπορέσουν να βρεθούν αυτά τα χρήματα από άλλους πόρους, ίσως με ένα ειδικό πρόγραμμα από την Ευρωπαϊκή Ένωση -δεν το έχω ψάξει, θα το δείτε εσείς με την υπηρεσία σας- πώς μπορούμε να εντάξουμε έναν Έλληνα παραπάνω σε όλη την Ελλάδα σε αυτό το πρόγραμμα. Επίσης, οι έλεγχοι να είναι ακόμα πιο σκληροί. Για παράδειγμα, η προϋπόθεση να κάτσει επτά χρόνια στο πρόγραμμα -νομίζω επτά είναι τώρα- μπορεί να γίνουν και δέκα. Δεν έχω καμμία αντίρρηση ο έλεγχος να είναι σκληρότατος και η επιστροφή να γίνεται, αλλά αυτός που πραγματικά θέλει να ασχοληθεί με το σιτάρι, τώρα που έχουμε και το επισιτιστικό πρόβλημα, τώρα που η παγκόσμια οικονομία πάει κάπου αλλού, τώρα που έχουμε τόσους πολέμους νομίζω ότι αξίζει η χώρα μας να επενδύσει όσο ποτέ άλλοτε στον πρωτογενή τομέα αρχίζοντας με τους νέους αγρότες.

Δείτε το θέμα, συζητήστε το με το Υπουργείο Οικονομικών και να βοηθηθούν όλοι αυτοί οι άνθρωποι.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Στύλιε, έχετε τον λόγο για τρία λεπτά.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ.

Επανέρχομαι για να δώσω στοιχεία συγκεκριμένα για την Ανατολική Μακεδονία και τη Θράκη. Οι συνολικοί αιτούντες στην Περιφέρεια ήταν χίλιοι τετρακόσιοι εξήντα ένας. Εξ αυτών απορρίφθηκαν οι πενήντα εννιά, γιατί δεν πληρούσαν τις προϋποθέσεις του προγράμματος. Έχουν, λοιπόν, αυτή τη στιγμή που μιλάμε ενταχθεί οκτακόσιοι εξήντα έξι. Διακόσιοι τριάντα εννιά είναι εν δυνάμει εντασσόμενοι, διότι τους έχουμε ζητήσει να μας φέρουν κάποια δικαιολογητικά και με κάποιες προϋποθέσεις μπορούν να ενταχθούν και αυτοί οι διακόσιοι τριάντα εννιά και αναμένεται να ενταχθούν άλλα περίπου εκατό άτομα. Συνολικά, λοιπόν, πάμε γύρω στους χίλιους διακόσιους και κάτι. Αν, λοιπόν, κάνετε την αφαίρεση είναι έτσι όπως το είπατε και εσείς, δηλαδή γύρω στους διακόσιους, οι οποίοι δεν μπορούν να καλυφθούν από τον προϋπολογισμό. Γιατί συμβαίνει αυτό;

Συμβαίνει διότι το πρόγραμμα έχει μια αξιολόγηση. Όταν δίνει 35.000 ευρώ ή 40.000 ευρώ πρέπει και να ζητά από τον ενδιαφερόμενο να έχει μια καλή καλλιέργεια, μια καλλιέργεια η οποία να είναι βιώσιμη. Θέλουμε να αποφύγουμε κάποιος να μπει στο πρόγραμμα, να μην μπορεί να πιάσει τους στόχους και να αναγκαστεί να φύγει. Τότε έχουμε ένα κοινωνικό δράμα, διότι έρχεται το Υπουργείο, έρχεται η Ευρωπαϊκή Ένωση -γιατί τα χρήματα είναι ευρωπαϊκά- και λέει «επιστρέψτε πίσω τα χρήματα». Καταλαβαίνετε και εσείς ότι είναι ένα κίνητρο ισχυρό τα πολλά χρήματα, τα 35.000 έως 40.000 ευρώ, αλλά αν χρειαστεί να τα επιστρέψεις, έχει πολύ μεγάλο ρίσκο και θα δημιουργήσουμε κάποιες καταστάσεις που δεν θέλουμε να τις έχουμε και δεν θέλουμε να τις βιώσουμε, ούτε εμείς ούτε εσείς.

Άρα κάνουμε αξιολόγηση, βλέπουμε ότι μπορούν να επιτευχθούν οι στόχοι από το επενδυτικό σχέδιο που καταθέτει ο κάθε αγρότης, διότι είναι προϋπόθεση να έχει ένα επενδυτικό σχέδιο και να έχει μια εκμετάλλευση η οποία θα του δίνει ένα εισόδημα, μια εκμετάλλευση η οποία, όμως, να είναι πραγματικά επιχειρηματική. Γι’ αυτόν τον λόγο ήρθαμε και κάνουμε εκπαίδευση και δίνουμε περισσότερη μοριοδότηση σε αυτόν ο οποίος έχει κάνει μια εκπαίδευση στον αγροτικό χώρο, είτε από μια τεχνική σχολή, δηλαδή έχει τελειώσει ένα επαγγελματικό λύκειο στη φυτική ή στη ζωική παραγωγή, είτε από τα ΙΕΚ τα αντίστοιχα ή, ακόμα καλύτερα, αν κάποιος προχώρησε στην τριτοβάθμια εκπαίδευση του δίνουμε επιπλέον μοριοδότηση, διότι καταλαβαίνουμε ότι έχει και τα εφόδια και τις γνώσεις να έρθει και να μείνει στον συγκεκριμένο χώρο και να εργαστεί και να απασχοληθεί.

Τι άλλο θέλω να ξεκαθαρίσουμε, το οποίο αφορά πολλούς συναδέλφους; Στην πρώτη φάση του προγράμματος εγκρίναμε από τον προϋπολογισμό που δικαιούται η κάθε περιφέρεια το 90% και εκεί περίσσεψε ένα 10%. Αυτό το 10% το έχουμε υπολογίσει, διότι με τις ενστάσεις -που θα έχουν δικαίωμα για ένσταση- κάποιος μπορεί πραγματικά να βελτιώσει τα κριτήριά του και να βρεθεί πολύ πιο πάνω στον πίνακα, άρα να δικαιούται να μπει. Άρα αφήσαμε αυτό το περιθώριο να μπορούν να ενταχθούν και κάποιοι άλλοι λίγοι.

Υπάρχει και μια ακόμα μικρή δυνατότητα. Ποια είναι αυτή η δυνατότητα; Στην αρχική ανακοίνωση έχουν ανακοινωθεί από τις δεκατρείς περιφέρειες οι επτά από το Υπουργείο μας. Οι υπόλοιπες δεν είχαν καταφέρει να ολοκληρώσουν όλη την αξιολόγηση. Πιθανόν -δεν είμαστε σίγουροι- να περισσέψουν κάποια χρήματα στις υπόλοιπες περιφέρειες. Θα σας δώσω ένα παράδειγμα από την Ήπειρο. Στην Ήπειρο είχαμε προϋπολογίσει να ενταχθούν στο πρόγραμμα περί τους εννιακόσιους τριάντα. Τελικά οι συνολικές αιτήσεις στην Ήπειρο δεν ξεπερνούσαν τους εξακόσιους πενήντα. Άρα περίσσεψαν χρήματα. Αυτά τα χρήματα στην ανακατανομή που κάναμε στην πρώτη φάση τα υπολογίσαμε. Υπάρχουν όμως περιφέρειες όπου δεν έχει ολοκληρωθεί η αξιολόγηση. Θα δούμε και από εκεί τι θα περισσέψει.

Θέλω να ξέρετε τα εξής. Σεβόμαστε τις αποφάσεις της Βουλής και της Ολομέλειας. Λέω, πραγματικά, μια αίσθηση εθνικής ευθύνης ότι αντιλαμβάνομαι τα ζητήματα της Θράκης και τη θέληση που έχουν όλες οι Πτέρυγες της Βουλής να στηρίξουμε την περιφέρεια και ειδικά την περιφέρεια η οποία είναι κοντά στα σύνορα. Δηλαδή, τα μικρά νησιά, αυτούς που είναι στα σύνορα στη βόρεια Ελλάδα, στη Μακεδονία, τη Θράκη. Να στηρίξουμε πραγματικά τα σύνορά μας. Το αντιλαμβάνομαι. Καταλαβαίνω, λοιπόν, το πόρισμα της επιτροπής που έγινε από την κ. Μπακογιάννη και τις κατευθύνσεις που έδωσε. Θα ληφθεί σοβαρά υπ’ όψιν. Δεν ξέρω αν θα είναι αρκετά τα χρήματα που θα έχουμε να διανείμουμε.

Σας θέτω και το εξής. Είμαστε σε μία περίοδο και σε μία συγκυρία κατά την οποία θέλουμε να έχουμε εξασφαλίσει τη διατροφική επάρκεια της χώρας. Θέλουμε να λειτουργεί αδιατάρακτα η εφοδιαστική αλυσίδα. Άρα έχουμε κι άλλες ανάγκες να καλύψουμε πέρα από το πρόγραμμα των νέων γεωργών, νέων αγροτών. Έχουμε κι άλλα προγράμματα με τα οποία θα βοηθήσουμε τους νέους αγρότες, όπως είναι η «Ελληνική Γεωργία». Κι εκεί δόθηκαν πολλά χρήματα. Επίσης, οι γεωργικές συμβουλές θα είναι δωρεάν. Και από εκεί μέσα θα τους βοηθήσουμε. Έχουμε και τα σχέδια βελτίωσης που τα περιμένουμε μέσα στο φθινόπωρο. Τα προετοιμάζουμε. Να τα περιμένουν οι αγρότες μας. Θα ανοίξει κι εκεί πρόσκληση. Κι εκεί θα δοθεί η δυνατότητα κάποιοι που δεν κατάφεραν τώρα ή δεν είχαν ένα καλό επενδυτικό σχέδιο να το τροποποιήσουν, να το βελτιώσουν και να ενταχθούν στα σχέδια βελτίωσης. Θα έχει κι εκεί αρκετά χρήματα.

Σε κάθε περίπτωση να δούμε αφού ολοκληρωθεί σε όλη την Ελλάδα τι θα περισσέψει. Με ιδιαίτερη ευαισθησία απέναντι στη Θράκη θα το διαχειριστούμε και θα το αντιμετωπίσουμε, χωρίς να θέλω να υποσχεθώ κάτι που ξεπερνά και εμένα αυτή τη στιγμή και το τι θα μας προκύψει.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 19.02΄ λύεται η συνεδρίαση για αύριο, ημέρα Τρίτη 19 Ιουλίου 2022 και ώρα 9.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**